SunOnline: #SUN VAAHAKA: Magey Haggei - Episode 19\nމަގޭ ޙައްޤެއް - 19\nމަރިޔަމް ހިމްނާ (ހިމީ) 09 Jun 2021, 08:53\nސަޖަލް އަށް ހުރެވުނީ ރިއުމާންގެ އެ ގަދަ ޗޮކްލެޓް ކުލައިގެ ދެލޮލުގެ ތެރެއަށް ގެއްލިފައެވެ. އެ ދެލޮލުގެ ބާރުގައި ހީވަނީ އޭނާ ގައިދު ކޮށްލާފައިވާހެންނެވެ. އެ ވޭނީ ރިހުން ހިމެނޭ ދެލޮލުން ނަޒަރު ވަކިކޮށްލަން ނުކެރިފައި އޭނާއަށް ހުރެވުނީ ރިއުމާންގެ ދެލޮލުން އޭނާއަށް ފެނުނު އަސަރުތަކުގެ ސަބަބުންނެވެ.\nއެހެންނަމަވެސް ދެވަނަ ސިކުންތުގައި އޭނާ ރިއުމާންއާ ނަޒަރު ވަކިކޮށްލަމުން، ރިއުމާންގެ އަތް ފޮޅުވާލާފައި، ގޭތެރެއަށް ވަންނަން އުޅުނެވެ. އެވަގުތު ރިއުމާން އަނެއްކާވެސް އެކަމަށް ހުރަސްއެޅިއެވެ. އޭނާ ސަޖަލްގެ އަތުގައި އަނެއްކާވެސް ހިފެއްޓިއެވެ.\n"އަހަރެން ބޭނުމޭ ސަޖަލް އާ ވާހަކަ ދައްކަން، ކީއްވެތަ ނުވިސްނެނީ؟" ރިއުމާން ބުނެލިއެވެ.\n"އަހަރެން ދާންވެއްޖެ! އަތުން ދޫކުރޭ، ހަމަ މިހާރު ދޫކުރޭ...ދޫކުރާށޭ!" ރިއުމާން އޭނާގެ އަތުގައި ހިފައްޓައިގެން ހުންނަން ފެށުމުން ސަޖަލްއަށް ވެސް ބާރަށް ބުނެވުނެވެ. އޭނާއަށް ހިންދިރުވައިލެވުނެވެ. ރިއުމާންގެ ގާތަށް އައި ރުޅިއާއެކު އޭނާ ސަޖަލްގެ އަތް ދަބަސް އަތުލިއެވެ.\n"އަހަންނާ ވާހަކަ ދައްކާފައި ނޫނީ ނުދެވޭނެ!" ރިއުމާން އެހެން ބުނެލިއެވެ. އޭރު މަގުމަތިން ދިޔަ ބައެއް މީހުންގެ ލޮލުގައި އެ މަންޒަރު އަޅައިގަތެވެ.\n"މީހުން އެބަ ބަލައޭ، ތީ ކޮންކަމެއްތަ؟" ސަޖަލްއަށް ރިއުމާންއަށް ބަލައިލުމަށްފަހު ނުރުހިފައި ބުނެވުނެވެ.\n"އަހަންނާއެކު މިތަނުން ތަަނަކަށް ކޮފީއަކަށް އަރާ ވާހަކަ ދައްކައިލެވިދާނެއެއްނު..."\n"އަހަރެން ދާން ބޭނުންނުވާތީއޭ ނުދާނަމޭ މި ބުނަނީ... ގެނޭ އަހަރެންގެ ދަބަސް..." ސަޖަލްވެސް ދެބުމަ ގޮށްޖަހައިލިއެވެ. ރިއުމާންގެ މޫނުމަތީގައިވި ރުޅިވެރި އަސަރުތަކުން އޭނާ ޖެހިލުންވި ނަމަވެސް، އޭނާ އެކަން ދައްކާކަށް ބޭނުމެއް ނުވިއެވެ. އެހެންކަމުން ސަޖަލް ހަރުކަށިކަން ދައްކަން މަސައްކަތް ކުރަމުންދިޔައެވެ. އޭރުވެސް ރިއުމާންގެ މޫނުމަތީގައިވި ކުލަވަރުތައް އޭނާއަށް އުނދަގޫކުރަމުން ދިޔައެވެ.\n"ނުދޭނަމޭ...." ރިއުމާންގެ އެއްވެސް ވާހަކައެއް ސަޖަލް އަޑު ނާހާނެކަން އެނގޭތީ، އޭނާއަށް ލިބިފައިވަނީ ބުނެދޭން ނޭނގޭ ފަދަ ހިތްދަތިކަމެކެވެ. އޭނާއަށް ސިފަވާން ފެށީ ސަޖަލް އެ ޒުވާނާއާއެކު ކޮފީގައި އިން މަންޒަރެވެ. ކުއްލިއަކަށް އައި ރުޅި ރިއުމާންއަށް ކޮންޓްރޯލް ކުރާކަށް ފަސޭހައެއް ނުވިއެވެ. އޭނާ ސަޖަލްގެ ދަބަސް މަގުމައްޗަށް އެއްލައިލުމާއެކު، އޭގައި ހުރި ބައެއް އެއްޗެހި މަގުމައްޗަށް ވެރުނެވެ.\n"ރިއުމާން... ކޮންކަމެއްތަ ތީ ދެން؟ ރިއުމާން ތިއަންނަނީ މަގުމަތީގައި އަހަރެން ފަޟީހަތްކޮށް އަހަންނަށް އިތުރު ތަކުލީފުތަކެއް ދޭންތަ؟ އިތުރަށް އަހަރެން ލަދުގަންނުވަންތަ؟ އަހަރެން ގެންގުޅޭ އެއްޗެއްސަށް ކޮންމެހެން ރުޅި ބައިލާނެކަމެއް ނެތް! މިހާރު އަހަންނަށް ބުނެވިއްޖެ ދޯ ރިއުމާން ކައިރީ ވަރަށް ރީއްޗަށް އަހަންނަށް އުނދަގޫ ނުކުރާށޭ. އަހަރެމެން ދެމީހުންގެ ގުޅުން ވަނީ މިހާރު ނިމިފައޭ... ކީއްވެތަ އަންޑަރސްޓޭންޑް ނުވަނީ؟ ކީއްވެތަ ތިހެން އުނދަގޫކުރަނީ؟ ކީއްވެތަ؟ ކީއްވެތަ އަހަރެންގެ އަގު އެންމެން ކުރިމަތީގައި ވެއްޓޭ ގޮތަށް އުޅެނީ... ބުނަންތަ ވަރަށް ރަނގަޅު ވާހަކައެއް... އަހަރެން މިހާރު ރިއުމާން ދެކެ ބިރުގަނެ ފޫހިވޭ... ތިހެން އުޅޭތީ. އެއްފަހަރުވެސް އަމިއްލަ ނަފްސަށް ވިސްނާލާފަވެސް ތިއުޅުން ދޫކޮށްބަލަ! އަހަރެން ނޫނަސް އެހެން އަންހެން ކުއްޖެއް ތި ޙަޔާތަށް އަޔަސް ރިއުމާންއަކަށް ތިހެން އުޅެގެން އުފާވެރިކަމެއް ނުލިބޭނޭ... ގެޓް ހެލްޕް... ޔޫ ނީޑް އިޓް..."\nސަޖަލްއަށް ރިއުމާންއާ ދިމާލަށް ބުނެވުނެވެ. އޭނާއަށް ހިތުގައި ވި ޝަކުވާތައް ބޭރުކުރެވެމުން ދިޔައެވެ. ދޮރުގެ އަތްގަނޑުން ދޫކޮށްލުމަށްފަހު އޭނާ، މަގުމަތީގައި އޮތް އޭނާގެ ދަބަހާ އެއްޗެހިތައް ނެގިއެވެ. އޭނާއަށް ދަބަހުގެ ޒިބް ނާޅޫވާ ހުރެވުނު ނަމަވެސް ނަސީބަކުން ގިނަ އެއްޗެހިތަކެއް މަގުމައްޗަކަށް ނުވެރެއެވެ. ފުންނޭވާއެއް ދޫކޮށްލުމަށްފަހު، ސަޖަލް ދަބަސް ހިފައިގެން އައިސް ރިއުމާންއާ ކުރިމަތިިލިއެވެ.\n"ޕްލީޒް. ގޯ ޓު އަ ސައިކޭޓްރިސްޓް އޯ ސައިކޮލޮޖިސްޓް... ޔޫ ނީޑް ހެލްޕް... އަހަންނާ ނުލާވެސް އުޅެވޭނެ، އަހަންނަށް ވުރެ ރަނގަޅު ކުރިންވެސް ލިބިދާނެ. ސޯ ޕްލީޒް ޖަސްޓް ގޯ އަވޭ ފްރޮމް މައި ލައިފް..."\nސަޖަލް ވާހަކަ ދެއްކީ މަޑުމައިތިރިކޮށެވެ. ދެބުމަ ގޮށްޖަހައިގެން ހުރި ރިއުމާން އޭނާގެ ފެންކަޅިވަމުން ދިޔަ ދެލޮލުގައި އަތްތިލަ އޮއްބައިލުމަށްފަހު، މަސައްކަތްކުރީ އެކަރުނަތައް ހުއްޓުވާށެވެ. އޭނާއަށް ތުންފަތުގައި ދަތް އަޅައިލެވުނެެވެ. އެއަށްފަހު އޭނާ ސަޖަލްއަށް ބަލައިލުމަށްފަހު ދުރަށް ހިނގައިގަތެވެ. ހީވަނީ އޭނާއަށް ސަޖަލްގެ އެ ދުރުކަމުން އިތުރު ތަކުލީފެއް ލިބުނީ ހެންނެވެ. އެތަން ބަލަން ހުރުމަށްފަހު ސަޖަލްވެސް ވަނީ ގެއަށެވެ.\nއޭގެ ފަހުން ހަފްތާއެއްހާ ދުވަސްވީއިރުވެސް ސަޖަލްއަށް ރިއުމާންގެ އެއްވެސް އުނދަގުލެއް ނުވެއެވެ. ސަޖަލްވެސް އޭނާގެ އައު އޮފީހަށް ނުކުންނަން ފެށުމުން ހުންނަނީ ކޮންމެވެސް ވަރަކަށް ހަމަޖެހިފައެވެ. އެހެންނަމަވެސް އޭނާ އޮފީހުން ގެއަށް އަންނަ ވަގުތު ތަކުގައި ދެ ދުވަހަކު އޭނާއަށް އޭނާގެ ގެ ކައިރިން ރިއުމާން ލޮލުގައި އަޅައިގަތެވެ. އެއާއެކު އަދިވެސް ރިއުމާން އޭނާއަށް ފާރަލަނީބާއޭ އޭނާގެ ހިތަށް އެރިއެވެ.\nއެއީވެސް އާދައިގެ ދުވަހެކެވެ. އޮފީސް ނިންމާލުމަށްފަހު ގެއަށް އައި ސަޖަލް ފެންވަރާ ތާޒާވެލައިގެން އެންޖީއޯއަށް ދާން ނުކުތީ އެމީހުން ނިންމަންޖެހޭ އިތުރުކަމެއް ނިންމުމުގެ ބޭނުމުގައެވެ. އެންޖީއޯގެ އެތެރެއަށް ވަތްއިރު ޒާމިންއާ ލީނީންއާއި ޝުޖާއުގެ އިތުރުން ޖުމާނާއާއި ނިހާއާ ދެމީހުން ތިއްބެވެ. ސަޖަލް ފެނުމުން އެ ދެމީހުން ހިނިތުންވެލިއެވެ.\n"ހަމަ ގަޑިއަށް ދޯ މިއާ ދެވުނީ؟" ސަޖަލް އަތުގައި އޮތް ގަޑިއަށް ބަލައިލަމުން، އަހައިލިއެވެ. އެހެން ބުނުމުން ޒާމިން ހިނިތުވެލާ އެމީހުން ތިބީ ސަޖަލްގެ އިންތިޒާރުގައި ކަމަށް ބުނެލިއެވެ.\n"އެހެންތަ؟ ހިނގާ އަވަހަށް މީޓިން ފަށަން ދާން... ޝައު މިއަދުވެސް ގުޅިއޭ އެއްކަލަ ޕޭޕަރވޯކް ތައް ނިމުނުތޯ ބަލަން. މަަސައްކަތް ކުރާނޭ ޕްލޭން އެބަޖެހޭ އެކުލަވާލާ މިއަދު ފައިނަލްކުރަން...ޝައުއަށް މެއިލް ކޮށްލަންވެސް ބުނެލި." ސަޖަލް ބުނެލިއެވެ. އެންމެން އެކުގައި މީޓިން ރޫމަށް ގޮސް ވަތްއިރު، އެތަނުގެ އެތެރެ ފުދޭވަރަކަށް ހޫނެވެ. ސަަޖަލް އޭސީ ޖައްސައިލާ ސޯޅައަށް ލަމުން ގޮސް އިށީނީ އެހެންޏާ ޝައުފާ އިންނަ ގޮނޑީގައެވެ.\n"ތިން މީހުންނަށް ކެބިން ހަމަޖެހިފައެއްނު ހުރީ ދެން ހިނގާ މަސައްކަތް ކުރާނޭ ގޮތާ ބެހޭގޮތުން މަޝްވަރާ ކޮށްލަން..." ސަޖަލް އަތުގައި އޮތް ގަނޑުތަކަށް ބަލައިލަމުން ބުނެލިއެވެ.\n" ހިނގާ" ޒާމިން އެހެން ބުނެލިއިރުވެސް އިނީ ސަޖަލްއަށް މާނަފުން ގޮތަކަށް ބަލަހައްޓައިގެންނެވެ. އޭނާއަށް އޭނާގެ އިޙްސާސްތައް ކޮންޓްރޯލް ނުކުރެވޭތީ އެކަމާ ހައިރާންވެސް ވެއެވެ. ސަޖަލްއާ ބެހޭ ގޮތުން މާގިނަ އެއްޗެއް ނޭނގޭއިރުވެސް އޭނާއަށް މިހާރަކަށް އައިސް އަބަދާ އަބަދު ވިސްނެނީ ސަޖަލްއާ މެދުގައެވެ. އެ ހިތުގައި އާ ވިންދެއް ޖަހަން ފެށި އިޙްސާސް ޒާމިންއަށް ކުރެވުނު ނަމަވެސް އެހާ އަވަހަށް ސަޖަލްއާ އެ ވާހަކަ ހިއްސާކުރަން އޭނާ ޖެހިލުންވިއެވެ.\nމަޝްވަރާތަށް ނިންމައިލުމަށްފަހު، އެންމެން މީޓިން ރޫމުން ނުކުތެވެ. އެއްފަރާތުގައި ހުރި ދޮރު ހުޅުވާލުމަށްފަހު، ސަޖަލް އެތެރެއަށް ވަދެލުމާއެކު ޒާމިންގެ ފަހަތުން ދެންތިބި މީހުންވެސް ވަނެވެ.\n"މީ ޒިމްމެންގެ ކެބިން ދޯ ސަޖޫ!" ޖުމާނާ ބުނެލިއެވެ. ސަޖަލްއާއެކޭ ބުނެލުމާއެކު ޒާމިންވެސް އެތަނަށް ވަށައިގެން ބަލައިލިއެވެ.\n"ނައިސް" އޭނާ ބުނެލިއެވެ.\nއެތަނުގެ އެތެރޭގައި ތިން މޭޒު ބަހައްޓާފައިވާއިރު، ފައިލްތަކާ އެއްޗެހި ބެހެއްޓޭގޮތަށް ހަރުތައް އަތުރާފައި ވެއެވެ. އެތަނުގެ އެތެރެއިން އިތުރު ތަނަކަށް ވަދެވޭގޮތަށް ބިއްލޫރި ޖަހާފައި ދޮރެއް ލާފައި ހުރިއިރު، އެތަނުގެ އެތެރޭގައި ސޯފާތަކާއި މޭޒެއް ހުއްޓެވެ. ހީވަނީ މީހުންނާ ފަސޭހައިން ވާހަކަ ދައްކައިލެވޭ ގޮތަށް ހަދާފައި ހުރި ތަނެއްހެންނެވެ.\n"ޖުމީމެން ދިޔަޔަސް އެންމެ ރަނގަޅު.. އަހަރެން އެބަޖެހޭ އިތުރު އެއްޗެހިތަކެއް ނިންމައިލަން..."\n"އަހަރެން ވެސް އަދި އެބަ ޖެހޭ އިތުރަށް އެއްޗެއް ބަލައިލަން. އެހެންވީމަ މަޑުކޮށްލާނަން... ލީނީ އާ ޝުޖާ ހާސްވާނެކަމެއް ނެތް. އަހަރެންވެސް ސަޖޫ އާ އެކީ މަޑުކޮށްލާފަ އެކަންތައް ކޮށްލާނަން..."\nކުރަންޖެހުނު ކަންތައްތައް ނިންމާފައި ޝައުފާއާއި ނިހާ އާ ދެމީހުން ދާން ނުކުތްއިރު ސަޖަލް މަޑުކުރީ އޭނާ އަދި އިތުރުކަމެއް ނިންމަން ޖެހޭކަމަށް ބުނެއެވެ. ޝުޖާއާ ލީނީންއާ ދެމީހުން ފޮނުވާލުމަށްފަހު، ޒާމިންވެސް މަޑުކޮށްލީ އޭނާ ޕާޕަރވޯކް ތަކެއް ނިންމަން ކަމަށް ބުނެއެވެ.\nސަޖަލް މީޓިން ރޫމުގައި ލެޕްޓޮޕް ދޮށުގައި އިށީނދެގެން އިންއިރު ޒާމިންވެސް ގަނޑުތަކެއް ކައިރިއަށް ލައިގެން އޭގައިވީ އެއްޗެއް ކިޔަމުން ދިޔައެވެ. އަތުގައި އޮތް ގަލަމުން އޭނާއަށް ރަނގަޅުކުރަން ފެންނަ ތަންތަން ރަނގަޅުކުރަމުން އޭނާދިޔައީ ވަރަށް ގަޔާވެގެންނެވެ. އިރުއިރުކޮޅަކާ ސަޖަލްއާ ދިމާލަށް އޭނާއަށް ބަލައިލެވެއެވެ.\n"ސަޖޫ... އަމް... އައި އެމް ގޮއިންޓު ގެޓް އަ ކޮފީ، ޑޫ ޔޫ ވޯންޓް ވަން؟" ޒާމިން ކުއްލިއަކަށް ސުވާލުކޮށްލިއެވެ.\n"އައި އެމް ފައިން. އެކަމް ތިހާ ދޭން ބޭނުމިއްޔާ ބޭނުން ހެހެ..." ސަޖަލްވެސް ސަމާސާ ގޮތަކަށް ބުނެލިއެވެ.\n"ކޮފީއާ ނުލާ ކިހިނެއް މަސައްކަތް ކުރާނީ؟" ޒާމިން އެހެން ބުނެލުމަށްފަހު ތެދުވިއެވެ. އޭނާ ގޮސް ވަނީ އެތަނުގައި ހުރި ޓީ ރޫމް ތެރެއަށެވެ. އޭނާ ކޮފީ މެޝިނު ކައިރިއަށް ހުއްޓެމުން ކޮފީ ހަދައިލިއެވެ. މި ވީ ދުވަސްތަކުގައި އޭނާއަށްވެސް އެތަނަށް އައިސް އުޅެވުމުން ތަނަށް އޭނާ ވެސް ވަނީ ފަރިތަވެފައެވެ.\nކޮފީ ހަދާ ނިންމާލައިގެން ދެ ޖޯޑު ހިފައިގެން އޭނާ އެތަނުން ނުކުމެގެން މީޓިން ރޫމާ ދިމާލަށް ހިނގައިގަތެވެ. އެތެރެއަށް ވަތްއިރުވެސް ސަޖަލް އޭނާ ކުރަން އިން މަސައްކަތަށް ފަރުވާތެރިވިވެގެން އިންތަން ފެނި އޭނާއަށް ލުއި ހިނިތުންވުމެއް ތުންފަތަށް ވެރިކޮށްލެވުނެވެ. އިރުކޮޅަކު އޭނާއަށް ސަޖަލްއާ ދިމާލަށް ބަލަހައްޓައިގެން ހުރެވުނެވެ.\n"ކޮފީ؟" ޒާމިން އައިސް ސަޖަލް އިން ދިމާ މޭޒުގެ އެއްފަރާތުގައި ކޮފީތަށި ބަހައްޓައިލިއެވެ.\n"ތޭންކްސް..." ސަޖަލް ހިނިތުންވެލިއެވެ. އެއަށްފަހު ކޮފީތަށިން އެތިފޮދެއް ބޮއިލިއެވެ. ހޫނުކަމުން އޭނާއަށް އަނގަޔަށް ވައްތަރެއް ޖައްސައިލެވުނެވެ.\n"ހޫނުވާނެޔޭ، ދެންމެއޭ ހަދައިގެން މިގެނައީ، ހަމަ ވަރަށް ފްރެޝް ވާނެ..." ރިއުމާން ބުނެލިއެވެ. އެއަށްފަހު އޭނާވެސް ގޮސް އިށީނެވެ. ސަޖަލް ނަމާދުކުރީ ވެސް އެތަނުގައި އެމީހުންނަށް ޚާއްސަކޮށްފައިހުރި ނަމާދު ކޮޓަރީގައެވެ. އަށެއް ޖެހިއިރުވެސް އެ ދެމީހުން އެ މަސައްކަތުގައި ތިއްބެވެ. ނުވައެއް ޖަހަން އުޅެނިކޮށް ސަޖަލް އޭނާ މަސައްކަތް ދެން ކުރާނީ ފަހުން ކަމަށް ބުނެލިއެވެ. ޒާމިންވެސް ނިންމީ ގެއަށް ދާށެވެ. ދެމީހުން އެކުގައި އޮފީހުން ނުކުތުމަށްފަހު ލިފްޓަށް އަރައިގެން ތިރިއަށް ދިޔައެވެ.\nދޮރު ހުޅުވާލުމަށްފަހު ނުކުތް ސަޖަލްގެ ފައި އަރިއަޅައިލާ ގޮތްވެ އޭނާ ވެއްޓެން ދިޔައެވެ. ޒާމިންވެސް ހުޝިއާރުކަމާއެކު، ސަޖަލްގެ އަތުގައި ހިފައްޓައިލުމާއެކު، ސަޖަލް ގޮސް ޖެހުނީ ޒާމިންގެ ތަނަވަސް މޭމަތީއެވެ. އެއާއެކު ޒާމިން ޖަހާފައި ހުރި ފިރިހެން ސެންޓުގެ ވަސް ސަޖަލްގެ ނޭފަތުގައި ޖެހުނެވެ. އޭނާ އަވަސްއަވަހަށް ދުރުވެލިއެވެ. ޒާމިންވެސް އޭނާގެ އަވަސް ވަމުން ދިޔަ ހިތް ހަމައަކަށް އަޅުވަން އަވަސްވަގެތެވެ. އޭނާ ކަރުކެހިލަމުން ބޯ ކަހައިލިއެވެ.\n"ސޮރީ!" ޒާމިން ބުނެލިއެވެ.\nސަޖަލްވެސް ލަދުވެތިކަމާއެކު އިސްޖަހައިލަމުން، މާފަށް އެދުނެވެ. ކުޑަ ވަގުތު ކޮޅަކަށް އެކަންތައް ހިނގައިގެން ދިޔަނަމަވެސް ދެމީހުންނަށް ނޭނގުނު ކަމަކީ އިތުރު މީހެއްގެ ލޮލުގައި އެ މަންޒަރު އަޅައިގަތްކަމެވެ.


Hamajehilaakah Adhi Nuvey, Kulli Akah Adhadhuthah Mathi Vedhaane: Dr. Afzal | Hathaavees\nހަމަޖެހިލާކަށް އަދި ނުވޭ، ކުއްލިއަކަށް އަދަދުތައް މަތިވެދާނެ: ޑރ. އަފްޒަލް\nވޭތުވެދިޔަ ތިން ދުވަހު ޕޮޒިޓިވް ކޭސްތައް މަދުން ފެނުނު ނަމަވެސް، ކުއްލިއަކަށް ބޮޑު ކްލަސްޓާއެއް ފެނި އަދަދުތައް މަތިވެގެން ހިނގައިދާނެ ކަމަށް ޑރ.އިބްރާހިމް އަފްޒަލް ވިދާޅުވެއްޖެއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން މިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުން ޑރ. އަފްޒަލް ވިދާޅުވީ ކުރިއަށް އޮތް ދުވަސްތަކުގެ ތެރޭގައި ކޮވިޑް19 އަށް ރާއްޖެއިން ޕޮޒިޓިވްވާ މީހުންގެ އަދަދުތައް ގިނަވުމަކީ އެކަށީގެންވާ ކަމެއް ކަމަށެވެ. ޑރ. އިބްރާހިމް އަފްޒަލް ވިދާޅުވީ، ކުއްލިއަކަށް ހުރެފައި ކޮވިޑް19 ކޭސްތައް އިތުރުވުން އެކަށީގެންވާ ކަމަށެވެ. އަދި އެ ބަލި ނުފެނިދާނެ ކަމަށް ހީކޮށް މިހާރު އަޅާފައިވާ ފިޔަވަޅުތަކުން އަތް ދޫކޮށްލާ ހަމަޖެހިލެވެން އަދި ނެތް ކަމަށް ޑރ. އަފްޒަލް ވަނީ ވިދާޅުވެފައެވެ.\n"އަދި ރިލެކްސް ވާކަށް އެއްގޮތަކަށް ވެސް ނުބުނާނަން. ވޭތުވެދިޔަ ތިން ދުވަހު މަދުން ކޭސްތައް ފެނިފައިވީ ނަމަވެސް ހަމަ ވަރަށް ބޮޑަށް އެކަށީގެންވޭ ކުއްލިއަކަށް ބޮޑު ކްލަސްޓާއެއް ފެނިގެން ނަމްބަރުތައް މަތިވުމުގެ ފުރުސަތު" އަފްޒަލް ވިދާޅުވިއެވެ.\nއަފްޒަލް ވިދާޅުވީ ތޮއްޖެހިގެން ބިދޭސީން އުޅެމުންދާ ތަންތަން ބަލަމުންދާ ކަމަށާއި އެގޮތުން އެފަދަ 23 ތަނުގެ ތެރެއިން އަދި މިހާތަނަށް ރަނގަޅަށް ބެލިފައިވަނީ ހަތް ވަރަކަށް ސައިޓު ކަމަށެވެ.\n"އެހެންވީމަ ބާކީ ހުރި ސައިޓުތައް އިންވެސްޓިގޭޓް ކުރަމުންދާއިރު ވަރަށް ބޮޑަށް އެކަށީގެންވޭ އިތުރު ބޮޑެތި ކްލަސްޓާޒްތައް އައުން،" ޑރ. އަފްޒަލް ވިދާޅުވިއެވެ.\nމިހާތަނަށް ރާއްޖެއިން ކޮވިޑް19 އަށް 527 މީހަކު ޕޮޒިޓިވްވެފައި ވާއިރު، އޭގެތެރޭގައި ހިމެނެނީ 181 ދިވެހީންނާއި 346 ބިދޭސީންނެވެ. ބިދޭސީންގެ ތެރެއިންވެސް އެންމެ ގިނަ މީހުން ޕޮޒިޓިވްވެފައި ވަނީ ރާއްޖޭގައި މަސައްކަތް ކުރާ ބަންގްލަދޭޝް މީހުންނެވެ. އެގޮތުން މި ބައްޔަށް މިހާތަނަށް 268 ބަންގްލަދޭޝް މީހަކު ވަނީ ޕޮޒިޓިވްވެފައެވެ.


ހޮޓާ، ކެންޓީނު، ރެސްޓޯރެންޓް ހިންގުންފަދަ މަސައްކަތަށް ބިން ދޫކުރުން – The Secretariat of F. Nilandhoo Council\nހޮޓާ، ކެންޓީނު، ރެސްޓޯރެންޓް ހިންގުންފަދަ މަސައްކަތަށް ބިން ދޫކުރުން :\nނިލަންދޫ ކުޑަކުދިންގެ ޕާކުގައި ހަދަންފަށާފައިވާ އިމާރާތް ހިމެނޭ ސަރަހައްދުން ކުޑަކުދިންގެ ޕާކުގެ އުތުރުކޮޅުން 5184.96 ( ފަސްހާސް އެއްސަތޭކަ ސައުރަޔާހި ޕޮއިންޓް ނުވައެއް ހައެއް ) ގެ އަކަފޫޓުގެ ބިން 15 އަހަރު ދުވަހުގެ މުއްދަތަށް ކުއްޔަށް ދޫކުރަން ބޭނުންވެއެވެ.\nމިމަސައްކަތާއި ގުޅޭ އިތުރު ތަފްސީލް މަޢުލޫމާތު ކަރުދާހުގައި ހިމަނާފައިވާނެއެވެ. މަޢުލޫމާތު ކަރުދާސް މިއިދާރާގެ ކައުންޓަރުންނާއި ، ވެބުސައިޓުން އަދި ގެޒެޓުން ލިބެން ހުންނާނެއެވެ. މިއިދާރާއަށް ވަޑައިގެން މަޢުލޫމާތު ސާފުކުރައްވަން ބޭނުންފުޅުވާ ބޭފުޅުން 2020 ފެބުރުވަރީ 12 ވަނަ ދުވަހުން ފެށިގެން ރަސްމީ ގަޑީގައި މިއިދާރާއަށް ވަޑައިގެން މަޢުލޫމާތު ކަރުދާސް ނެންގެވުން އެދެމެވެ.\nވީމާ، މިކަމަށް ޝައުޤުވެރިވާ ފަރާތްތަކުން 2020 ފެބުރުވަރީ 24 ވަނަ ދުވަހުގެ 11:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހަޅުއްވާނީ މިއިދާރާއިން ދޫކުރާ ނަމޫނާއާއި އެއްގޮތަށެވެ. އަންދާސީ ހިސާބު ހުށަހަޅާ ފޯމު މިއިދާރާގެ ވެބުސައިޓާއި ފޭސްބުކު ޕޭޖުންވެސް ނެގެން ހުންނާނެއެވެ. މިއިދާރާގެ ފޭސްބުކު ޕޭޖުގެ އެޑްރެހަކީ (fb id:Faafu Nilandhoo Council Idhaaraa) އެވެ. ވެބުސައިޓް އެޑްރެސް މިކަރުދާހުގެ ތިރީބައިގައި ލިޔެފައިވާނެއެވެ.


POMIS Cup: Dhangadey ah haasha mubaaraathe\nޕޮމިސް ކަޕް: ދަގަނޑޭ އަށް ހާއްސަ މުބާރާތެއް\nދެހާސް އެއްވަނަ އަހަރު ޕޮމިސް ކަޕްގައި، އޭރު އުމުރުން 16 އަހަރުގެ އަލީ އަޝްފާގް (ދަގަނޑޭ) ކުޅުނުއިރު، ދަގަނޑޭ އަކީ ދިވެހި ފުޓްބޯޅަ އަށް "އިންގިލާބެއް" ގެންނާނެ ކުޅުންތެރިއެއް ކަމަށް ހީކުރާނީ މަދު ބަޔެކެވެ. އެއީ ދަގަނޑޭގެ ކެރިއަރުގެ ފެށުމެވެ.އެ އަހަރުގެ ޕޮމިސް ކަޕްގައި ވިކްޓަރީ ކޮޅަށް ދަގަނޑޭ ވަނީ ކެރިއަރުގެ ފުރަތަމަ ލަނޑު ޖަހައިފަ އެވެ. މިހާރު ރާއްޖޭގެ ގައުމީ ޓީމުގެ ކެޕްޓަންކަން ކުރަމުންދާ ދަގަނޑޭ ވަނީ އޭގެ ފަހުން ދިވެހި ފުޓްބޯޅައިގެ އެތައް ރެކޯޑެއް މުގުރާލައި، ސަރަހައްދީ ގައުމުތަކުން ޖެހިލުންވާ ފެންވަރުގެ ކުޅުންތެރިއަކަށްވެފަ އެވެ.\nއެގާރަ އަހަރުގެ މެދުކެނޑުމަކަށް ފަހު ޕޮމިސް ކަޕް މި އަހަރު އަލުން ބާއްވަން އެފްއޭއެމް އިން ނިންމާފައިވާއިރު، ދަގަނޑޭ އަށް ވަނީ އެ މުބާރާތުގައި ކުޅުމުގެ ފުރުސަތު އަނެއްކާ ވެސް ލިބިފަ އެވެ. މި މަހުގެ 22 ވަނަ ދުވަހު ފަށާ މުބާރާތުގައި ދަގަނޑޭ މިހާރު ކުޅެމުންދާ ޕީޑީއާރްއެމް ވާދަކުރާނެ އެވެ. ނިއު ރޭޑިއަންޓާއި މާޒިޔާ އަދި ސިންގަޕޫރުގެ ސިންގަޕޯ ލަޔަންސް ވެސް މި މުބާރާތުގައި ވާދަކުރާނެ އެވެ.\n"އަވަސް" އަށް ދިން ހާއްސަ އިންޓަވިއުއެއްްގައި ދަގަނޑޭ ،29، ބުނީ ޕޮމިސް ކަޕަކީ އަބަދު ވެސް އޭނާ އަށް ވަރަށް ހާއްސަ މުބާރާތެއް ކަމަށެވެ.\n"ޕޮމިސް ކަޕް ވެގެންދާނީ އަޅުގަނޑުގެ ކެރިއަރުގައި އަބަދު ވެސް ވަރަށް މުހިންމު މުބާރާތަކަށް. އެއީ އަޅުގަނޑުގެ ކެރިއަރު ފެށުނީ އެ މުބާރާތުން. އަދި ފުރަތަމަ ލަނޑު ވެސް ޖެހީ އެ މުބާރާތުން،" ދަގަނޑޭ ބުންޏެވެ.\nނިއު ރޭޑިއަންޓް އަށް 2013 ވަނަ އަހަރު ކުުޅުމަށް ފަހު، ޕީޑީއާރްއެމް އަށް ބަދަލުވެ، ދަގަނޑޭ ވަނީ އެ ކްލަބުގައި ވެސް ވިދާލައިފަ އެވެ.\nމިދިޔަ އަހަރު މެލޭޝިއާގެ ދެވަނަ ޑިވިޝަންގެ ޗެމްޕިއަންކަން ހޯދައި، ޕީޑީއާރްއެމް މެލޭޝިއާގެ ފުރަތަމަ ޑިވިޝަން ޕްރޮމޯޓްކޮށްދިނުމުގައި ދަގަނޑޭ މުހިންމު ރޯލެއް އަދާކުރި އެވެ. މީގެ އިތުރުން މެލެޝިއާގެ އެފްއޭ ކަޕްގެ ކުއާޓާ ފައިނަލާއި މެލޭޝިއާ ކަޕްގެ ސެމީ ފައިނަލާ ހަމައަށް ޕީޑީއާރްއެމް ގެންގޮސްދިނުމުގައި ދަގަނޑޭ ހިއްސާބޮޑެވެ. މިދިޔަ ސީޒަންގައި ޕީޑީއާރްއެމް އަށް 22 ލަނޑު ޖަހައިދިން ދަގަނޑޭ ވަނީ ޕީޑީއާރްއެމްގެ ކޮންޓުރެކްޓް ދެ އަހަރަށް އާކޮށްފަ އެވެ. މިދިޔަ ސީޒަންގައި ޕީޑީއާރްއެމްގައި ދަގަނޑޭ ދެއްްްކި މޮޅު ކުޅުމާއެކު، އޭނާ އަށް ވަނީ މެލޭޝިއާގެ ފުޓްބޯލް އެސޯސިއޭޝަނުން ހޮވާ އަހަރުގެ އެންމެ މޮޅު ބިދޭސީ ކުޅުންތެރިއާގެ މަގާމު މި އަހަރު ލިބިފަ އެވެ.\nދަގަނޑޭ ބުނީ އަހަރަކަށް ވުރެ ގިނަ ދުވަސް ފަހުން ރާއްޖޭގެ ކްލަބު މުބާރާތެއްގައި، ގަލޮޅު ދަނޑުގައި ކުޅުމުގެ ފުރުސަތު ލިބުމަކީ އޭނާ އަށް އުފަލެއް ކަމަށެވެ.\n"ގިނަ ދުވަސްތަކަކަށް ފަހު ގަލޮޅު ދަނޑުގައި ކުޅުމުގެ ފުރުސަތު ލިބުމަކީ ވަރަށް ބޮޑު އުފަލެއް. ހާއްސަކޮށް ކްލަބް މުބާރާތެއްގައި. މެލޭޝިއާ ލީގު ފެށުމުގެ ކުރިން ވާދަވެރި މެޗުތަކެއް ކުޅެން އެބަޖެހޭ. އެހެންކަމުން މި މުބާރާތުން ޕީޑީއާރްއެމް އަށް ވެސް ފައިދާވާނެ،" ދަގަނޑޭ ބުންޏެވެ.\nދަގަނޑޭ ބުނީ ޕީޑީއާރްއެމްގެ އަމާޒަށް ވާނީ މުބާރާތް ކާމިޔާބުކުރުން ކަމަށެވެ.\n"މުބާރާތް ކާމިޔާބުކޮށްފި ނަމަ އެއީ ކުޅުންތެރިންނަށް ލިބޭނެ ވަރަށް ބޮޑު ހިތްވަރެއް،" ދަގަނޑޭ ބުންޏެވެ.


Boakoh Vaarey Veheyne Kamah Lafaakoh2Atholhakah Hudhu Samaalu - Vaguthu\nބޯކޮށް ވާރޭވެހޭނެ ކަމަށް ލަފާކޮށް ދެ އަތޮޅަކަށް ހުދު ސަމާލު\nރާއްޖެއަށް މި ދުވަސްވަރު ކުރަމުންދާ ވިއްސާރަ އާއި ގުޅިގެން، ބައެއް ސަރަޙައްދުތަކަށް މޫސުން ގޯސްވެ ހުދު ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާއިން މި ސަމާލު ނެރެފައި ވަނީ ތ. އަތޮޅާއި ލ. އަތޮޅަށެވެ. މި ދެ އަތޮޅަށް ހުދު ސަމާލު ނެރެފައިވަނީ މިރޭ 2:00 އިން ފެށިގެން ހެނދުނު 6:00 އާއި ހަމައަށެވެ.\nމޫސުމާއި ބެހޭ އިދާރާއިން ވިދާޅުވީ، މި ސަމާލު ނެރެފައިވާ ވަގުތުގައި، ސަމާލު ނެރެފައިވާ ސަރަޙައްދުތަކަށް މުސުން ގޯސްވެ، ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nHeavy rain and thunderstorms expected. pic.twitter.com/aKajx0ZIIM\n— Maldives Meteorology (@MetMaldives) May 30, 2020\nފާއިތުވެދިޔަ ދުވަސްތަކުގައި ރާއްޖޭގެ އެކި ހިސާބުތަކަށް މޫސުން ގޯސްވެ ބޯކޮށް ވާރޭވެހި، ބައެއް ރަށްރަށުގައި ފެންބޮޑުވެފައި ވެސް ވެއެވެ. ރާއްޖެއަށް މި ދުވަސްވަރު ކުރަމުން ދަނީ ހުޅަނގު މޫސުމުގެ ވިއްސާރައެވެ.\nމޫސުން ކުރިޔަށް ލަފާކުރާގޮތް ހާމަކޮށް މޫސުމާއި ބެހޭ އިދާރާއިން ވިދާޅުވީ، ކުރިޔަށް އޮތް ވަގުތުތަކުގައި އުތުރާއި މެދުތެރޭގެ އެކި ހިސާބަށް ވިއްސާރަކުރާނެ ކަމަށެވެ. އަދި ބައެއް ރަށްތަކަށް ގުގުރުމާއިއެކު ބޯކޮށް ވާރޭވެހުން އެކަށީގެންވާ ކަމަށާއި، ދެކުނުގެ އަތޮޅުތަކަށް ކެރީގެ އަސަރު ފޯރާނެ ކަމަށް ލަފާކުރެވޭ ކަމަށްވެސް އެ އިދާރާއިން ވިދާޅުވިއެވެ.\n"އުތުރާއި މެދުތެރޭގެ އަތޮޅުތަކަށް، ހުޅަނގުދެކުނާއި ހުޅަނގުން ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ވައި ޖެހޭނެ. ދެކުނުގެ އަތޮޅުތަކަށް ދެކުނާއި ހުޅަނގުދެކުނުން ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ. ވިލާގަނޑުގައި ގަޑިއަކު ގާތްގަނޑަކަށް 40 މޭލު ބާރުމިނަށް ވައިގަދަވުން އެކަށީގެން ވޭ" މޫސުމާއި ބެހޭ އިދާރާއިން ވިދާޅުވިއެވެ.\nއެ އިދާރާއިން ވިދާޅުވީ، އުތުރާއި މެދުތެރޭގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށާއި، ދެކުނުގެ ކަނޑުތައް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ ކަމަށެވެ.\nކުރިޔަށް އޮތް ވަގުތުތަކުގައި ރާއްޖެއަށް މޫސުން ގޯސްވާނެ ކަމަށް ލަފާކުރެވޭތީ ހުރިހާ ފަރާތްތަކުންވެސް މޫސުމަށް ސަމާލުވުމަށް މޫސުމާއި ބެހޭ އިދާރާއިން ވަނީ އިލްތިމާސްކޮށްފައެވެ.


ބިދޭންސީން ތިބި މަޤާމްތަކަށް ދިވެހިންނަށް ކުރިމަތި ލުމުގެ ފުރުޞަތު ހުޅުވާލުން\nޓީޗަރ ބިޒްނަސް ސްޓަޑީޒް\nޓީޗަރ ކޮމްޕިޔުޓަރ ސްޓަޑީޒް\nވިދިވިދިގެން2އަހަރު85% އަށްވުރެ މަތިން މާކްސް ލިބިފައިވުން\nވިދިވިދިގެން2އަހަރު 85%އަށްވުރެ މަތިން މާކްސް ލިބިފައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ5ޑިސެމްބަރ 2019ވާ ބުރާސްފަތިދުވަހުގެ 12:30 ކުރިން، ވޭމަންޑޫ ސްކޫލްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް[email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތްތަކަށް ވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި ސްކޫލްގެ ނަންބަރު 6780564 ފޯނަށް ގުޅުއްވުން އެދެމެވެ.\nޕަބްލިޝްކުރި ގަޑި: 1126\nސުންގަޑި: 05 ޑިސެންބަރު 2019 1230


Maleeh aai Ameen govaigen Jameel JP ah\nމަލީހާއި އަމީނު ގޮވައިގެން ޖަމީލް ޖޭޕީއަށް\nޖޭޕީއަށް ޖަމީލު، މަލީހު އަދި އަމީން ގުޅިވަޑައިގަތުމަށް ބޭއްވި ހަފުލާގެ ތެރެއިން\nކުރީގެ ނައިބު ރައީސް ޑރ. މުހައްމަދު ޖަމީލާއި ކުރީގެ ޔޫތު މިނިސްޓަރު އަދި ބޮޑުބޭބެ ވިދާޅުވާ މުހައްމަދު މަލީހު ޖަމާލާއި އަބަދުވެސް ޖަމީލްގެ އެކުވެރިއެއްގެ ގޮތުގައި ހުންނަވާ، ރައީސް އޮފީހުގެ ކުރީގެ މިނިސްޓަރު އަބްދުﷲ އަމީން ޖުމްހޫރީ ޕާޓީއަށް މިރޭ ގުޅިވަޑައިގެންފި އެވެ.\nއެ ބޭފުޅުން ޖުމްހޫރީ ޕާޓީއާ ގުޅިވަޑައިގަތީ މިރޭ ޖަރުމަންގައި އޮތް ރަސްމިއްޔާތެއްގަ އެވެ. ޕާޓީއަށް އެ ތިން ބޭފުޅުންނަށް މަރުހަބާ ދެންނެވީ، ޖަރުމަނުގައި މިވަގުތު ދިރިއުޅުއްވާ އެ ޕާޓީގެ ލީޑަރު ގާސިމް އިބްރާހިމެވެ. އެ ތިން ބޭފުޅުންގެ އިތުރުން ޑރ. ޝާހް މާހިރު ވެސް މިރޭ ޖުމްހޫރީ ޕާޓީއާ ގުޅިވަޑައިގަތެވެ.\nމި ސަރުކާރުގެ އިންތިހާބީ ނައިބު ރައީސް ޖަމީލު، މަގާމުން ދުރުކުރުމާ ހިސާބުން އުޅުއްވަނީ އަމިއްލަފުޅަށް އަރުވާލެވިގެން ލަންޑަނުގަ އެވެ. ޖަމީލު އިސްކޮށް ހުންނަވާ މީގެ ކުރިން ވަނީ އިދިކޮޅު ކޯލިޝަނެއް ވެސް އުފައްދާފަ އެވެ. މަލީހާއި އަމީންއަކީ ޖަމީލުއާއެކު މަސައްކަތް ކުރައްވާ ދެ ބޭފުޅުންނެވެ. އެ ދެ ބޭފުޅުން ސަރުކާރާ ވަކިވީ ވެސް ޖަމީލު ސަރުކާރުން ދުރު ކުރުމުންނެވެ. އެ ދެބޭފުޅުން ސަރުކާރާ ގުޅުނީ ވެސް ޖަމީލް ޕީޕީއެމާ ގުޅި ވަޑައިގަތުމުންނެވެ. އެހެން ކަމުން މިއީ އެއްކޮށް ސިޔާސީ މައިދާނުގައި ދަތުރު ކުރައްވާ ތިން ބޭފުޅުންނެވެ.\nޖުމްހޫރީ ޕާޓީއަށް މެންބަރުން އިތުރު ކުރުމަށް އެ ޕާޓީން ދަނީ ގިނަ މަސައްކަތްތަކެއް ކުރަމުންނެވެ. އަދި، މަގާމުތަކަށް ޝައުގުވެރިވާ ފަރާތްތަކަށް ވެސް އެ ޕާޓީގެ ދޮރު ވަނީ ހުޅުވާލާފަ އެވެ. މިފަހުން ކުރީގެ ހޯމް މިނިސްޓަރު އުމަރު ނަސީރު ވެސް އެ ޕާޓީއާ ގުޅިވަޑައިގަތެވެ. އަދި މަޝްހޫރު ވަކީލުންތަކެއް ވެސް ޖުމްހޫރީ ޕާޓީއާ މިފަހުން ގުޅިވަޑައިގަތެވެ.\nޖުމްހޫރީ ޕާޓީ ޑރ. މުހައްމަދު ޖަމީލް އަހުމަދު\nޖަމީލް، ޖޭޕީން ވަކިވެ ވަޑައިގެންފި


14 ޖުލައި 2019 - 08:53 13 comments\n"އެކަމަކުވާ!" މަންމަ އެހެން ގޮވައިލި އަޑަށް އަހަރެން ދިޔައީ ސިއްސައިގެންނެވެ.\n"ކިހިނެއްވީތަ މަންމާ!" އަހަންނަށް އެހުނެވެ.\n"ބަލަ އެހެރީ ކޭތަހިފާފައޭ،" ރުޅިއައިސްފައި މަޑުމަޑުން މަންމަ ބުންޏެވެ. "ނެތް ދޯ އެކައްޗެއް ވެސް ހަނދާނެއް؟ މިހާރު ކުއްޖާ އޮންނާނީ ކުދިކުދިވެފަ."\n"ވައްކަޅިން ނުބަލާށޭ!" އަހަރެންގެ މޫނު އެހެން ދިމާއަކަށް އަނބުރައިލަމުން މަންމަ ބުންޏެވެ. "ވައްކަޅިން ކޭތަޔަށް ބަލައިފިއްޔާ ލިބޭ ދަރިފުޅުގެ ދެ ލޯ ހުންނާނީ އަވަރުވެފަ. ވަރިހަމަ؟ މާބަނޑު މީހުން ކޭތައަށް ބަލަންޖެހޭނީ ރީތިކޮށް. މިހާރު ތި ކުރި ކަންތަކުން މަށަށް ޔަގީން.."\n"އެބަ ގެންދަން ފަތްކޯޅިއެއް،" އަހިގަހުން ގޮފިގަނޑެއް ބިންދައިލަމުން ފަހީމާ ބުންޏެވެ. "ދުވަހަކު ވެސް ހަސަނު ބަސްއެހިއްޔާ މި ފަހަރު އަހާނެ."\n"މަންމާ އަހަންނަށް ލިބޭ ކުއްޖާއަށް ދެން ކިހިނެއްވާނީ؟" އަހަރެން ސުވާލުކުރީމެވެ.\n"ދެންތަ ތި ސުވާލުކުރަންވީ؟" މަންމަ ހިތްހަމަނުޖެހިފައި ބުންޏެވެ. "އޭރު ވެސް ބުނިން ކޭތަހިފާފަ ހުންނަ ގަޑީގަ މަޑުމަޑުން އޮށޯވެލައިގެން އޮންނާށޭ. މަ ހިތަށްއަރާ ލިބޭ ކުއްޖާ ކިހިނެއްބާއޭ އޮންނާނީ. މަށަށް ޔަގީން ކޮންމެވެސް ކަމެއްވެފަ ހުންނާނީ."\n"ދެން ކިހިނެއްހަދާނީ؟" އަހަންނަށް ބުނެވުނެވެ.\n"ހެދޭނެ ގޮތްގޮތް ހުންނާނެ،" މަންމަ ވިސްނައިލައިފައި ބުންޏެވެ. "ދެން ވެސް ގޮސް އެނދުގައި އޮށޯވެލައިގެން އޮވޭ."\n"ލޯބިވާ ބައްޕައަށް،" ސިޓީގައި އޮތެވެ. "ވެދުން ސަލާމަށް ފަހު ބުނަމެވެ. އަހަރެން މިހާރު ބޮޑުކުއްޖަކަށް ވެއްޖެއެވެ. ކިޔަވަން ބޭނުން ވަރަށް އަހަންނަށް ކިޔެވިއްޖެއެވެ. މިހާރު ބޭނުންވަނީ މީހަކާ އިންނާށެވެ. އަހްސަން ދެކެ އަހަރެން ވަރަށް ލޯބިވެއެވެ. އޭނައަކީ ވަރަށް ހިތްހެޔޮ، ރަނގަޅު މީހެކެވެ. އަހަރެން ބޭނުންވަނީ އަހްސަނާ އިންނާށެވެ. އިތުރު މަޝްވަރާކުރުމެއް ނެތި، ވީހާ ވެސް އަވަހަކަށް ކައިވެނީގެ ކަންތައް ހަމަޖައްސައިދިނުން އެދެމެވެ. ލޯބިވާ ދަރިފުޅު. މޫނިސާ."\n"މީ ކޯޗެއް ބައްޕާ؟" ސިޓީ ދިއްކޮށްލަމުން އަހަރެން ސުވާލުކުރީމެވެ.\n"މީ ދަރިފުޅު ފޮނުވި ސިޓީއެއްނު!" ބައްޕަގެ ރާގުގައި އުފާވެރިކަމެއް ނެތެވެ. "މި ކަހަލަ ސިޓީއެއް ފޮނުވުމުގެ ކުރިން މަންމަޔާ ނަމަވެސް ދަރިފުޅު މަޝްވަރާކޮށްލި ނަމަ. މީ ދަރިފުޅާ ވަރަށް ނުވައްތަރުކަމެއް."\n"ނުވައްތަރުވާނެއްނު ބައްޕާ!" އަހަރެން ޖަވާބުގައި ބުނީމެވެ. "ތީ އަހަރެން ލިޔުނު ސިޓީއެއް ނޫނޭ."\n"އޭނ؟" ބައްޕައަށް ބުނެވުނެވެ.\n"އާނ އަހަރެންގެ ނަމުގަ ސިޓީ ލިޔެފައޮތީ،" އަހަރެން ބުނީމެވެ. "ތީ އަހަރެންގެ ލިޔުމެއް ނޫންކަން ބައްޕައަށް ވެސް އެނގޭނެ. އަހަރެންގެ ސޮޔެއް ވެސް ނޫންތީ."\n"ބައްޕަ އޭރު ވެސް ހިތަށްއެރިއޭ ދަރިފުޅުގެ ލިޔުން މާ ރީތިވާނޭ،" ބައްޕަގެ މޫނުމަތިން އުފާވެރިކަން ފާޅުވިއެވެ. "ދަރިފުޅު އެ ކަހަލަ މޮޔަ ނިންމުމެއް ނުނިންމާނޭ އެތައް ފަހަރަކު ހިތަށްއެރި."\n"އެކަމަކު ދަރިފުޅު ސިޓީ ހިފައިގެން އައިސް ސީދާ ބައްޕަ އަތަށް ދިނީމަ ޖެހޭނީ ގަބޫލުކުރަންތާ!" ބައްޕަގެ ތުންފަތަށް ވެރިވި ހިނިތުންވުން ފިލުވައިލަމުން ބުންޏެވެ. "އަހްސަން ކީއްވެގެންބާ މިހާ ބޮޑު މަކަރެއްހެދީ؟ ހާދަހާ ބޮޑު ކެއްސެކޭ އެ ދިނީ. މި ހުންނަނީ މީހުން ކުރާ ކަހަލަ ކަންތައްތަކެއް ނޫނެއްނު!"\n"މިހާރު ދެން މާ ލަސްވެއްޖެ!" ލޮލަށް ޖަމާވަމުންދިޔަ ކަރުނަތައް، ބައްޕައަށް ނުފެންނާނެހެން ފުހެލަމުން އަހަރެން ބުނީމެވެ. "އަޅެ އެންމެ ފަހަރަކު ވެސް ބައްޕަ އަހައިލި ނަމަ. ހަމަ އެންމެ ފަހަރަކު ނަމަވެސް ސުވާލުކޮށްލި ނަމަ އެނގުނީހެއްނު!"


SunOnline: Baave halaakuvefai hunna gaumee dhidha beynun nukuran angaifi\nބާވެ ހަލާކުވެފައި ހުންނަ ގައުމީ ދިދަ ބޭނުން ނުކުރަން އަންގައިފި\nމުއާވިޔަތު އަންވަރު 20 Jun 2022, 12:57\nރާއްޖޭގެ ގައުމީ ޓީމު ކުޅުނު މެޗެއްގައި ސަޕޯޓަރުން ގައުމީ ދިދަތައް ހިފައިގެން: ގައުމީ ދިދަ ބޭނުން ކުރާނެ އުސޫލެއް ސަރުކާރުން ވަނީ އެކުލަވާލާފައި -- ސަން ފޮޓޯ/ ފަޔާޒު މޫސާ\nދިވެހި ޤައުމީ ދިދައިގެ ޙުރުމަތަށް އުނިކަމެއް އަންނަ ފަދަ މިންވަރަކަށް ބާވެ ނުވަތަ ހަލާކުވެފައިވާ ދިދައެއް، އެއްވެސް ކަމެއްގައި ބޭނުން ނުކުރަން ސަރުކާރުގެ މުއައްސަސާތަކަށް މިއަދު އަންގައިފިއެވެ.\nއެގޮތަށް ސަރުކާރުން ނިންމާފައިވަނީ ޤައުމީ ދިދަ ބޭނުންކުރުމުގައި މުއައްސަސާތަކުން ޢަމަލުކުރުމަށް އެކުލަވާލި އުސޫލުގައެވެ.\nރައީސް އިބްރާހިމް މުހައްމަދު ޞާލިޙު ކަނޑައެޅުއްވި އެ އުސޫލުގައި ވަނީ ބާވެ ހަލާކުވެފައިވާ ގައުމީ ދިދަ އެއްވެސް ކަމެއްގައި ބޭނުންކޮށްގެން ނުވާނެ ކަމަށެވެ. އަދި މުއައްސަސާތަކުން އެފަދަ ދިދަތައް ނައްތާލަން ވާނީ، ދިދައިގެ ޙުރުމަތް ނުކެނޑޭ ގޮތަށް ކަމަށް ވެސް ވަނީ ބުނެފައެވެ.\nއޮފީހާއި ރައީސް ދިރިއުޅުއްވާ ރަސްމީ ގެކޮޅުގެ އިތުރުން ނައިބް ރައީސްގެ ގެކޮޅާއި ދިފާއީ ބާރުގެ މައި މަރުކަޒާއި ފުލުހުންގެ މައި މަރުކަޒު އަދި 24 ގަޑިއިރު ހިދުމަތްދޭ ސަރުކާރުގެ މުއައްސަސާތަކުގައި އަބަދު ވެސް ގައުމީ ދިދަ ނަގާފައި ބަހައްޓަން ޖެހެއެވެ. އެ ފަސް ތަން ނޫން ސަރުކާރުގެ އެހެން ކޮންމެ މުއައްސަސާއެއްގައި ހެނދުނު 6:00 އިން ހަވީރު 6:00 އަށް ޤައުމީ ދިދަ ނަގައިފައި ހުންނަން ލާޒިމް ވާނެއެވެ.\nޤައުމީ ދިދައާއި އެހެން ދިދައެއް އެކުގައި ހުންނަގޮތަށް ދެ ދިދައެއް ނަގާނަމަ، ނުވަތަ ބަހައްޓާނަމަ، ދިވެހި ދިދަ ހުންނަން ވާނީ، އެ ދިދައެއްގެ ކަނާތްފަރާތުގައެވެ. ދިދައިގެ ކަނާތްފަރާތް ކަމުގައި ބަލާނީ، އެ ދިދަ ކުރިމަތިކޮށްފައިވާ ފަރާތަށް ކުރިމަތިލައިގެން ހުންނަ މީހާގެ ކަނާތްފަރާތެވެ. ބޭރު ޤައުމުތަކުގެ ވެރިން ރާއްޖެއަށް ކުރައްވާ ދަތުރުފުޅުތަކާ ގުޅިގެން އެ ބޭފުޅުން ބައިވެރިވެވަޑައިގަންނަވާ ކަންކަމުގައި ދިދަ ބޭނުންކުރުން މީގެ ތެރެއިން އިސްތިސްނާވާނެ ކަމަށް އެ އުސޫލުގައި ވަނީ ބުނެފައެވެ.\nއެހެން ދިދައަކާ ކައްތިރިކޮށް ދިވެހި ޤައުމީ ދިދަ ނެގުމަށް ހުރުހެއް ނެތް ނަމަވެސް އެގޮތަށް ނެގޭނީ، އެ ޤައުމަކީ މިނިވަން ޤައުމެއް ކަމަށްވާނަމައެވެ.\nޤައުމީ ދިދަ އެހެން ދިދައަކާ ނުވަތަ ދިދަތަކަކާ އެއްވަރެއްގައި ނުވަތަ އެއް ފަށެއްގައި ނަގާނަމަ، ޤައުމީ ދިދަ ހިމެނޭ ދިދަފަތި ހުންނަންވާނީ، އެންމެ މަތީގައެވެ. އަދި އެފަދަ ވަލަކަށް ނުވަތަ ފަށަކަށް ދިވެހި ޤައުމީ ދިދަ ނަގާނަމަ، އެންމެ ކުރިން ނަގަންވާނީ، ދިވެހި ޤައުމީ ދިދައެވެ. ނުވަތަ ދިވެހި ޤައުމީ ދިދަ ހިމެނިގެންވާ ދިދަ ފަތި ކަމަށް އުސޫލުގައި ވަނީ ބުނެފައެވެ.\nމީގެ ކުރިން 2017 ވަނަ އަހަރު ވެސް ވަނީ ގައުމީ ދިދަ ބޭނުން ކުރުމުގައި އަމަލު ކުރާނެ އުސޫލެއް އާންމުކޮށްފައެވެ. ނަމަވެސް އެ އުސޫލަކީ އޭރުގެ އިދިކޮޅު ފަރާތްތަކަށް އަމާޒުކޮށްގެން ހޯމް މިނިސްޓްރީން އެކުލަވާލި އުސޫލެއް ކަމަށް ބުނެ ވަނީ ބޮޑެތި ފާޑުކިޔުންތަކެއް އަމާޒުވެފައެވެ.


Aniyaaveri bayaakah baaru dheyn beynumeh nuvi: Dr. Waheed\nކުރީގެ ރައީސް ޑރ. މުހައްމަދު ވަހީދު ހަސަން މަނިކު ޕީޕީއެމްގެ ލީޑާޝިޕާއެކު: އަނިޔާވެރި ބައެއްގެ އަތް މައްޗަށް ބާރުތައް ދިވެހީން ދޫކޮށްނުލައްވާނެ ކަމަށް މިއަދު ވިދާޅުވި -- އަހުމަދު އަޝްހާދު | އަވަސް\nއަނިޔާވެރި ބައެއްގެ އަތް މައްޗަށް ދައުލަތުގެ ބާރުތައް ދޫކޮށްލަން ރައްޔިތުން ބޭނުން ނުވާ ކަމަށް ލޯކަލް ކައުންސިލް އިންތިހާބުގެ ނަތީޖާއިން އެނގިގެން ގޮސްފި ކަމަށް ކުރީގެ ރައީސް ޑރ. މުހައްމަދު ވަހީދު ހަސަން މަނިކު ވިދާޅުވެއްޖެ އެވެ.\nކައުންސިލް އިންތިހާބުގައި މާލެއިން އެމްޑީޕީއަށް ބޮޑު ނާކާމިޔާބެއް ލިބިގެން ދިޔައިރު އައްޑޫ ސިޓީން ވެސް އެމްޑީޕީން އުއްމީދުކުރި ވަރުގެ ކާމިޔާބީއެއް ނުލިބުނެވެ. ނަމަވެސް ރައީސް ވަހީދު ނިސްބަތްވެ ވަޑައިގަންނަވާ ޕީޕީއެމަށް ދުވަހަކު ވެސް މާލެއިން ލިބިފައި ނުވާ ވަރުގެ ބޮޑު ކާމިޔާބީއެއް ވަނީ ލިބިފަ އެވެ. އެގޮތުން މާލޭގެ މޭޔަރު ކަަމަށް ފުރަތަމަ ފަހަރަށް ޕީޕީއެމްގެ ކެންޑިޑޭޓް އަދި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވަނީ އިންތިހާބުވެ ވަޑައިގެންފަ އެވެ.\nޕީޕީއެމުން ވަނީ މާލެ ސިޓީ ކައުންސިލްގެ 18 ގޮނޑީގެ ތެރެއިން 12 ގޮނޑި ކާމިޔާބު ކޮށްފަ އެވެ. އަދި ޖޭޕީން ކައުންސިލް އިންތިހާބުގައި މާލެއަށް ކުރިމަތިލެއްވި ކެންޑިޑޭޓަކު ވަނީ މި އިންތިހާބުގައި މުއިއްޒާ ގުޅިގެން ކެމްޕޭން ކުރިއަށް ގެންގޮސް އޭނާގެ ގޮނޑި ވެސް ކާމިޔާބު ކޮށްފަ އެވެ. އެހެންކަމުން މާލެ ސިޓީ ކައުންސިލްގައި މުއިއްޒާއެކު އޭނާގެ ޓީމުގައި 13 ބޭފުޅަކު މަަސައްކަތް ކުރައްވާނެ އެވެ.\nޕީޕީއެމަށް ލިބުނު ބޮޑު ކާމިޔާބީއާ ގުޅިގެން ރައީސް ވަހީދު މިއަދު ކުރެއްވި ޓުވީޓެއްގައި ވިދާޅުވީ އަނިޔާވެރިކަން އިސްކުރާ މަދުބައެއްގެ އަތް މައްޗަށް ބާރުތައް ދޫކޮށް ނުލާނެކަން ދިވެހި ޑިމޮކްރަސީ މިއަދު ދައްކައިދީފައިވާ ކަމަށެވެ.\n"އެ ދިނީ ވަރަށް މުހިއްމު މެސެޖެއް. ރައްޔިތުންގެ ފައިދާއަށް ލީޑަރުން މަސައްކަތް ކުރަން ޖެހޭކަން އެ ބުނެ ދިނީ" ޕީޕީއެމްގެ އެޑްވައިޒަރު ކަންވެސް ކުރައްވަމުން ގެންދަވާ ރައީސް ވަހީދު ވިދާޅުވި އެވެ.\nރައީސް ވަހީދުގެ އިތުރުން ވަރަށް ގިނަ ބޭފުޅުން ވަނީ ލޯކަލް ކައުންސިލް އިންތިހާބުގައި ޕީޕީއެމް ހޯދި ބޮޑު ކާމިޔާބީ ފާހަގަކޮށް އެ ޕާޓީއަށް މަރުހަބާ ވިދާޅުވެފަ އެވެ. މީގެތެރޭގައި ސަރުކާރުގެ އިސްވެރިންނާއި އެމްޑީޕީގެ އިސް ބޭފުޅުން ވެސް ހިމެނެ އެވެ.\nލޯކަލް ކައުންސިލްތަކުގެ އިންތިހާބު ރައީސް ޑރ. މުހައްމަދު ވަހީދު ހަސަން މަނިކު އެމްޑީޕީ + ޕީޕީއެމް އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް


Idhikolhuge muzaaharaa ge thereah Raees Nasheedh vadhevadaigathumun fassavalaifi\nއިދިކޮޅުގެ މުޒާހަރާގެ ތެރެއަށް ރައީސް ނަޝީދު ވަދެވަޑައިގަތުމުން ފައްސަވާލައިފި\n-3weeks ago0- ހަނާން ހުސައިން\nހޮނިހިރު ދުވަހު އޮތް ލޯކަލް ކައުންސިލްތަކުގެ އިންތިޚާބުގެ ނަތީޖާ އޮޅުވާލުުމަށް ސަރުކާރުން މަސައްކަތް ކުރާ ކަމަށް ބުނެ އިލެކްޝަންސް ކޮމިޝަނަށް ވަދެ އިދިިކޮޅު ކުރަމުންދާ މުޒާހަރާގެ ތެރެއަށް ރައީސް މުޙައްމަދު ނަޝީދު ވަދެވަޑައިގެންފިއެވެ.\nރައީސް ނަޝީދު އެއްވުމުގެ ތެރެއަށް ވަދެވަޑައިގެން މުޒާހަރާގެ ބައިވެރިންނާއި ޖަދަލު ކުރައްވާ މަންޒަރު ވަނީ ފެނިފައެވެ.\nއެމްޑީޕީގެ ސޯޝަލް މީޑިއާ ގްރޫޕެއްގައި ރައީސް ނަޝީދު ވިދާޅުވި ގޮތުގައި ބާޖަމާލުއްދީނަށް ވަޑައިގަންނަވަން ޖެހުނީ އެތަނުން ޕީއެންސީގެ ރައީސް އަބްދުއްރަހީމް އަބްދުﷲ ނެރުމަށް ކަމަށެވެ. އަދި އެކަން ހައްލުވީ 30 ވަރަކަށް މިނެޓް، އެކަމަށް މަސައްކަތް ކުރެއްވި ފަހުން ކަމަށްވެސް ރައީސް ނަޝީދު ވިދާޅުވިއެވެ.\nނަމަވެސް އަބްދުއްރަހީމްގެ ވާހަކަ ތަފާތެވެ. އޭނާ ވިދާޅުވި ގޮތުގައި ރައީސް ނަޝީދު މަސައްކަތް ކުރެއްވީ އިންތިޚާބުގެ ނަތީޖާ އޮޅުވާލުމަށެވެ. އިންތިޚާބީ މަރުކަޒު ކައިރީގައި އިދިކޮޅު ފަރާތްތަކުން ހަރަކާތްތެރިވަމުން އަންނައިރު، އެ ސަރަހައްދުގައި އިރު އަރަންދެން ތިބެން ޖެހުނަސް، ވޯޓު އޮޅުވައިލުމުގެ ފުރުސަތު ނުދެއްވާނެ ކަމަށްވެސް އަބްދުއްރަހީމް ވިދާޅުވިއެވެ.\nކައުންސިލް އިންތިޚާބުގެ ނަތީޖާ އޮޅުވާލުމަށް މަސައްކަތް ކުރާ ކަމަށް ތުހުމަތުކޮށް އިދިކޮޅުން އީސީއަށްވަދެ އަޑު އުފުލަމުން އަންނައިރު، ބައެއް ވޯޓު ފޮށިތައް އަލުން ގުނުމަށް އީސީން ވަނީ ނިންމައިފައެެވެ.\nކޮވިޑާއި ގުޅިގެން ފަސް ރަށެއްގައި ކާފިއު ހިންގަނީ04 hours ago\nމިއީ ދިވެހިރާއްޖޭގެ ޑިމޮކްރަސީއާއި އިޤުތިޞާދަށް ދެވުނު ހަމަލާއެއް: ރައީސް ޞާލިޙު06 hours ago\nރައީސުލްޖުމްހޫރިއްޔާ މިރޭ ޤައުމާއި މުޚާޠަބުކުރައްވަނީ07 hours ago\nއޭޑީކޭ ހޮސްޕިޓަލްގައި ފަރުވާދެމުން ދިޔަ ސިފައިންގެ ދެ އޮފިސަރުން ދޫކޮށްލައިފި08 hours ago\nރައީސް ނަޝީދަށް ފަރުވާދެނީ މަލްޓި ސްޕެޝާލިޓީ މެޑިކަލް ޓީމަކުން: އޭޑީކޭ ހޮސްޕިޓަލް09 hours ago\nކޮވިޑް-19 އަށް މިއަދު ޕޮޒިޓިވްވީ 703 މީހުން!010 hours ago\nރައީސް ޞާލިޙާއިއެކު ނޭޝަނަލް ސެކިއުރިޓީ ކައުންސިލްގެ ބައްދަލުވުމެއް މިރޭ!010 hours ago\nހަމަލާ ދީފައިވަނީ ރައީސް ނަޝީދުގެ ފުރާނަފުޅު ދުއްވާލުމަށް: އެމްޑީޕީ010 hours ago\nމިރޭގެ ހާދިސާއާއި ގުޅިގެން އެމްއެންޑީއެފްގެ އެލަރޓް ސްޓޭޓަސް މަތިކޮށްފި010 hours ago\nރައީސް ނަޝީދަށް ދެވުނު ހަމަލާ ކުށްވެރިކުރަން: ރައީސް ޞާލިހު010 hours ago


ބ. ތުޅާދޫގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙްކޮށްދެއްވައިފި – މިނިސްޓްރީ އޮފް އެންވަޔަރަންމަންޓް ބ. ތުޅާދޫގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙްކޮށްދެއްވައިފި – މިނިސްޓްރީ އޮފް އެންވަޔަރަންމަންޓް\nބ. ތުޅާދޫގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙްކޮށްދެއްވައިފި\n26 ޑިސެމްބަރ 2017 ކޯސްޓަލް ޕްރޮޓެކްޝަން, އެންވަޔަރަންމަންޓް ޙިއްސާކުރެއްވުމަށް\nދިވެހިރާއްޖޭގެ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމް ބ. ތުޅާދޫގައި ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު އިފްތިތާޙްކޮށްދެއްވައިފިއެވެ.\nމި މަޝްރޫޢުއަކީ މިނިސްޓްރީ އޮފް އެންވަޔަރަންމަންޓް އެންޑް އެނަރޖީ އިން ކެޕިޓަލް އިންވެސްޓްމަންޓް އެންޑް ފައިނޭންސް ޕްރައިވެޓް ލިމިޓެޑާ ޙަވާލުކޮށްގެން ކުރިއަށްގެންދިޔަ މަޝްރޫޢުއެކެވެ. މި މަޝްރޫޢު ފަށާފައިވަނީ 13 ނޮވެމްބަރު 2015 ގައެވެ. އަދި މި މަޝްރޫޢު ނިމިފައިވަނީ 29 ނޮވެމްބަރު 2016 ގައެވެ.\nމި މަޝްރޫޢުގެ ޖުމްލަ އަގަކީ 10,664,826.87 ދިވެހި ރުފިޔާއެވެ. މިއީ ދިވެހި ސަރުކާރުގެ ޕަބްލިކް ސާރވިސް އިންވެސްޓްމަންޓް (ޕީއެސްއައިޕީ) ބަޖެޓުން ޚަރަދުކޮށްގެން ކުރިއަށް ގެންދިޔަ މަޝްރޫޢުއެކެވެ. މި މަޝްރޫޢުގެ ދަށުން ބ. ތުޅާދޫގެ ގިރާ ސަރަޙައްދުގައި 355 މީޓަރުގެ ބޮޑު ހިލައިގެ ތޮށި ވަނީ ޤާއިމުކޮށްފައެވެ.


Emme Kamudhany BTS Ge Dynamite Tha Noony PSY Ge Gangnam Style Tha? - Vaguthu\nސައުތު ކޮރެޔާގެ ކޭ ޕޮޕް ލަވަތަކަކީ ދުނިޔޭގެ އެކި ހިސާބުތަކުގައި ވެސް ގިނަ ބައެއްގެ މަގުބޫލު ކަމެއް ހޯދާފައިވާ ލަވަތަކެކެވެ. މި ލަވަތައް ކިޔާ ގުރޫޕްތަކުން އެންމެ ފާހަގަ ކޮށްލެވޭ އެއް ގުރޫޕަކީ ބީިޓީއެސްއެވެ.\nބީޓީއެސްގެ ލަވަ ޑައިނަމައިޓްއާއި ޕީއެސްވައިގެ ގަންގްނަމް ސްޓައިލް ލަވައަކީ މުޅި ދުނިޔެއަށް މަޝްހޫރު ވެގެން ދިޔަ ދެ ލަވައެވެ. މި ދެ ލަވައިގެ ތެރެއިން ކޮރެޔާގައި އެންމެ ބޮޑު މަގުބޫލު ކަމެއް ލިބިފައިވަނީ ކޮން ލަވައަކަށް ހެއްޔެވެ؟\nބީޓީއެސްގެ ޑައިނަމައިޓްއަކީ އެތައް އެވާޑުތަކާއި އަދި އެތައް ޗާޓެއްގައި ގިނަ ދުވަސްތަކެއް ވަންދެން، އަދި މިހާރު ވެސް ރަސްކަން ކުރަމުުންދާ ލަވައެކެވެ. ހަމައެގޮތަށް ޕީއެސްވައިގެ ގަންގްނަމް ސްޓައިލް ލަވައަކީ ގިނަ އެވާޑްތަކާއި އެކު ޗާޓުތަކުގައި ރަސްކަން ކޮށްފައިވާ ލަވައެކެވެ.\nބިލްބޯޑުގެ ހޮޓް 100 ގެ ލިސްޓުގައި އެތައް ދުވަހެއް ވަންދެން އެއްވަނައިގައި އޮތް ބީޓީއެސްގެ ޑައިނަމައިޓް ލަވައަކީ އެންމެ ގިނަ ދުވަހަށް ޗާޓުގެ އެއްވަނައިގައި އޮތް، ދެކުނު ކޮރެޔާގެ އެންމެ މަގުބޫލު ލަވައެވެ. މިކަމުގެ ޝުކުރު ބީޓީއެސްއިން އަދާ ކުރަނީ އާރމީއަށެވެ.\nބީޓީއެސްގެ ޑައިނަމައިޓް ވަނީ ބިލްބޯޑުގެ ހޮޓް 100 ގެ އެއްވަނަ ބައްތިރީސް ހަފުތާ ވަންދެން ހޯދާފައެވެ. މި ޗާޓުގެ ދެވަނައިގައި ވަނީ ޕީއެސްވައިގެ ގަންގްނަމް ސްޓައިލެވެ. އެއީ ބިލްބޯޑުގެ ހޮޓް 100 ގެ އެއްވަނަ އެއްތިރީސް ހަފުތާ ވަންދެން ހޯދާފައެވެ.\nމި ލިސްޓުގައި ދެން ހިމެނެނީ ވިހި ހަފުތާ ވަންދެން އެއްވަނަ ހޯދާފައިވާ ލަވަ ބޭބީ ޝާކްއާއި ފަނަރަ ހަފުތާ ވަންދެން އެއްވަނަ ހޯދާފައިވާ ލަވަ ޖެންޓްލްމަންއެވެ.\nއޭޕްރީލް 9, 2021 21:12\nއޭޕްރީލް 9, 2021 23:44\nTAE SAYS ARMY\nއޭޕްރީލް 10, 2021 22:31\nއޮފް ކޯސް ބީޓީއެސް!!\nބަންގް ޕީޑީ އަނބި\nއޭޕްރީލް 11, 2021 01:16\nއޭޕްރީލް 25, 2021 11:43\nއޮފްކޯޒް އިޓް އިޒް ޑައިނަމައިޓް...ބީޓީއެސް އާ ގާތް ކުރެވޭ ވަރުގެ ކޭ-ޕޮޕް ބޭންޑެއް ނުވެސް ނެތް....ހޯދާ ބެލިޔަސް ނުފެންނާނެ...ބީޓީއެސް އާރމީ ފޯރ އެވާރ 💜💜💜\n💫✨⭐Light it up like dynamite


Bappa aa gulhun rangalhuvee Janhvi aai Khushi ge sababun: Arjun\nބޯނީ އާއި އޭނާގެ ހަތަރު ދަރިން\nޝްރީދޭވީ އާއި ޕްރޮޑިއުސަރު ބޯނީ ކަޕޫރު ކައިވެނި ކުރުމުގެ ކުރިން ބޯނީ ކައިވެނި ކޮށްފައި ވަނީ މޯނާ ޝޫރީ އެވެ. އެކްޓަރު އަރްޖުން ކަޕޫރާއި އޭނާގެ ކޮއްކޮ އަންޝުލާއަކީ މޯނާ އާއި ބޯނީގެ ދެ ދަރިންނެވެ. އެމީހުންގެ ކައިވެންޏަށް އެތައް އަހަރެއް ފާއިތުވީ ފަހުން ޝްރީދޭވީ ދެކެ ބޯނީއަށް ލޯބި ވެވުނެވެ. އަދި މޯނާ ވަރިކޮށްލާފައި ގޮސް ޝްރީދޭވީ އާ ކައިވެނި ކުރި އެވެ. ޖާންވީ އާއި ޚުޝީ އަކީ ބޯނީ އާއި ޝްރީދޭވީގެ ދެ ދަރިންނެވެ.\nމޯނާ ޝޫރީ ވަނީ 2012 ގައި ކެންސަރު ބަލީގައި މަރުވެފަ އެވެ. މޯނާ މަރުވިއިރު އަރްޖުން ބޮލީވުޑަށް ތައާރަފްވީ ފިލްމު ރިލީޒްކުރަން އޮތީ ތައްޔާރުވެފަ އެވެ. ޝްރީދޭވީ ވެސް 2018 ގައި ވަރަށް ކުއްލި ގޮތަކަށް ވަނީ މަރުވެފަ އެވެ. ޖާންވީގެ ފުރަތަމަ ފިލްމު ކުޅެމުން ދަނިކޮށެވެ.\nމަންމަ ވަރިކޮށްލާފައި ގޮސް ޝްރީދޭވީ އާ ކައިވެނި ކުރުމުން އަރްޖުންގެ ހިތުގައި އޭނާގެ ބައްޕައަށް ވަރަށް ބޮޑު ނަފްރަތެއް އުފެދި ދެބަފައިންގެ ގުޅުން އޮތީ ވަރަށް ގޯސްވެފަ އެވެ. ނަމަވެސް ޝްރީދޭވީގެ ކުއްލި މަރާއެކު ހުރިހާ ކަމެއް ވަނީ ބަދަލުވެފަ އެވެ. ޝްރީދޭވީގެ މަރުގެ ހަބަރު އަހާފައި އަރްޖުން ވަގުތުން އޭނާގެ ބައްޕަ ކައިރިއަށް ޑުބާއީ އަށް ދިޔަ އެވެ. އަދި ބައްޕަގެ ހިތާމައިގައި ބައިވެރިވެ ޝްރީދޭވީގެ ޖަނާޒާގެ ހުރިހާ ކަމެއްގައި ވެސް ބައިވެރިވި އެވެ. އަދި ޖާންވީ އާއި ޚުޝީ އަށް ވެސް އެހީތެރިކަމާއި ލޯބި ދިނުމުގައި އަރްޖުން އާއި އޭނާގެ ކޮއްކޮ އަންޝުލާ ވަނީ މިސާލު ދައްކާފަ އެވެ. މިހާރު އެ ހަތަރު ބޭންނާއި އެ މީހުންގެ ބައްޕަގެ މެދުގައި ވަރަށް ވަރުގަދަ ގާތް ގުޅުމެއް ވަނީ އުފެދި ފައެވެ.\nއަރްޖުން ބުނި ގޮތުގައި އޭނާގެ ބައްޕައާ ގުޅުން ރަނގަޅުވާން މެދުވެރިވީ ޖާންވީ އާއި ޚުޝީ އެވެ. އަދި ބައްޕަގެ އިހްސާސްތައް އޭނާއަށް މިހާރު ވިސްނެ އެވެ.\n"ކައިވެނި ކޮށްގެން އުޅުނަސް އެހެން މީހަކު ދެކެ ލޯބި ވެވިދާނެކަމާއި އެއީ އެމީހެއްގެ އިޚްތިޔާރުގައި އޮންނަ ކަމެއް ނޫންކަން އަހަންނަށް މިހާރު ވިސްނޭ. ނަމަވެސް ކުރިން އަހަރެން ވަރަށް ރުޅިއައި މަންމަ އާ ދޭތެރޭ ބައްޕަ ކަންތައް ކުރި ގޮތުން،" އަރްޖުން ބުންޏެވެ.\nބައްޕަ އާއި އެއްބަފާ ދެ ކޮއްކޮއަށް އޭނާގެ ބޭނުން އެންމެ ޖެހުނު ދުވަހު އެހީތެރިކަން ފޯރުކޮށް ދޭން އިސް ނެގީ މަންމަގެ ތަރުބިއްޔަތުގެ ސަބަބުން ކަމަށް އަރްޖުން ބުންޏެވެ.\n"އެ ދުވަހު މަންމަ ދުނިޔޭގައި ހުރިނަމަ ބުނީސް އެމީހުން ކައިރިއަށް ގޮސް އެހީތެރިކަން ފޯރު ކޮށްދޭށޭ،" އަރްޖުން ބުންޏެވެ.\nޖާންވީ އާއި ޚުޝީ އަކީ އެމީހުންގެ ކޮއްކޮއިންކަން ގަބޫލުކޮށް މިހާރު އެ ހަތަރު ބެއިން އުޅެނީ ވަރަށް ގުޅިގެންނެވެ. އެމީހުންގެ ބައްޕަ ބޯނީ ކަޕޫރުގެ 66 ވަނަ އުފަން ދުވަސް ފާހަގަ ކުރަން ދާދިފަހުން ބޭއްވި ޕާޓީއަކުން ވެސް މި ހަތަރު ބޭންގެ މެދުގައި އޮތް ގާތް ގުޅުން ވަނީ ހާމަވެފަ އެވެ.\n"އޭކް ވިލަން ރިޓާންސް"ގައި ތާރާގެ ލަވަތަކެއް!\nއަރްޖުން ކާމިޔާބު ހޯދީ އާއިލާގެ އެހީތެރިކަމާ ނުލައި


ކޮޅުމަޑުލު ހިރިލަންދޫ ކައުންސިލްގެ އިދާރާ\nވިޔަފާރިތަކުން ބޭންކް އެކައުންޓް ރަޖިސްޓްރީ ކުރުމަށް އެންގުން\nވިޔަފާރިތަކުން ބޭންކް އެކައުންޓް ރަޖިސްޓަރީކުރުމަށް އެންގުން\nމި ކައުންސިލުން ހޯދާ ޚިދުމަތްތަކާއި ގަންނަ މުދަލާއި ގުޅިގެން ހިނގާ މުޢާމަލާތްތަކުގައި ވިޔަފާރިތަކަށް ދައްކަންޖެހޭ ފައިސާ، އެ ވިޔަފާރިތަކުގެ ބޭންކް އެކައުންޓްތަކަށް ޖަމާކުރާގޮތަށް ހަމަޖެހިފައިވާތީ ވިޔަފާރިތަކުން ބޭނުންކުރާ ރަސްމީ ބޭންކް އެކައުންޓްތަކުގެ މަޢުލޫމާތު އެއްކުރުމަށް ބޭނުންވެއެވެ.\nވީމާ، ހުރިހާ ވިޔަފާރިތަކުންވެސް، "ބޭންކް އެކައުންޓް ރަޖިސްޓްރީކުރާ ފޯމް" މެދުވެރިކޮށް އެވިޔަފާރިތަކުގެ ބޭންކް އެކައުންޓްތައް މި ކައުންސިލްގެ ދަފްތަރުގައި ރަޖިސްޓަރީކުރުމަށް އިލްތިމާސްކުރަމެވެ. ކައުންސިލުން ތައްޔާރުކޮށްފައިވާ "ބޭންކް އެކައުންޓް ރަޖިސްޓްރީކުރާ ފޯމް" މި އިދާރާއިން ލިބެން ހުންނާނެއެވެ.\nމި ފޯމް މެދުވެރިކޮށް ރަޖިސްޓަރީކޮށްފައި ނުވާ އެކައުންޓަކަށް 15 ނޮވެމްބަރ 2020 ގެ ފަހުން މި ކައުންސިލުން އެއްވެސް ފައިސާއެއް ދޫނުކުރެވޭނޭ ކަމުގައި ދަންނަވަމެވެ.\nވީމާ މިކަން ޢާންމުކޮށް އެންގުމަށްޓަކައި އިޢުލާނު ކުރަމެވެ.\n09 ރަބީޢުލްއައްވަލް 1442\nސުންގަޑި: 15 ނޮވެންބަރު 2020 0000


މިސްރުގެ ފަޤީރު އަންހެނަކަށް ﷲގެ މަދަދުވެރިކަން ލިބުނު ގޮތުގެ ވާހަކަ – Dhen.mv\nމަރްޔަމް ވަޙީދާ May 21, 2021 - 3:29 am\nހަމަކަށަވަރުން އެފަރާތަކަށް ވަކީލު ކުރުން އެންމެ ހެޔޮ ފަރާތެއް ކަމުގައި ﷲ ފުދެއެވެ. އުފަލާއި ހިތާމަގައި އަދި ދިމާވާ އެންމެހައި އުނދަގޫ ޙާލަތްތަކެއްގައި ވެސް ﷲގެ މަގުގައި ޘާބިތުވެހުރެ އެއިލާހަށް ވަކީލުކޮށްފިނަމަ އޭގެ ބަދަލު އެއިލާހު ދެއްވައެވެ.\nމި ޙާދިސާއަކީ މިސްރުގެ މަންސޫރާގައި ހިނގައިދިޔަ ހާދިސާއެކެވެ.\nމަންސޫރާގައި އަންހެންދަރިފުޅާ އެކު އެކަނި ދިރިއުޅުނު ވަރަށް ފަޤީރު އަންހެނަކުވިއެވެ. އެއް ރެއަކު މި ފަޤީރު އަންހެން މީހާގެ ދަރިފުޅަށް ގަދަ ހުމެއް ޖެހި ވަރަށް ބޮޑަށް ބަލިވެއްޖެއެވެ. ނަމަވެސް މި ފަޤީރު އަންހެނާ އަތުގައި އެއްވެސް ފައިސާއެއް ނެތުމާއެކު ކެއުންބުއިމުގެ އިތުރަށް ދަރިފުޅަށް ފަރުވާ ކުރެވޭނެ އެއްވެސް ގޮތެއް ނެތެވެ.\nއެހިނދު ﷲއަށް ދުޢާ ދެންނެވުން ނޫން ކަމެއް އެ ފަޤީރު އަންހެނާއަކަށް ނެތެވެ. އެއާއެކު ދެރަކުޢަތުން ނަމާދު ކުރަމުން ދަރިފުޅަށް ޝިފާ ދެއްވާތޯ ދުޢާ ކުރަމުން ގެންދިޔައެވެ. އަދި ކޮންމެ ދެ ރަކުއަތެއްގެ ފަހުން ދަރިފުޅުގެ ޙާލު ބަލަމުން ގެންދިޔައެވެ. އެގޮތުގައި ވަގުތުތައް ހޭދަ ކުރަމުން ދަނިކޮށް މެންދަމު އެކެއް ޖަހައިފިއެވެ.\nކުއްލިއަކަށް މީހަކު ދޮރުގައި ޓަކި ޖަހައިފިއެވެ. އަންހެން މީހާ ހިޖާބު އަޅާ ނިވާވެގެން ދޮރު ހުޅުވައިލައިފިއެވެ. އެވަގުތު އޭނާއަށް ސިހުން ލިބުނީ އައިސް އެހުރި މީހާ ފެނުމުންނެވެ. ކުރިމަތީގައި އެހުރީ ޑޮކްޓަރެކެވެ. ސަލާމް ބަދަލު ކުރުމަށްފަހު ދަރިފުޅު ކޮބައިތޯ ، ޑޮކްޓަރު އެހިއެވެ. އަދި ދަރިފުޅު އޮތް ކޮޓަރި ދެއްކުމުން ކޮޓަރިއަށް ވަދެ ދަރިފުޅު ޗެކްކޮށް ބޭސްދީފައި ނިކުންނަމުން ޑޮކްޓަރު ބުންޏެވެ. ފައިސާ ދައްކަވާށެވެ!\nއެވަގުތު އެ އަންހެން މީހާ ރޮމުން ބުންޏެވެ. ޑޮކްޓަރެވެ! އަހަރެންގެ އަތުގައި އެއްވެސް ފައިސާއެއް ނެތެވެ. އެހިނދު ހިތްހަމަ ނުޖެހޭ މޭރުމަކުން ޑޮކްޓަރު ބުންޏެވެ. މިހާ ދަންވަރު ގަޑިއެއްގައި ދަރިފުޅު ބަލިވެގެން ގުޅާ އަދި އަހަރެން އައިސް އެކުއްޖާ ބަލައި ، ބޭސް ދިނީމާ ދޭން އެނގުނު ޖަވާބަކީ ތިއީ ހެއްޔެވެ. ލަދެއް ނެތް ހެއްޔެވެ!\nއެވަގުތު އެ އަންހެން މީހާ ބުންޏެވެ. ޑޮކްޓަރެވެ! ﷲ ގަންދީ ބުނަމެވެ. އަހަރެން ޑޮކްޓަރަކަށް ނުގުޅަމެވެ. އެންމެ ކުޑަމިނުން ފޯނެއް ގަންނާނެ ފައިސާއެއް ވެސް އަހަރެންގެ އަތުގައި ނެތެވެ. ފައިސާ ނެތުމުން މިރޭ އަހަރެމެން މިތިބީ ނުވެސް ކައެވެ.\nއޮޅުމެއް އުޅޭހެން ހީވެ މިއީ މިވެނި ނަމްބަރެއްގެ ގެ ތޯ ޑޮކްޓަރު އެހިއެވެ. އަދި އެ ނަމްބަރަކީ ޖެހިގެން ހުރިގެ ކަމަށް އަންހެން މީހާ ބުންޏެވެ.\nއެވަގުތު ޑޮކްޓަރެއް ރޮވުނެވެ. ޑޮކްޓަރު އެގެއަށް އާދެވުނު އާދެވުމަކީ އެ އަންހެން މީހާއަށް ޓަކައި ﷲ ކަނޑައެޅުއްވި ނިޔާކަން ޑޮކްޓަރަށް އިޙްސާސް ކުރެވުނެވެ. އަދި އަންހެން މީހާގެ ޙާލަތާއި އެ ކަނބުލޭގެ ޢަމަލު ކުރިގޮތް ޑޮކްޓަރު އޮޅުން ފިލުވިއެވެ. ޙާލަތާ މެދު ޑޮކްޓަރުގެ ހިތް ފިނިވެ އެކަނބުލޭގެއަށް ރަޙުމް ކުރިއެވެ. އަންހެންމީހާއާއި އޭނާގެ ދަރިފުޅަށް ބޭނުންވާ ކެއިންބުއިމުގެ ތަކެއްޗާއި ބޭސް ގެނެސްދިނެވެ. އަދި ކޮންމެ މަހަކު އަންހެން މީހާއަށް ފައިސާގެ އެހީއެއް ވަމުން ގެންދިޔައެވެ.\nލޮބުވެތި އަޚުންނާއި އުޚުތުންނެވެ. އަހަރެމެންގެ މައްޗަށް ވެސް އެންމެ ހެޔޮކަން ބޮޑީ އެއިލާހުގެ މަދަދަށް އެދި ދެންނެވުމެވެ. މިފަދަ ނުރައްކާތެރި ޙާލަތްތަކުން އަރައިގަތުމަށް ވެސް އަހަރެމެންނަށް އޮތް ގޮތަކީ ﷲގެ މަގުގައި ސާބިތުވެ ތިބުމާއެކު އެއިލާހަށް ދެންނެވުމެވެ.


SunOnline: Rashfa ge maraa eku Maafuttah kulli sihumeh!\nރަޝްފާގެ ކުއްލި މަރާ އެކު މާފުއްޓަށް ކުއްލި ސިހުމެއް!\nމުޙައްމަދު މުސްޠަފާ 29 Dec 2018, 15:26\nމަރުވި ރަޝްފާ އަހުމަދު...\nމާފުށީ ރައްޔިތުންނަށް މިއަދު އިރު އެރުމާއެކު ލިބިގެންދިޔަ ހިތްދަތި ހަބަރަކީ އެ ރަށުގައި ދިރިއުޅެމުން އަންނަ ރަޝްފާ އަހުމަދު،20، ކުއްލި ގޮތަކަށް މަރުވި ހަބަރެވެ. ރަޝްފާ މަރުވި އިރު އޭނާ އިނީ އެއް މާބަނޑު ދެކުދިންނަށް ބަލިވެ އެވެ. ފިރިހެން ކުއްޖަކާ އަންހެން ކުއްޖެކެވެ. ބަނޑަށް އަށް މަސް ފުރިގެން ނުވަ މަހަށް އަޅައިފަ އެވެ.\nމާފުއްޓަށް ސިހުން ގެނައި އެމަރާއެކީ ރަޝްފާގެ ގިނަ ރަހުމަތްތެރިންނަށް ތިބީ އެއީ ހަގީގަތެއް ކަމަށް ގަބޫލު ކުރަން ދަތިވެފަ އެވެ. ރަޝްފާ ނިޔާވެއްޖޭ ބުނުމުން ރަށުގެ ގިނަ މީހުން ތިބީ "ޝޮކެއް" ގަ އެވެ.\nރަޝްފާ އަކީ ފުވައްމުލަކަށް އުފަން މީހެއް ނަމަވެސް ކައިވެނިކޮށް މާފުއްޓަށް ދިރިއުޅުން ބަދަލު ކޮށްގެން އުޅެމުން އައީ ފިރިމީހާ އާއި ފިރިމީހާގެ އާއިލާ އާއެކު އެވެ.\nރަޝްފާގެ މަރާ ބެހޭ ގޮތުން އެ ރަށު ހެލްތު ސެންޓަރުން ބަހެއް ލިބިފައި ނުވާ އިރު، ހެލްތު މިނިސްޓްރީ އިން ވަނީ ބަހެއް ލިބޭ ގޮތް ނުވެފަ އެވެ.\n"ސަން" އާ ވާހަކަ ދައްކަމުން ރަޝްފާގެ ފިރިމީހާ ބުނީ، ރަޝްފާ މަރުވެފައި އޮތީ ރޭ ފަތިހު ގާތްގަނޑަކަށް ފަސް ޖަހާކަށްހާ އިރު ކަމަށް ލަފާކުރެވޭ ކަމަށެވެ. އަދި މާފުށީ ހެލްތު ސެންޓަރަށް ގެންދިޔަ އިރު ވެސް ރަޝްފާގެ ފުރާނަ ނެތް ކަމަށް ވެސް ފިރިމީހާ ބުންޏެވެ.\nމަރުވި ރަޝްފާ އަހުމަދު ...\nމާފުށިން ވާހަކަ ދެއްކި މީހަކު ނަން ޖުހެމަށް އެދި ބުނީ، ކުޑަކޮށް ހުން ހުރުމުން ރޭ އެ ރަށު ހެލްތު ސެންޓަރަށް ރަޝްފާ ޑޮކްޓަރަށް ދެއްކި ކަމަށާއި އޭގެ ފަހުން ވެސް އޭނާ ރަހުމަތްތެރިންނާ އެކު ވަގުތު ހޭދަކޮށް ހެދި ކަމަށެވެ.\n"ހެލްތު ސެންޓަރުގައި ނުހުރޭ ކުއްލި ފަރުވާ ދޭނެ ނިޒާމްތަކެއް ގާއިމުވެފައި. މާބަނޑު މީހާ މަރުވިއްޔާ ކުއްޖާ ސަލާމަތް ކުރުމަށް ފުރަތަމަ ވެސް ވެންޓިލޭޓާ އަށް ލާން ޖެހޭނެ، އެކަމަކު މިކޮޅު ސެންޓަރު ގައެއް ނެތް އެ ފަރުވާ ދެވޭކަށް އަދިއެެއް،" އެމީހާ ކިޔައިދިނެވެ.\nއެ ރަށުން ވާހަކަ ދެއްކި މީހާ ބުނީ ރަޝްފާގެ މަރާ އެކު މުޅި މާފުށި މިއަދު އޮތީ ހަމަހިމޭން ކަމެއްގެ ތެރޭގައި ކަމަށެވެ. އޭނާ ބުނީ، ރަޝްފާގެ ހަށިގަނޑު އޭނާގެ އާއިލާގެ މީހުން އަންނަންދެން ވަޅު ނުލައި ބާއްވާފައިވާ ކަމަށެވެ.\nމަރުވެ ދިޔައީ ހިތް ހެޔޮ ޒުވާނެކެވެ. ވަކިވެގެންދިޔައީ ތިން ފުރާނަ އެވެ. ރަޝްފާގެ އާއިލާ އަށް ކެތްތެރިކަން ދެއްވާށި އެވެ.\nގުރައިދޫ މަރު: 22 އަހަރުގެ ބަންގްލަދޭޝް މީހެއް ހައްޔަރަށް


ސުވަރުގޭގެ ނިޢުމަތް –2– DhiSalafiyyah\nސުވަރުގޭގެ ނިޢުމަތް – 2\n13/04/2022 އީމާންކަން, ޢަޤީދާއާއި ފިރުޤާތައްއަލްއަޚް މުޙައްމަދު ޖަޒްލާން ޢުމަރު\nމާތް ﷲ ޤުރުއާނުގައި އަދި އެކަލާނގެ ނަބިއްޔާ صَلَّىٰ اللهُ عَلَيْهِ وَسَلَّمَ އެކަލޭގެފާނުގެ ސުންނަތުގައިވަނީ ސުވަރުގޭގެ ނިޢުމަތްތަކުގެ ބާވަތްތަކާއި ވައްތަރުތަކުގެ ޚަބަރު އެތަކެއް ފަހަރަކު ބަޔާން ކުރައްވާފައެވެ. ސުވަރުގޭގައި ލިބޭނޭ ކާބޯ ތަކެއްޗާއި، އެ ސުވަރުގޭގައި ކުރެވޭ ކައިވެނިތަކާއި، އެ ތަނުގެ އަހުލުވެރީންގެ ފޭރާމާއި އަދި މި ނޫންވެސް ކިތައްމެ ނިޢުމަތެއްގެ ވާހަކައިން ޚަބަރުތައް ޤުރުއާނާއި ސުންނަތުގައި ބަޔާން ކުރައްފައިފައި ވެއެވެ. އެހެނަސް އެ ދެ އަޞްލުގައިވެސް ބަޔާންވެގެން އެވަނީ ﷲ އެކަލާނގެ އަޅުތަކުން ކުރެ ޞާލިޙުންނަށާއި އެކަލާނގެ ވަލީވެރީންނަށް ތައްޔާރު ކުރައްވައިފައި ވާ ސުވަރުގޭގެ ނިޢުމަތްތަކުގެ ތެރެއިން ނުހަނު މަދު މިންވަރެކެވެ. އެކަލާނގެ އަޅުތަކުންނަށް އެކަލާނގެ ތައްޔާރު ކުރައްވައިފައިވާ ނިޢުމަތްތަކުގެ ޙަޤީޤަތް ތަޞައްވުރު ނުކުރެވޭނޭ ފަދައިން އެ ނިޢުމަތްތަކުގެ މިންވަރުވެސް ތަޞައްވުރު ނުކުރެވޭނެތެވެ. މި ކަންތައް އޮތީ ﷲ، އެ ދެ ބަފައިންނަށް ރުއްސުންލެއްވި ޢައްބާސްގެފާނުގެ ދަރިކަލުން ވިދާޅުވީ ފަދައިންނެވެ. އެ ކަލޭގެފާނު މަޝްހޫރު ވެފައިވަނީ تَرجَمَانُ الْقُرْآن (ޤުރުއާނުގެ ތަރުޖަމާނު)ގެ ލަޤަބުންނެވެ. (އެއީ އެ ޢިލްމުގައި އެކަލޭގެފާނުގެ ހައިބަތުގެ ސަބަބުންނެވެ.) އެކަލޭގެފާނު ވިދާޅުވެފައި ވެއެވެ:\n“ދުނިޔޭގައި ވާފަދަ އެއްވެސް އެއްޗެއް ސުވަރުގޭގައި ވާ އެއްޗަކާ ވައްތަރު ވެގެން ނުވެއެވެ. (ދުނިޔޭގައި ވާ ތަކެއްޗާއި ސުވަރުގޭގައި ވާ ތަކެތީގެ މެދުގައި ވާ ހަމައެކަނި އެއްގޮތް ކަމަކީ) ދުނިޔޭގައިވާ ތަކެއްޗަށް ކިޔާ ނަންތައް ސުވަރުގޭގައިވާ ތަކެއްޗަށް ކިޔޭ ކަމެވެ.”\nކަން މިފަދައިން ހުރުމާއެކު، ސުވަރުގޭގެ ނިޢުމަތްތަކުގެ ގޮތްބާވަތާ މެދު ތަފްޞީލަށް އެދުން އިންސާނާއަށް މުނާސަބުވެގެން ނުވެއެވެ. އެހެނީ އާޚިރަތުގައި އަޅާއަށް ހުރި ނިޢުމަތްތަކަކީ ބުއްދިއަށް އޭގެ ގޮތްބާވަތް ތަޞައްވުރު ނުކުރެވޭނޭހައި ފުރިހަމަވެގެންވާ ނިޢުމަތްތަކެއްކަމުގައި ވާތީއެވެ. އަދި އެ ނިޢުމަތްތަކާ ދުނިޔޭގެ އެއްވެސް ކަމަކާ އަޅާވެސް ނުކިޔޭނެއެވެ. ބުޚާރީގެ 2892ވަނަ ނަންބަރު ޙަދީޘްގައި ﷲ އެ ބޭކަލަކަށް ރުއްސުންލެއްވި ސަހްލު ބްނު ސަޢްދުގެ ކިބައިން ރިވާ ވިއެވެ؛ ރަސޫލާ صَلَّىٰ اللهُ عَلَيْهِ وَسَلَّمَ ޙަދީޘް ކުރެއްވިއެވެ:\n” مَوْضِعُ سَوْطِ أَحَدِكُمْ مِنَ الجَنَّةِ خَيْرٌ مِنَ الدُّنْيا وما عَلَيْها، والرَّوْحَةُ يَرُوحُها العَبْدُ في سَبيلِ اللَّهِ، أَوِ الغَدْوَةُ خَيْرٌ مِنَ الدُّنْيا وما عَلَيْها. ” މާނައީ: “ސުވަރުގޭގައި؛ ތިޔަބައިމީހުން (ދުނިޔެމަތީގައި އަސް ދުއްވުމުގައި ބޭނުން ކުރާ) ޗާބޫކު ވައްޓައިލައިފައި އޮންނަ ތަންކޮޅުހައި ކުޑަ ތަންކޮޅެއް، އެއީ މި ދުނިޔެއާއި މި ދުނިޔެ މަތީގައި ވާހައި އެއްޗަކަށް ވުރެ ހެޔޮކަން ބޮޑު ތަންކޮޅެކެވެ. އަދި އަޅާ ﷲގެ މަގުގައި ހެނދުނުގެ ވަގުތުގައި ނުވަތަ ހަވީރުގެ ވަގުތުގައި ކުރާ ދަތުރެއް ދުނިޔެއާއި ދުނިޔެ މަތީގައި ވާހައި އެއްޗަކަށްވުރެ ހެޔޮ ވެގެން ވެއެވެ.”\nމި ކަންކަމުން އެނގެނީ ދުނިޔެމަތީގައި އިންސާނާ ދެކެފަރިތަވެފައިވާ ކެއުންތަކާއި، ބުއިންތަކާއި، ކައިވެނިތައް ސުވަރުގޭގެ ނިޢުމަތްތަކުގެ ތެރޭގައިވާ ކަންކަމާ މުޅީން ތަފާތު ވެގެން ވާނެކަމެވެ.\nބުޚާރީގެ 3246ވަނަ ނަންބަރު ޙަދީޘް އަދި މުސްލިމުގެ 2834ވަނަ ނަންބަރު ޙަދީޘްގައި ﷲ އެ ބޭކަލަކަށް ރުއްސުން ލެއްވި އަބޫ ހުރައިރަތުގެފާނުގެ އަރިހުން ރިވާ ވެގެން އައިސްފައި ވެއެވެ. ރަސޫލާ صَلَّىٰ اللهُ عَلَيْهِ وَسَلَّمَ ޙަދީޘް ކުރެއްވިއެވެ.\n“ أَوَّلُ زُمْرَةٍ تَدْخُلُ الْجَنَّةَ عَلَى صُورَةِ الْقَمَرِ لَيْلَةَ الْبَدْرِ، وَالَّذِينَ عَلَى إِثْرِهِمْ كَأَشَدِّ كَوْكَبٍ إِضَاءَةً، قُلُوبُهُمْ عَلَى قَلْبِ رَجُلٍ وَاحِدٍ، لاَ اخْتِلاَفَ بَيْنَهُمْ وَلاَ تَبَاغُضَ، لِكُلِّ امْرِئٍ مِنْهُمْ زَوْجَتَانِ، كُلُّ وَاحِدَةٍ مِنْهُمَا يُرَى مُخُّ سَاقِهَا مِنْ وَرَاءِ لَحْمِهَا مِنَ الْحُسْنِ، يُسَبِّحُونَ اللَّهَ بُكْرَةً وَعَشِيًّا، لاَ يَسْقَمُونَ وَلاَ يَمْتَخِطُونَ، وَلاَ يَبْصُقُونَ، آنِيَتُهُمُ الذَّهَبُ وَالْفِضَّةُ، وَأَمْشَاطُهُمُ الذَّهَبُ، وَقُودُ مَجَامِرِهِمُ الأُلُوَّةُ”\nމާނައީ: “ސުވަރުގެއަށް އެންމެ ފުރަތަމަ ވަންނަ މީހުންގެ ޞޫރަވަނީ ސާދަވިލޭރޭގެ ހަނދުފަދައިންނެވެ. އެއަށްފަހުގައި ވަންނަ މީހުން، އަލިކަން އެންމެގަދަ ވެގެންވާ ތަރި ފަދައެވެ. އެބޭކަލުންގެ ހިތްތައްވާނީ އެކެއްގެ ހިތްފަދައިން (އެކުވެރި ކަންމަތީ) އެވެ. ޚިލާފުވުމެއް ނުވަތަ އެއްބަޔަކު އަނެއް ބަޔަކަށް ރުޅިވެރިކަމެއް އެ މީހުންގެ މެދުގައި ނުވެއެވެ. އޭގެ ތެރެއިން ކޮންމެ މީހަކަށްމެ ދެ އަނބީން ވެއެވެ. އެ ކަނބަލުން ކުރެ ކޮންމެ މީހެއްގެ ރީތިކަމުގެ ސަބަބުން، (ހަންގަޑުގެ ތުނިކަމުން) ފައިގެ ފުންނާބުގެ މަސްގަނޑުގެ ތެރެއިން (ކަށިގަނޑު) ފެންނާނެތެވެ. (އެއްވެސް ތަކުލީފެއް އުފުލުމަކާ ނުލައި) ސުވަރުގޭގެ އަހުލުވެރީން ހެނދުނާއި ހަވީރު ﷲއަށް ތަސްބީޙަ ކިޔާނެތެވެ. އެ މީހުންނަށް އެއްވެސް ބައްޔެއް ޖެހުމެއް ނުވެއެވެ. އަރިދަފުސް ބޭރު ކުރުމެއް ނުވަތަ ކުޅެއް ޖެހުމެއް އެ މީހުންނަށް ނުވެއެވެ. އެ މީހުންގެ ކަންވާރުތައްވަނީ ރަނާއި ރިހީންނެވެ. އެ މީހުންގެ ބޮލުފުނާތައްވަނީ ރަނުންނެވެ. އެ މީހުންގެ މެދުގައި ޢޫދު އެންދޭނެއެވެ.”\nމި ޙަދީޘުން ސާފުކޮށް އެނގޭފަދައިން ސުވަރުގޭގެ ނިޢުމަތްތައް ދުނިޔޭގައި ވާ ކަންކަމާ މުޅީން ތަފާތެވެ. -އަޅަމެން ﷲގެ ފަޟުލަށް އެދެމެވެ!-


Boa hole thorufaigen theyo hoadhumuge dhiraasaathakeh maadhamaa fashanee\nބޯހޯލް ތޮރުފައިގެން ތެޔޮ ހޯދުމުގެ ދިރާސާތައް މާދަމާ ފަށަނީ\nފިޝަރީޒް މިނިސްޓަރު މުހައްމަދު ޝައިނީ: ތެޔޮ ހޯދުމުގައި އިތުރު ދިރާސާތަކަކަށް މިހާރު ވަނީ ތައްޔާރުވެފައި. -- އަވަސް ފޮޓޯ\nރާއްޖެއިން ތެޔޮ ހޯދުމަށް ކުރާ މަސައްކަތުގެ ދެވަނަ މަރުހަލާ ކުރިއަށް ގެންދިޔުމަށް ޓަކައި މާދަމާގެ ވަގުތެއްގައި ރިސާޗް ބޯޓެއް ރާއްޖެ އަންނަނާނެ ކަމަށް ފިޝަރީޒް މިނިސްޓަރު މުހައްމަދު ޝައިނީ މިއަދު ވިދާޅުވެއްޖެ އެވެ.\n"އަވަސް" އާ ވާހަކަ ދައްކަަވަމުން މިނިސްޓަރު ޝައިނީ ވިދާޅުވީ، އިންޑިއަން އޯޝަން ޑްރިލިން ޕްރޮގްރާމްގެ ދަށުން ކަމާ ގުޅޭ އެކްސްޕާޓުންނާ އެކު މާދަމާ ރާއްޖެ އަންނަ ބޯޓުން ކުރާނެ މައިގަނޑު ދިރާސާ އަކީ މީގެ ކުރިން ކުރި އެކި ދިރާސާތަކުގައި ތެޔޮ ނޫނީ ގޭސް ހުރި ކަމަށް ދައްކާފައި ހުރި ސަރަހައްދުތަކުގައި ބޯހޯލް ތޮރުފައިގެން ސާމަޕްލަތްތަކެއް ނަގައި އެތަކެތި ދިރާސާ ކުރުމެވެ. މިނިސްޓަރު ވިދާޅުވީ އީއައިއޭ ވެސް ހަދައިގެން އެ ބޯޓުން ބޯ ހޯލް ތޮރުފާނީ ބ. ގޮއިދޫގެ އެތެރެވަރިން ދެ ތިން ތަނެއްގައި ކަމަށެވެ. އެއީ މީގެ އަަހަރެއްހާ ދުވަސް ކުރިން ރާއްޖެ އައި ޖަރުމަނުގެ ރިސާޗް ބޯޓު ސޮންނޭ އިން ހެދި 3ޑީ ސެސިމިކް ސާވޭ އިން ތެޔޮ ނޫނީ ގޭސް ހުރި ކަމުގެ ސިފަތައް އެންމެ ބޮޑަށް ފެނިފައިވާ އެއް ސަރަހައްދެވެ.\n"މި ބޯޓުން މިހަދާ ދިރާސާ އިރާދަ ކުރެއްވިއްޔާ އަޅުގަނޑުމެންނަށް ހާމަވާނެ ކަނޑުގެ އަޑީގައި ހުރީ ކޮން މާއްދާއެއްތޯ. އެއީ ތެޔޮތޯ ނޫނީ ގޭސްތޯ. ކޮން މާއްދާއެއްކަން މި ކަށަވަރު ވަނީ. ކުރިން މިފެންނަނީ ގޭސް ނޫނީ ތެޔޮ ކަހަލަ މާއްދާއެއް އެއްޗެއް އަރާތަން،" މިނިސްޓަރު ވިދާޅުވި އެވެ.\nއެބޯޓުން ރާއްޖޭގައި ގާތްގަނޑަކަށް 15 ދުވަސް ހޭދަ ކުރާނެ ކަމަށް މިނިސްޓަރު ވިދާޅުވި އެވެ. އަދި އެންމެ ފުރަތަމަ ތޮރުފާ ބޯހޯލްތަކަށް ބެލުމަށް ފަހު ފަހުން އެހެން ބޯ ހޯލްތަކެއް ތޮރުފަން ޖެހިދާނެ ކަމަށް ވެސް މިނިސްޓަރު ވިދާޅުވި އެވެ. މިނިސްޓަރު ވިދާޅުވީ މޫސުން ހުންނަ ގޮތަށް ބެލުމަށް ފަހު އެ މަސައްކަތް އެއަށް ވުރެވެސް ދިގު ވެގެން ހިނގައިދާނެ ކަމަށެވެ. މިފަހަރުގެ ދިރާސާގައި އެންމެ އިސްކޮށް ހުންނަވާނީ މީގެ ކުރިން ދިރާސާތައް ކުރި ސޮންނޭ ބޯޓުގައި ވެސް އިސްކޮށް ހުންނެވި ސައިންޓިސްޓް ކަމަށް ވެސް މިނިސްޓަރު ވިދާޅުވި އެވެ.\nމިފަހަރު ކުރާ ދިރާސާތަކުގެ ރިޕޯޓް ލިބުމަށް ގާތްގަނޑަކަށް ހަމަހާއި އެއް އަހަރާ ދެމެދުގެ މުއްދަތެއް ނަގާނެ ކަމަށް ވެސް މިނިސްޓަރު ވިދާޅުވި އެވެ.\n"އެބޭފުޅުން އަމިއްލަ ދިރާސާ ވެސް މީގެ ތެރޭގައި ކުރައްވާނެ. އެ ކުރައްވާ އިރު އަޅުގަނޑުމެން ބޭނުންވާ މައުލޫމާތުތައް ވެސް މި ލިބެނީ. މިއީ އެންމެ އަގު ކުޑަކޮށް މިކަން އަޅުގަނޑުމެންނަށް ކުރެވޭނެ ގޮތަކީ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ތެޔޮ ހޯދުމުގެ އެންމެ ފަހު މަރުހަލާގެ ކަންކަން ކުރުމަށް ޓަކައި ކުންފުންޏަކާ އެ މަސައްކަތް ހަވާލުކުރުމުގެ މަސައްކަތް ކުރިއަށް އެބަދެ އެވެ. އަދި މިއަހަރު ނިމުމުގެ ކުރިން ކުންފުންޏަކާ އެކަން ހަވާލު ކުރެވޭ ވަރު ވާނެ ކަމަށް މިނިސްޓަރު ވިދާޅުވި އެވެ. އޭގެ ތެރެއިން އެއް ކުންފުންޏަކީ އިންގިރޭސިވިލާތުގެ ޒެބްރާ އެވެ. އަނެއް ކުންފުންޏަކީ ފްރާންސްގެ ކުންފުންޏެކެވެ.\nރާއްޖެއިން ތެޔޮ ހޯދުމުގެ މަސައްކަތް ޑރ. މުހައްމަދު ޝައިނީ\nއެސްޓީއޯއިން ޕެޓްރޯލްގެ އަގު ހެޔޮކޮށްފި


2019: Saudi ah munifoohifiluvumuge aharah\nދުނިޔެ - ސައުދީ އަރަބިއްޔާ\n2019: ސައުދީއަށް މުނިފޫހިފިލުވުމުގެ އަހަރަށް\nފުރަތަމަ ފަހަރަށް ސައުދީގެ ފިލްމު ދެއްކުން ފެށީ 30 އަހަރަށްފަހު މިދިޔަ އަހަރު\nކ. މާލެ 23 ޖެނުއަރީ 2019 | ބުދަ 13:03 2,903\nޓާކީ އަލް ޝެއިޚް - މޯލްޑިވްސް ޕޮލިސް ސާރވިސް\nމި އަހަރަކީ ސައުދީ އަރަބިއްޔާއަށް މުނިފޫހިފިލުވުމުގެ އަހަރަކަށް ވާނެ ކަމަށް އެ ގައުމުގެ ޖެނެރަލް އެންޓަޓެއިންމެންޓް އޮތޯރިޖީ (ޖީއީއޭ) ޓާކީ އަލް ޝެއިޚް ވިދާޅުވެއްޖެއެވެ.\nރިޔާޒުގެ ފޯ ސީޒަންސް ހޮޓަލުގައި ނޫސްވެރިންނަށް މައުލޫމާތު ދެއްވަމުން ޖެނެރަލް އެންޓަޓެއިންމެންޓް އޮތޯރިޖީ (ޖީއީއޭ) ޓާކީ އަލް ޝެއިޚް އަންގާރަ ދުވަހުގެ ރޭ ވިދާޅުވީ އަމާޒަކީ އެ ގައުމަކީ ދުނިޔޭގެ މުނިފޫހުފިލުވުމުގެ އެންމެ މަގުބޫލު 10 ގައުމުތަކުގެ ތެރެއަށް ސައުދީވުން ކަމަށެވެ. އެ އަމާޒަށް ވާސިލްވުމަށް މުނިފޫހިފިލުވައި ދިނުމުގެ ދާއިރާއަށް ޝައުގުވެރިވާ އެގައުމާއި ގައުމުން ބޭރުގެ 100 ފަރާތްތަކަށް ފުރުސަތު ދީފައިވާކަމަށް އޭނާ ވިދާޅުވިއެވެ. އޭގެ ތެރޭގައި ކެފޭ ރެސްޓޯރެންޓްތަކަށް މުނިފޫހިފިލުވައިދިނުމުގެ ހަރަކާތްތަކަށް ހުއްދަ ދިނުން ހިމެނެއެވެ. މުނިފޫހިފިލުވުމުގެ ހަރަކާތައް ހިންގުމަށް ކޮންޓްރެކްޓްގައި ސޮއިކުރި ބައިނަލްއަގްވާމީ ކުންފުނިތަކުގެ ތެރޭގައި ބްރޯޑްވޭ އެންޓަޓެއިންމަންޓް ގުރޫޕާއި، އިޓަލީގެ ބާލިކް ވާލްޑްވައިޑް އެންޓަޓެއިންމެންޓް ޝޯސްއާއި، ޖަޕާނުގެ އެވެކްސް ގްރޫޕް ހިމެނެއެވެ.\nމިއަހަރަކީ ސައުދީއަށް މުނިފޫހިފިލުވުމުގެ އަހަރެއް ކަމަށް ވިޔަސް އަންނަ ރަމަޟާން މަހަށް ޚާއްސަކޮށްގެން ހިންގާނީ ދީނީ ހަރަކާތަތްކެވެ. އޭގެތެރޭގައި ޤުރުއާން ކިޔެވުމުގެ މުބާރާތާއި ބަންގިގޮވުމުގެ މުބާރާތްތައް ހިމެނެއެވެ.\nއާންމުކޮށް ފިލްމު ދެއްކުން ގާތްގަނޑަކަށް 30 އަހަރަށް ވުރެ ދިގު މުއްދަތަކަށް އޮތް އޮތުން ނިމުމަކަށް ގެނެސް ސައުދީ އަރަބިއްޔާގައި ސިނަމާއެއް ހަދައި ހުޅުވާފައި ވަނީ މިދިޔަ އަހަރުގެ އެޕްރީލް މަހުގެ 18 ގައެވެ. ސައުދީއިން ސިނަމާތަކުގައި ފިލްމު ދެއްކުން މަނާކޮށްފައި ވަނީ 1980 ގެ ތެރޭގައެވެ. އެހެން ނަމަވެސް އެކަން ނިމުމަކަށް ގެނެސްފައި ވަނީ ވަލީ އަހުދު މުހައްމަދު ބިން ސަލްމާންގެ ވިޝަން 2030 ގެ ދަށުން ސައުދީ އަރަބިއްޔާ އަށް ގެންނަމުންދާ ބަދަލު ތަކުގެ ދަށުންނެވެ. ސައުދީ ސަރުކާރުން އުއްމީދު ކުރަނީ ސިނަމާގެ ޚިދުމަތުގެ ތެރެއިން ސައުދީ އިގްތިސާދަށް 24 ބިލިއަން ޑޮލަރު ލިބޭނެ ކަމަށެވެ. އަދި ތިރީސް ހާސް ވަޒީފާ އުފެދިގެން ދާނެ ކަމަށެވެ.


ހޯރަފުށީގައި އަންހެން ކުއްޖަކު ރޭޕް ކުރަން އުޅުނު ވާހަކަ އަކީ ހަގީގަތެއް ނޫން! – Dhen.mv\nހޯރަފުށީގައި އަންހެން ކުއްޖަކު ރޭޕް ކުރަން އުޅުނު ވާހަކަ އަކީ ހަގީގަތެއް ނޫން!\nހއ. ހޯރަފުށީގައި އަންހެން ކުއްޖަކު ގެއަކަށް ގެންގޮސް ގަދަކަމުން ރޭޕް ކުރަން އުޅުނު ކަމަށް ރަށުތެރޭގައި ދެކެވެމުންދާ ކަމަށް ބުނާ މައްސަލަ އެރަށު ކައުންސިލުން ދޮގު ކޮށްފިއެވެ.\nހޯރަފުށީ ކައުންސިލުގެ ނައިބު ރައީސް އިބްރާހިމް ޝާކިރު "ދެން" އަށް މައުލޫމާތު ދެއްވަމުން ވިދާޅުވީ އެކަހަލަ ކަމެއް ހިނގިކަމުގެ އެއްވެސް މައުލޫމާތެއް ލިބިފައި ނުވާ ކަމަށާއި ރަށު ތެރޭގައި ވެސް އެފަދަ ވާހަކައެއް ދެކެވިފައިވާ އަޑެއް އިވިފައި ނުވާ ކަމަށެވެ.\n"އަޅުގަނޑުމެންނަށް ވެސް ތިކަހަލަ ވާހަކައެއް އިވިފައިވަނީ ނޫހެއްގައި ތިހެން ލިޔެފައިވާކަން. ތިކަހަލަ ކަމެއް ވިކަން އެނގިފައެއް ނުތް އަދި ރަށު ތެރޭގައި ވެސް ތިފަދަ ވާހަކައެއް ނުދައްކާ" ކައުންސިލުގެ ނައިބު ރައީސް ވިދާލުވިއެވެ.\nމިމަހުގެ 28 ވަނަ ދުވަހުގެ ރޭ މިފަދަ މައްސަލައެއް ކުރިމަތިވެފައިވާ ކަމަށް މައުލޫމާތު ލިބިފައިވާތީ، ފުލުހުން މިފަދަ މައްސަލައެއް ބަލަމުން ގެންދޭތޯ އޮޅުން ފިލުވާލުމުން ފުލުހުންގެ މީޑިއާ އޮފިޝަލަކު ވިދާޅުވެފައިވަނީ މިއީ ހިނގާފައިވާ ކަމެއް ކަމަށް ނުބެލެވޭ ކަމަށެވެ.\n"ރަށުތެރޭގައި އެފަދަ ވާހަކަތަކެއް ދެކެވޭތީ ފުލުހުން ވަނީ އެކަމާއި ގުޅިގެން ސުވާލު ކުރަން ޖެހޭ ފަރާތްތަކާއި ސުވާލުކޮށް ބަލަންް ޖެހޭ ކަންކަން ބަލާފަ. މިހާތަނަށް ބެލި ބެލުމުން އެއީ ހިގާފައިވާ ކަމެއް ކަމަކަށް ނުބެލެވޭ." ފުލުހުންގެ މީޑިއާ އޮފިޝަލު ވިދާޅުވެފައިވެއެވެ.


Enme fahun Covid ge thin vana raalhu ves athujje!\n25 ޖެނުއަރީ 2021 - 22:28:42\nކޮވިޑް-19 ގެ ކޭސްތައް ވަރަށް ބޮޑަށް ހިނދިފައި އޮތުމަށް ވެސް އަނެއްކާ ވެސް މިދަނީ މައްޗަށް އަރަމުންނެވެ. ތިން ވަނަ ރާޅު، ރާއްޖޭގެ ގޮނޑުދޮށްތަކަށް މި ބީއްސާލީ ދުނިޔޭގެ އެކި މަންޒިލްތަކުން ރާއްޖެއަށް އައިސް ފަތުރުވެރިން ޗުއްޓީ ހޭދަކުރަމުން މި އަންނަ ރިސޯޓުތަކުންނެވެ. ދުނިޔެ މަތީގެ ސުވަރުގެ ކަމަށް މި ބުނާ ރާއްޖޭގެ ހާލަތު ތިން ވަނަ ފަހަރަށް ކޮވިޑް-19 ގައި ގޯސްވާން ފަށާފައި މިވަނީ ފާއިތުވި ދެ ހަފްތާއެއްހާ ދުވަހުގެ ތެރޭގަ އެވެ. ކޮންމެ ދުވަހަކު ކޮވިޑަށް ޕޮޒިޓިވްވާ މީހުންގެ އަދަދުތައް ގާތްގަނޑަކަށް 15 އިން ދަށުގައި ދުވަސްތަކެއް ވަންދެން ހިފަހައްޓާލެވުމަށް ފަހު މީގެ ދެ ހަފްތާއެއްހާ ދުވަސް ކުރިން ވަނީ ކޮންމެ ދުވަހަކު 50 އަށް ވުރެ ގިނަ މީހުންނަށް ބަލި ޖެހިފަ އެވެ. އެންމެ ފަހުން ގާތްގަނޑަކަށް ދެ މަސް ފަހުން އިއްޔެ މިވަނީ 100 އަށް ވުރެ ގިނަ މީހުންނަށް ބަލި ޖެހިފަ އެވެ.\nރާއްޖޭގެ ހާލަތު އެންމެ ގޯސްވި ދަނޑިވަޅުތަކުގައި ކޭސްތައް ފެންނަމުންދިޔައީ 100 ގެ އަދަދުތަކުގަ އެވެ. އެހެންކަމުން، ކޮވިޑްގެ ތިން ވަނަ ރަނގަބީލުގެ އަޑުގަދަވެދާނެކަމުގެ އިންޒިރާރުތައް ދެމުންދަނިކޮށް އިއްޔެ މި އަދަދުން މައްޗަށް އަރައިގެން ދިއުމަކީ ރާއްޖެއާ ހިސާބަށް ކޮވިޑްގެ ތިން ވަނަ ރާޅު އަރާއި ހަމަކޮށްފި ކަމަށް ބުނެވިދާނެ ސަބެބެކެވެ.\nކޮވިޑް-19 ގެ ހާލަތުގައި މުޅި ގައުމުގެ ދެ ފަހަރެއްގެ މަތިން މިހާރު ވެސް ގެނބި، އެތައް ތަކުލީފަކާއި ކުރިމަތިލާފައިވާއިރު ތިން ވަނަ ފަހަރަށް އެ ތަކުލީފުތަކާއި ކުރިމަތިލާންޖެހިދާނެކަމުގެ ކޮޅުމަތީ މިދަނީ ފެންނަމުންނެވެ. ކުރިން މި ފާހަގަކުރި ކޮންމެ ފަހަރަކު ވެސް ރާއްޖޭގެ ހާލަތު ރަނގަޅުވުމާއެކު އެތައް ލުއިތަކެއްދެވިގެންދިޔަ އެވެ.\nކުރު ގޮތަކަށް ކޮވިޑްގެ ކަންކަން ފެށިގެން އައި ގޮތް ހަނދާންކޮށްލަދޭނަމަ މާލޭ ސަރަހައްދުން ކޮވިޑްގެ ފުރަތަމަ ކޭސް ފެނި މުޅި މާލޭ ސަރަހައްދު އޭޕްރީލް 15 ވަނަ ދުވަހު ލޮކްޑައުންކުރެވުނެވެ. އޭގެ ދެތިން ހަފްތާއެއް ކުރިން އައީ ކޮންމެ ދުވަހު އެންމެ ކާރޫބާރޫ ބޮޑު ގަޑިއަށް ކާފިއު ވެސް ހިންގަމުންނެވެ. ކުއްލިއަކަށް އާންމު ދިރިއުޅުމަށް ގެންނަން ޖެހުނު ބޮޑެތި ބަދަލުތަކާއެކު ރައްޔިތުން އެތައް ތަކުލީފެއް އުފުލިއިރު އެ ޝަކުވާތައް ކޮންމެ ދުވަހަކު އިވެ އެވެ. ގެއިން ބޭރަށް ނުނިކުމެވި، ކުޑަ ކޮށްޓެއްގައި ބަންދުވެފައި އިންނަން ޖެހުމުން ނަފްސާނީވެ، މީހާ ބޯގޮވާއި އެތައް ކަންކަމެއް ކުރިމަތިވި އެވެ.\nއެކަމަކު އެއީ ދިވެހިންނެކޭ އެއްގޮތަށް ދުނިޔޭގެ އެކި ގައުމުތަކުގެ ރައްޔިތުންވެސް ހަމަ އުފުލި ތަކުލީފުތަކެވެ، ކޮވިޑްގެ ބަލިމަޑުކަން ފިލައި އާންމު ހާލަތަށް ވީއެންމެ އަވަހަކަށް ރުޖޫއަވާން ބޭނުންވެފައިވާ މިންވަރު ބޮޑުކަމުން ނިކަން ރަނގަޅަށް އެ ފިޔަވަޅުތަކަށް ވެސް ބޯލެނބި އެވެ.\nމިއަދު ތިން ވަނަ ރާޅު އަހަރެމެންނާއި އަހަރާ ހަމަކުރިއިރު އިސްވެ ފާހަގަކުރި އެތައް ތަކްލީފަކުން މިވަނީ އަރައިގަނެވިފަ އެވެ. އެތައް ލުޔެއް ލިބިގެން ހިނގައްޖެ އެވެ. މާލޭގައި ހިންގަމުން އައި ކާފިއުން ފެށިގެން ދުއްވުން މަނާކުރި ގަޑިތަކާއި ބަންދުކުރި މިސްކިތްތަކާއި ސްކޫލުތަކާއި އަދި ރެސްޓޯރަންޓުތައް ފިހާރަތައް ވެސް މިވަނީ ހުޅުވާއި ހިދުމަތްދޭން ފަށާފަ އެވެ. ރަށްރަށަށް ގޮސް ކަރަންޓީނުވާންޖެހޭ މުއްދަތު 14 ދުވަހުން 10 ދުވަހަށް ބަދަލުކުރުމުން ފެށިގެން ގޮސް އެތައް ލުޔެއް މިއަދު ލިބިގެންގޮސްފައިވާއިރު މި ލުއިތައް ދިނީ ކުދިކުދި ކަންތައްތަކަކަށް ފަރުވާ ބަހައްޓާއި މުޅި މުޖުތަމައު އެކީ އެކައްޗެއް ކިޔައި މިކަމުން އަރައިގަތުމަށް މަސައްކަތްކުރުމަށެވެ.\nއެއީ ގިނަ ގިނައިން އަތްދޮވުމަށާއި މާސްކް އެޅުމާއި އިޖުތިމާއި ގައިދުރުކަމަށް ހާއްސަ ސަމާލުކަމެއް ދިނުމަށެވެ. އެހެންނަމަވެސް މިއަދު ހަމައެކަނި މާލޭގެ މަގުތަކަށް ބަލާލި ކަމުގައިވިޔަސް، މި ފާހަގަކުރި ކަންކަމަށް ގިނަ ބަޔަކު ދިނީ ބީރު ކަންފަތެއްކަން އެނގި ހާމަވެޔެވެ. ނަމެއްގައި މާސްކް އެޅުމާއި އިޖުތިމާއީ ގައިދުރުކަމަށް ހަމަ ކުޑަވެސް ބަލާލުމެއް ނެތި އުޅޭ މަންޒަރަކީ މިއަދު އާންމު މަންޒަރެކެވެ.\nވެކްސިން ޖަހަން ފެށުމުގެ ކުރިން ރާއްޖޭއަށް ކޮވިޑްގެ ތިން ވަނަ ރާޅު ބީއްސާލިއިރު ކޮވިޑްގެ ކޭސްތައް މިހާރު އިތުރުވަމުން އަންނަ ތަންތަނުން މިކަމަށް ހާއްސަ ސަމާލުކަމެއް ދިނުން ވަރަށް މުހިއްމެވެ. އޭގެ ތެރޭގައި ރިސޯޓުގަކުގެ މުވައްޒަފުންނާއި މާލޭ ސަރަހައްދުގެ މީހުންގެ އިތުރުން ރަށްރަށަށް ކަރަންޓީނަށްދާ މީހުން ވެސް ހިމެނެ އެވެ. މިފަހަރުގެ ރާޅުގައި ގައުމު ގެނބުމުގެ ކުރިން ވެސް ކުރެވެން އޮތް ކަމަކީ ފަރުދީ ޒިންމާ އަދާކުރުމެވެ. ކޮންމެ ދުވަހަކު ސިއްހީ މާހިރުން މިކުރަމުންދާ އާދޭސްތަކުގައި ކޮޅުފައިން ނުޖަހައި އެމީހުންގެ އާދޭސްތަށް އަޑުއަހައި މިކަމުން އަރައިގަންނަން އެންމެން އެކީ މަސައްކަތްކުރަން ޖެެހެ އެވެ.


Record dhahvumeh: Male' in Covid ah positive vee 13 meehun\nރެކޯޑް ދަށްވުމެއް: މާލެއިން ކޮވިޑަށް ޕޮޒިޓިވްވީ 13 މީހުން\nކޮވިޑް ޓެސްޓަށް ސާމްޕަލް ނެގުން: މާލެ ސަރަހައްދުން މިއަދު ޕޮޒިޓިވްވީ 13 މީހުން --\nރާއްޖެއިން އިތުރު 138 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 73،798 އަށް އަރާފަ އެވެ.\nމިއަދުގެ އިރު އޮއްސުމާ ހަމައަށް އެއް ކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 13 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވް މީހުންގެ ތެރެއިން 105 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުން ވެސް ހަތް މީހަކު ޕޮޒިޓިވްވެފައި ވެއެެވެ. މިއީ މާލެ ސަރަހައްދުން އެންމެ މަދުން މީހުން ޕޮޒިޓިވްވި ދުވަހެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 3،602 މީހުންނެވެ. މިހާތަނަށް 69،974 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 28 މީހަކަށް ދަނީ ފަރުވާ ދެމުންނެވެ. ހާލުބޮޑުވެ ވެންޓިލޭޓަރުގައި ފަރުވާ ދެނީ އެންމެ މީހަކަށެވެ. އެހެން އެންމެންގެ ހާލު ރަނގަޅު ކަމަށް އެޗްޕީއޭ އިން ބުންޏެވެ.\nއަދާ ހަމައަށް 210 މީހަކު ވަނީ ކޮވިޑް ބަލީގައި މަރުވެފަ އެވެ.\nމާލެ ސަރަހައްދުގެ ޕޮޒިޓިވް ނަންބަރު ވަރަށް ބޮޑަށް ދަށަށް ގޮސްފައިވާއިރު ކޮވިޑް-19 އިން ރައްކާތެރިވުމަށް މާލެ ސަރަހައްދުގައި އެޅި ފިޔަވަޅުތަކަށް މިރޭ 12 އިން ފެށިގެން ބޮޑެތި ލުއިތަކެއް ދިނުމަށް ނިންމާ އެކަން ވަނީ އިއުލާނުކޮށްފައެވެ. މާދަމާއިން ފެށިގެން ކާފިއު ވަގުތު ރޭގަނޑު 8:00 އިން ފަތިހު 4:00 ކުރުކުރަން ވަނީ ނިންމާފަ އެވެ. ކާފިއު ނޫން ގަޑިތަކުގައި ބޭރުގައި އުޅެން ފުލުހުން ދޫކޮށްފައިވާ ހާއްސަ ހުއްދަ އުވާލާ ހުއްދައާ ނުލައި އެ ގަޑިތަކުގައި ބޭރުގައި އުޅުމުގެ ހުއްދަ ދޭނެ އެވެ. އަދި ކާފިއު ނޫން ވަގުތު ހުރިހާ ވިޔަފާރިތަކެއް ހުޅުވައިގެން ހިދުމަތް ދިނުމުގެ ހުއްދަވެސް ދިނުމަށް ވަނީ ނިންމާފައެވެ. އެ ގޮތުން ކާފިއު ނޫން ވަގުތުތަކުގައި ޑައިނިންގެ ހިދުމަތް ދެވޭނެ އެވެ.\nމިރޭ ފަތިސް ނަމާދުން ފެށިގެން ގައިދުރުކޮށް ޖަމާއަތުގައި ނަމާދު ކުރަންވެސް ފަށާނެ އެވެ.\nކޮވިޑް ޖެހިފައި ތިބި މީހުން ބަލިން ފަސޭހަވިތާ 60 ދުވަސް ނުވާނަމަ އެފަދަ މީހުންނަށް ކަރަންޓީނާ ނުލައި އެއް ރަށުން އަނެއް ރަށަށް ދަތުރު ކުރެވޭ ގޮތަށް ވެސް ވަނީ ހަމަޖައްސައި ދެކުނު އޭޝިއާގެ ގައުމުތަކުގެ ޓޫރިސްޓުންނަށް އަލުން ޓޫރިސްޓް ވިސާ ދޭން ވެސް ވަނީ ނިންމާފަ އެވެ.\nއިންޑިއާގައި ކޮވިޑް ހާލަތު ވަރަށް ބޮޑަށް ގޯސްވެފައި ވަނިކޮށް އިންޑިއާގެ ގިނަ އަދަދެއްގެ ފަތުރުވެރިން ރާއްޖެއަށް ޒިޔާރަތް ކުރަމުން ދިޔަ ވަގުތެއްގައި ދެކުނު އޭޝިއާގެ ފަތުރުވެރިންނަށް ރާއްޖެއިން ވިސާ ދޫކުރުން މެދުކަނޑާލީ މިދިޔަ މެއި މަހުގެ 13 ވަނަ ދުވަހު އެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ހުޅުމާލޭ މެޑިކަލް ފެސިލިޓީ\nމެޑިކަލް ފެސިލިޓީ ހުހަށް، ދަރުމަވަންތާގައި ދެ މީހެއް\nކޮވިޑްގައި 27 އަހަރުގެ ދިވެހި ފިރިހެނަކު މަރުވެއްޖެ\n208 މީހަކަށް ދެވަނަ ފަހަރަށް ކޮވިޑް ޖެހުނު\nތިންވަނަ މަރު، ކޮވިޑް މަރު 147 އަށް


ވާނަމޭ އުމުރަށް އެކީ ޖާނާ (3) – Esfiya\nދެން ދިޔައީ ހަމަހިމޭންކަމުގެ ވަގުތުކޮޅެކެވެ. މައިރާ އަށް ވިސްނެނީ އޭނާގެ މާޒީގައި ހިނގި ކަންތަތްތަކާ މެދުގައެވެ. އެ ހާދިސާތަކަކީ ދުވަހަކުވެސް މައިރާގެ ހިތުން ފިލައިގެންދާނެ ކަންތައްތަކެއް ނޫނެވެ. އޭނާއަށް މިއަދު މިހުރިހާ އުފަލެއް ލިބުނަސް އޭނާގެ ހިތަށް ހިތްހަމަޖެހުމެއް ލިބޭނީ ކަންތައްތައް ހިނގާދިޔަ ގޮތް ރަނގަޅަށް އޮޅުންފިލީމައެވެ. އޭނާގެ ހިތުގައިވާ ހުރިހާ ސުވާލެއްގެ ޖަވާބުތައް ލިބުނީމައެވެ.\nއެއީ ގާތްގަނޑަކަށް މީގެ ފަސްވަރަކަށް އަހަރު ކުރިއެވެ. މައިރާއަކީ ރާއްޖެތެރޭ ރަށަކަށް ނިސްބަތްވާ ކުއްޖެކެވެ. އޭނާ ހަނދާން ހުންނަން ފެށީއްސުރެ އޭނާ އުޅެމުން ދިޔައީ އޭނާގެ ބައްޕައާ އެކުގައެވެ. ނަމަވެސް އެބައްޕަގެ ލޯތްބާ އަޅާލުމެއް މައިރާއަކަށް ދުވަހަކުވެސް ނުލިބެއެވެ. ބައްޕައެއްގެ ފަރާތުން ދޭންޖެހޭ ލޯބީގެ ބަދަލު އެބައްޕަގެ ފަރާތުން މައިރާއަށް ލިބުނީ ހުސް ނަފުރަތެވެ. ނަމަވެސް ކޮންމެވެސް ދުވަހަކުން އެބައްޕަގެ ފަރާތުން ލޯތްބާ އަޅާލުން ލިބޭނޭކަމުގެ އުއްމީދުގައި އޭނާ ދިޔައީ ކެނޑިނޭޅި މިންނެތް މަސައްކަތްތައް ކުރަމުންނެވެ.\nމައިރާ ބޮޑުވެގެންއައީ ބައްޕަ ފަޚުރުވެރިވާނޭފަދަ ދަރިއަކަށް ވުމަށްޓަކައި ބުރަ މަސައްކަތްކުރަމުންނެވެ. ހަމައެންމެ އެ ނަތީޖާތަކުގެ ރަހަ ނުހަނު ފޮންޏެވެ. މައިރާ ވެގެންދިޔައީ ލާމަސީލު ނަމޫނާއަކަށެވެ. މުޅި ރަށުގައިވެސް މައިރާއާ އަރާފޯދޭނޭވަރުގެ ކުއްޖަކު ނުހުންނާނެއެވެ. އޭނާއަކީ ކިޔެވުމަށްވެސް އެއްވަނައެވެ. މަކާރިމުލް އަޚްލާގުން ގަހަނާއަޅާފައިވާ އެހެންމީހުންނަށް އިޙްތިރާމް ކުރަން ދަންނަ ކުއްޖެކެވެ.\nމިއަދު އޭނާ ކިޔަވައި މޮޅު ކުއްޖަކަށް އެވީ އޭނާގެ ބައްޕައަށްޓަކައެވެ. އެބައްޕަގެ ލޯތްބަށް އެދި ފެންބޮވައިގެންފައިވާލެއް ބޮޑުކަމުންނެވެ. އެހެނަސް މިއަދުވެސް މައިރާ ކުރިމަތިލާން ޖެހުނީ އެބައްޕަގެ ވިހަ ބަސްތަކާއެވެ. އޭނާގެ ބައްޕަ އެގޮތަށް ކަންކުރާ ސަބަބެއް މައިރާއަކަށް ނުވިސްނުނެވެ.\nމައިރާ ގެއިން އެނެރެލީ އޭނާ އެބައްޕަގެ ރުހުން ހޯދުމަށްޓަކައި މައިރާ ދިއްލާފައިވާ ކުޑަކުޑަ ހުޅުކޮޅުވެސް ނިއްވާލަމުންނެވެ. އެ ބައްޕައަށްޓަކައި އޭނާ ނުކުރަނީ ކޮންކަމެއް ހެއްޔެވެ؟ ނަމަވެސް މިއަދު އޭނާއަށް އޭގެ ބަދަލު މި ލިބެނީ ކިހިނަކުން ހެއްޔެވެ؟ މައިރާ އުމުރުން ސަތާރަ އަހަރުވީއިރު ދުވަހަކުވެސް މީހަކު ގާތު ޝަކުވާއެއް ކޮއްފައެއް ނޯންނާނެއެވެ. ނަމަވެސް މިއަދު އޭނާ މި ކުރިމަތިލާން ޖެހުނު ހިތާމައިގެ ބޮޑުކަމުން އެބައްޕަގާތު ޝަކުވާ ކުރެވުނެވެ.\n” ބައްޕަ ކީއްވެތަ އަޅުގަނޑަށް ތިހެން ތިހަދަނީ؟؟؟ ބައްޕަ އަޅުގަނޑު ދެކެ ކީއްވެތަ ލޯބިނުވަނީ؟؟؟ އަޅުގަނޑަށް ކޮން ކުށެއްތަ ކުރެވުނީ މިހާބޮޑު އަދަބެއް ދޭވަރުގެ؟؟؟ އަޅުގަނޑަށް އެނގިގެން ދުވަހަކުވެސް ބައްޕައަށް ދެރައެއް ނުދެން.. ބައްޕަ ހިތްހަމަނުޖެހޭވަރުގެ ކަމެއް ނުކުރަން.. އަދި ބައްޕަގެ އަގުވެޓޭފަދަ ކަމެއްވެސް އަޅުގަނޑެއް ނުކުރަން.. އަޅުގަނޑު ބައްޕަދެކެ ނުލާހިކު ލޯބިވޭ…. ދެން ކީއްވެތަ ބައްޕާ؟؟؟ ބައްޕަ އަޅުގަނޑުދެކެ ތިހާ ނަފްރަތު ކުރާ ސަބަބެއް މިއޮއް ހުރިހާ ދުވަސްވީއިރުވެސް އަޅުގަނޑަކަށް ނޭގުނު… ބައްޕަ އަޅުގަނޑަށް ތިހެން ނަހަދާ… ޕްލީޒް ބައްޕާ… އަޅުގަނޑު ވަކި ދާނީ ކޮންތާކަށް؟؟؟ ބައްޕަނޫން އެކެއްވެސް އަޅުގަނޑުގެ ހުރީކީ ނޫން…” މައިރާއަށް ރޮވުނެވެ. ނަމަވެސް އެބައްޕައަށް މައިރާގެ އެއްވެސް ވާހަކައެއް އަޑުއިވުނު ހެނެއް ހިޔެއް ނުވެއެވެ. ނުވަތަ އެސުވާލުތަކަށް ޖަވާބު ދިނުން މުހިއްމު ނުވީއެވެ.\nމައިރާ އެތަނުން ދިޔުމަށް ހިނގައިގަތީ ދާނި ވަކި މަންޒިލެއް އެނގިގެނެއްނޫނެވެ. އޭނާ ގޮތްހުސްވީއެވެ. އޭނާ މުޅިން އެކަނިވެރިވީއެވެ. އެބައްޕަގެ ރުހުން ހޯދުމަށްކުރި ހުރިހާ މަސައްކަތެއް ފެނަށްވީއެވެ.\nމައިރާއަށް އެޚިޔާލުތަކުން ނުކުމެވުނީ މީހަކު އޭނާގައިގައި ހިފައި ތަޅުވާލުމުންނެވެ.\n“މޭއީ… ކީއްވެތަ ތިރޮނީ… ކޮންތާކަށްތަ ތި ދަނީ… ބުނެބަ އަހަރެންގާތު… އަހަރެން މޭއިއަށް ގޮވާތާ ކިހާއިރެއް… މޭއީގެ ޖަވާބެއް ނުލިބުނީމަ މިއައީ…ޓެލް މީ…” މައިރާ ކުރިމަތީ އެހުރީ އޭނާގެ ކޮއްކޮ އަދި ހަމައެހެންމެ އޭނާގެ އެންމެ ގާތް އެކުވެރިޔާ ސަނާޝްއެވެ. ސަނާޝް ފެނުމުން މައިރާއަށް އަދި ބޮޑަށް ރޮވުނީއެވެ.\n” މޭއީ ތިހެން ރޯން ހުއްޓަކަސް އަހަންނަކަށްއަކަށް ނޭގޭނެއެއްނު… ވީގޮތެއް ބުނީމަ ދޯ އަހަންނަށްވެސް އިނގޭނީ…. ދެން ބުނެބަ… ބައްޕަ އެއްޗެކޭ ބުނީތަ އަނެއްކާ؟؟.. މޭއީ ހުއްޓާލާފަ ވާހަކަ ދައްކަބަލަ.. ނާޝްވެސް ދެރަވެޔޭ މޭއި ރޯތަން ފެނުނީމަ… ނާޝްއަށްވެސް ރޮވިދާނެ.. ހުއްޓާލަބަ ޕްލީޒް…” މައިރާއަށް ވީގޮތެއް ނޭނގުމުން ސަނާޝް ހުރީ ކަންބޮޑުވެފައެވެ. ކޮންމެވެސް ބޮޑުކަމެއް ވެގެން ނޫނީ މައިރާ ނުރޯނެކަން ސަނާޝްއަށް އިނގެއެވެ. ސަނާޝް މައިރާ ގޮވައިގެން ދިޔައީ އޭނާގެ ގެއަށެވެ. މައިރާއަށް ވީގޮތް އެންމެ ރަނގަޅަށް ދެން އޮޅުންފިލުވޭނީ އޭނާގެ މަންމައަށެވެ. ޟައިރާ ހަމަ ޔަޤީނުންވެސް އޭނާގެ ބޮޑުދައިތަގެ ބަސް އަހާނެއެވެ.\nޒާހިދާ ހަނޑޫ ދޮންނަން ހުރެފަ ނުކުތީ ސަނާޝް މާ ވަރަކަށް ގޮވާތީއެވެ. ” ކިހިނެތްވީތަ ދަރިފުޅާ؟؟ ހާދަ ބާރަކަށް ތިގޮވަނީ މަންމަ ބީރެއްނުވެޔޭ އަދިއެއް…”\n” މަންމާ ބަލާބަ މޭއީ… ހަމަ ރޮނީ.. އަހަރެން އަހައަހާވެސް ކިހިނެތްވީކަމެއް ނުބުނި… އަހަރެން މިހާރު އަހައަހާ ވަރުބަލިވެއްޖެ… އިކަށް މަންމަ އަހާބަ… އޭރުން ފަހަރެއްގަ ބުނެދާނެ.. އެހެންވެ މިއައީ މޭއީ ގޮވައިގެން…” ސަނާޝް އޭނާގެ މަންމަގާޓު މައިރާއަށް ވީގޮތެއް އޮޅުންފިލުވުމަށް ބުންޔެވެ.\n” ތެދެއް ދަރިފުޅާ މައިރާ ބޮޑުދައިތަ ގާތު ވީގޮތެއް ބުނެބަލަ.. އޭރަށް ބޮޑުދައިތައަށްވެސް އެހީއެއް ވެވޭނީ.. ބައްޕަ އެއްޗެކޭ ބުނީތަ؟؟ ނުރޮއި ހުއްޓާލާފަ ބުނެބަލަ ދަރިފުޅާ…” ޒާހިދާވެސް މައިރާ ފެނުމުން ކަންބޮޑުވިއެވެ. މައިރާގެ ދެލޯވަނީ ރޮއިރޮއި ދުޅަވެފައެވެ.\n” ބޮޑުދައިތާ… ކި..ކީއްވެތަ ބައްޕަ އެ…އެގޮތަށް….. އެ ކަންތައް ކުރަނީ؟؟؟… ކީއްވެތަ.. ބައްޕަ އަޅުގަނޑުދެކެ.. އެހާ ރުޅިއަންނަނީ…؟؟؟ ” ބޮޑުދައިތަ ފެނުމުން މައިރާއަށް ކުޑަ ހިތްވަރެއް ލިބުނެވެ. އެހެން ނުވާންވީ ކީއްވެ ހެއްޔެވެ؟ ބައްޕަ ބޮޑުދައިތަ ދެކެ ކިތަންމެ ރުޅި އަޔަސް ބޮޑުދައިތަ އޭނަ ދެކެ ނުލާހިކު ލޯބިވެއެވެ. އެހެންވެ އެވަގުތުވެސް މައިރާއަށް އޭނާގެ ނަސީބާ މެދު ޝަކުވާ ކުރެވުނެވެ.\n” ދަރިފުޅާ ބައްޕަ ކީކޭތަ ބުނީ؟؟ ކިހިނެއްތަ ވީ؟؟ ވީގޮތް ކިޔާދީބަލަ.. އޭރަށް ބޮޑުދައިތަ ބައްޕައާ ވާހަކަ ދައްކާނަން…” ޒާހިދާއަށް ކުރެވުނު ޝައްކު ޔަޤީންވިއެވެ. ޔާސިރު މައިރާއާ ދިމާލަށް އެއްޗެކޭ ބުނީއެވެ.\n” ބައްޕަ އަޅުގަނޑު ގެއިން ނެރެލީ… ކީއްވެކަމެއްވެސް ނޭގޭ… އަޅުގަނޑު ގޯސް ގޮތަކަށް ނޫޅެމޭ ބޮޑުދައިތާ… ދެން ކިއްވެތަ އެގޮތަށް ބައްޕަ ކަންތައް ކުރަނީ؟؟؟ ” ރޮވިފައިވާ އަޑަކުން މައިރާ ޒާހިދާއަށް ވީގޮތް ކިޔާދިނެވެ.\nޔާސިރު މައިރާދެކެ ކިތަންމެ ރުޅި އަޔަސް އޭނާ ގެއިން ނެރެލަފާނެކަމަށް ޒާހިދާ ދުވަހަކުވެސް ހިޔެއްނުކުރެއެވެ. ” މައިރާ.. ދަރިފުޅު ސަނާޝް ގާތު މަޑުކޮއްލަ އިނގޭ… ބޮޑުދައިތަ އަންނާނަން ބައްޕައާ ވާހަކަދައްކާފަ… ދެން ނުރޮއްޗޭ އިނގޭ.. އިރާދަކުރެއްވިއްޔާ ހުރިހާ ކަމެއްވެސް ރަނގަޅުވާނެ..” ޒާހިދާ އަވަސްވެގަތީ ޔާސިރުއަށް ވިސްނައިދެން ދާށެވެ.\n” ނޫން ބޮޑުދައިތާ.. ބޮޑުދައިތަ ގޮއްސިއްޔާ ބައްޕަ އިތުރަށް ރުޅިއަންނާނެ… އޭރަށް މިހާރު ދައްކާ ވަރަށްވެސް ބައްޕަ ބޮޑުދައިތައާ ވާހަކަ ނުދައްކާނެ… އަޅުގަނޑު ބޭނުމެއް ނޫން އަޅުގަނޑުގެ ސަބަބުން އެހެން ވާކަށް..” މައިރާ އެވަގުތުވެސް ވިސްނީ އޭނާގެ ބޮޑުދައިތައާ މެދުއެވެ. ޒާހިދާއަށްވެސް އެވަގުތު ރޮވުނެވެ. މިކަހަލަ ރަނގަޅު ޞާލިޙު ދަރިއެއް ލިބޭނީ ނަސީބުވެރިޔަކަށެވެ. މިއަދުން ފެށިގެން އެދަރިފުޅުގެ ޒިންމާ ނަގައި މުޖްތަމަޢަށް ފައިދާ ހުރި ޤާބިލް ދަރިއަކަށް މައިރާ ހެދުމަށް ޒާހިދާ އެވަގުތު އަޒުމް ކަނޑައެޅިއެވެ.\n” މައިރާ ދެން ދަރިފުޅު ނުރއްޗޭ.. ދެން މައިރާ އުޅޭނީ ބޮޑުދައިތަ ގާތު.. އެއްވެސް މީހަކަށް ނުކެރޭނެ ދަރިފުޅަށް ދެރަގޮތެއް ހަދާކަށް..” ޒާހިދާ މައިރާގެ ކަރުނަތައް ފޮހެލަމުން ބުނެލިއެވެ.\n” އެކަމް ބޮޑުދައިތަ ކިހިނެއް…” މައިރާ ބުނަން އުޅުނީ ކީކޭކަން އިގުމުން ޒާހިދާ މައިރާ ހުއްޓުވިއެވެ.\n” އެކަމް ކިޔާނެ ކަމެއް ނެތް.. ބޮޑުދައިތައަށް ތިދެކުދިން ބެލޭ ވަރުގެ ތަނަވަސްކަން އިރާދަކުރެއްވިއްޔާ އެބަ ހުރި… ހިނގާ އެގެޔަށް ދަރިފުޅުގެ އެއްޗިހިތައް ބަލައި…”\n” ޒާހިދާ… ކީއްކުރަންތަ އޭނަ ތި ގެނައީ މިގެޔަށް…. ހަމަމިހާރު އޭނަ ނެރޭ މިގެއިން….” ޔާސިރުއަށް މައިރާ ޒާހިދާއާ އެއްކޮން އައިސް އެގެޔަށް ވަތްތަން ފެނުމުން ޔާސިރު ހަޅޭއްލަވައިގަތެވެ.\n” ބަލަ އަހަރެން އޭނަ މިގެނައީ މިގޭގަ ބަހައްޓާކަށް ނޫނޭ… މިއައީ މައިރާގެ އެއްޗިހި ބަލައި.. މީގެ ފަހުން މައިރާ ހުންނާނީ އަހަރެން ގާތު.. ޔާސިރު މައިރާ ނުބެލިޔަސް އަހަރެން ބަލާނަން… ޔާސިރު ހުރިހާ ކަމެއް ހަނދާން ނައްތާލިޔަސް އަހަރެންނެއް ނުނެތޭ… ނަޝްފާ ކުރި ވަސިއްޔަތް އަހަރެން ފުރިހަމަކުރާނަން…”\n” ހޫން ދޭ އޭނަ ގޮވައިގެން… އެކަމް ހަނދާކުރާތި.. އޭނައާ ގުޅުން ބާއްވަންޏާ އަހަރެންނާ އެއްވެސް ގުޅުމެއް ނޯންނާނެ.. ދެން މީގެ ފަހުން މިގެއަށް ވަދެގެން ނުވާނެ…” ޔާސިރު ފަހު ބަސް އިއްވާލިއެވެ. ނަމަވެސް ޒާހިދާ އެކަމަކަށް ފަރުވާލެއް ނުބަހައްޓައެވެ.\n” މިއޮއް ހުރިހާ ދުވަހު މިގެޔަށް ވަނީ މައިރާ ހޯދަން.. އެކުއްޖާ އުޅޭނޫޅޭ ގޮތް ބަލަން.. އަހަރެން މައިރާ ގެންދިޔައީމަ މިގެޔަށް އަންނާކަށް ނުޖެހޭނެއެއްނު..” މައިރާ އޭނާގެ ސާމާނުތައް ހިފައިގެން ޒާހިދާއާ އެކު ދިޔުމަށް ނުކުތެވެ. ޒާހިދާވެސް މއިރާ ނުކުތުމުން އިތުރަށް ޒުވާބު ކުރަން ނޫޅެ ގެއަށް ދިޔުމަށް ހިނގައިގަތެވެ.\nދުވަސްތައް ފާއިތުވަމުން ދިޔައީ ހީވެސް ނުކުރާހާ އަވަހަށެވެ. މައިރާ އޭނާގެ ބޮޑުދައިތަގެ އެހީގައި އޭލެވެލް ކިޔަވައި ނިންމިއެވެ. އެހެނަން ނަތީޖާ ލިބެން އަދި ދުވަސް އޮތުމާއެކު މައިރާ ބޮޑުދައިތައަށް އެހީ ވުމުގެ ނިޔަތުގައި ރަށު ފިހާރައަކަށް ވަޒީފާއަށް ދާން ފެށިއެވެ. ހަމައެހެންމެ ސަނާޝް އަދި ކިޔަވަމުންދާތީ ވީވަރަކުން ސަނާޝްއަށް ވެސް އެހީވާން މައިރާ މަސައްކަތް ކުރެއެވެ.\nމިދުވަސްވަރަކީ ޢީދަށް ރަށް ރަށަށް މީހުން ދަތުރުތައް ރާވަމުންދާ ދުވަސްކޮޅެކެވެ. ޢަޒީޒްވެސް ޢީދު ޗުއްޓީ ފާހަގަ ކޮއްލުމަށްޓަކައި މިފަހަރު ނިންމީ ރާއްޖެތެރޭ ރަށަކަށް ދިޔުމަށެވެ. އޭނާގެ ހިތި މާޒީގެ ސަބަބުން މިއަދު އޭނާގެ ދިރިއުޅުމަށް ވަނީ ބޮޑެތި ބަދަލުތަކެއް އައިސްފައެވެ. އޭނާއަށް ލޯބިވެވުނީ ބޭވަފާތެރިއަކު ދެކެއެވެ. ހަމައެހެންމެ އެއަންހެނާގެ ސަބަބުން އޭނާގެ ހިތުގެ ފަނާރު ކަމުގައިވާ ލޯބި ދެކުދިން ގެއްލުނީއެވެ. ފާއިތުވި ދިހަވަރަކަށް އަހަރު ތެރޭ އޭނާ ވަނީ ދިރިއުޅުމުގައި ކުރިއަށްދާން މަސައްކަތްކޮއްފައެވެ. އޭނާ ޢިދަށް ރާއްޖެތެރެއަށް ދިއުމުގެ މައިގަނޑު ބޭނުމަކީވެސް އެއީއެވެ. އޭނަޔާއެކު ދިރިއުޅޭނެ ރަނގަޅު ބައިވެރިޔަކު ހޯދުމެވެ.\nމައިރާ ގޮވައިގެން ޒާހިދާ އެގެއިން ނުކުތް ދުވަހުއްސުރެ ޔާސިރު މައިރާ ދެކެ އަންނަނީ އަމަށަކު ރުޅިއެއްނޫނެވެ. މައިރާ އުފަލުގަ ހުރިހާ ދުވަހަކު އޭނާއަށް އުފަލެއްނެތެވެ. ޔާސިރު މައިރާ ދެކެ އެހާވެސް ރުޅި އާދެއެވެ. އެ ހިތި ހަޤީގަތް އެގުނު ދުވަހަކީ އޭނާގެ ހުރިހާ އުފަލެއް ބަޔަކު ނިގުޅައިގަތް ދުވަހެވެ. އޭނާގެ ލޯބިވާ އަނބިމީހާ ނިޔާވީއެވެ. މިއޮއް ހުރިހާ ދުވަހު އަމިއްލަ ދަރިއެއް ކަމުގައި ދެކުނީ އެހެން ބަޔެއްގެ މުޑުދާރު އަމަލެކެވެ.\n” މައިރާ.. އަހަރެން ދުވަހަކުވެސް ކަލެއަށް މާފެއް ނުކުރާނަން… އަހަރެންގެ އަނބިމީހާ މަރުވީ ކަލޭގެ ބަފާގެ ސަބަބުން… ކަލޭގެ ބަފާ އަހަރެންގެ އަނބިމީހާ ގަޔަށް އެރިއިރު އޭނާ ކުރި އާދޭސްތަކަށް ދިނީ ބީރު ކަންފަތެއް… އަހަރެން ކަލޭގެ ދިރިއުޅުން ބަރުބާދު ކޮއްލާނަން….” ޔާސިރު ދިޔައީ މައިރާގެ ދިރިއުޅުން ހަލާކުކޮއްލުމުގެ ތައްޔާރީތައް ވަމުންނެވެ. އެތަކެއް ރޭވުންތަކެއް ރަވަމުންނެވެ.\nVarah reethi..waiting for the nxt part….\nVarah Varah reethi 💞💞💞💞💞💞💞💞💞💞💞💞💞💞💞💞💞\nwaiting for the next part 💕💕💕💕💕💕💕💕💕💕💕💕💕\nMasha allah vvv rythi.. when next ?\nNext part Insha Allah Sunday ga😊❤\nSalaam Readers.. Here’s the thrid part and dhiguvaane mi part.. And kuryga ves aii english words gina vegen comment thah.. But aslu Story gendhan visnaafa oiyy gothun hama english basthah beynun kuran jeheythyve Maayu ebai himanaafa huhnnaany.. Mifaharu adhi nayas ekahala comment eh ais dhaanethy Maayu kuriyah bunely mi… So hope you readers wont mind and do comment your viewss… Next part Insha Allah sundayga upkuraanan…\nKobaa Izable haadha habare dhabare nuvy dho???busy v ma comment akun vx nufennany??.\nAan eii midhiya dhuvaskolhu kuda kon busy v ma comment eh nukureveny aslu. 😊\nOw my god! I’m so curious to see what’s gonna happen next. This episode is obviously marvellous. Really appreciate your hard work dear. Suchatalented girl Maasha Allah. Curiously waiting for the next episode. Love you maayu❤❤❤❤❤🤙🤙🤙🤙\nAlhe Thnkiuu soo Much Dhonthy..🥺❤ It Really Meansalot..🥰❤❤❤❤ Nxt episode Insha Allah Sunday ga enme lasvegen up kureveythoa Maayu masahkaiyy kuraanan.. And Love you more ingeyy 🥰💕❤\nVaahaka eiy ahaalanatha? Dhonthi aa eh umuregge kujjeiy dhw thee hama? I mean you’reateenager dhw adhi ❤🤙\nLahba teen eh hama.. Um 17 yrs.. 18 vaane mi aharuga.. Hw old are yuh???\nOw I m only 14. Hehe. Ekm miaharu april ga 15 vaane. Hehe. Waiting for the next episode dear. ❤🤙❤🤙\nvarah varah bxy koh ulhefa miadhu mi kiyaalevunee… mashaa allah varah furihama😍♥♥♥ vara ufaa vehje kiyaa levuneema..☺💞when next part\nwow maayu we are same age.. Bingooo ahaha.. im also 17 this year i will be 18 may ga😌☺\nOhh Maayu ves May ga 18 vaany hehe\nThnkiuu Soo much Shamm\nNext part Insha Allah maadhan up kohla dheynan\nMasha Allah.. V reethi mi part ves


ބޭރަށް ނިކުންނަން ޖެހިއްޖެނަމަ މާސްކް އެޅުމަށް އިލްތިމާސް ކޮށްފި – Dhen.mv\nބޭރަށް ނިކުންނަން ޖެހިއްޖެނަމަ މާސްކް އެޅުމަށް އިލްތިމާސް ކޮށްފި\nދެން އެމްވީ April 20, 2020 - 9:08 pm\nކޮންމެހެން ބޭރަށް ނިކުންނަން ޖެހިގެން ގެއިން ބޭރަށް ނިކުންނަ ނަމަ މާސްކް އެޅުން މިހާރު ވަރަށް މުހިއްމު ކަމަށް، ކޮވިޑް-19 އާއި ގުޅިގެން އުފައްދާފައިވާ ޓެކްނިކަލް އެޑްވައިޒަރީ ގުރޫޕް (ޓެގް) ގެ ލީޑަރު ޑރ. އަލީ ލަތީފް ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ޑރ.ލަތީފް ވިދާޅުވީ ކުރީގެ ހާލަތަށް ބަލައި ކޮންމެހެން މާސްކު އަޅަން ނުޖެހޭނެ ކަމަށް ބުނެފައިވާނެ ކަމަށާއި ނަމަވެސް މިހާރު ކޮންމެހެން ބޭރަށް ނުކުންނަން ޖެހިގެން ނުކުންނަ ނަމަ މާސްކް އެޅުން ވަރަށް މުހިއްމު ކަމަށެވެ.\n"މިހާރު ބޭރަށް ކޮންމެހެން ދާން ޖެހިއްޖެނަމަ މާސްކު އެޅުމަކީ މުހިއްމު ކަމެއް" ޑރ.ލަތީފް ވިދާޅުވިއެވެ.\nއަދި ފިހާރަ ފަދަ ތަންތަނާއި މީހުން ގިނަ ތަންތަނަށް ދާއިރު ވެސް މާސްކެއް އަޅައިގެން ދިޔުން ވަރަށް މުހިއްމު ކަމެއް ކަމަށްވެސް ޑރ.ލަތީފް ވިދާޅުވިއެވެ.\nމީގެއިތުރުން ޑރ. ލަތީފް ވަނީ މި ބަލިން ރައްކާތެރިވުމަށް މިހާރުވެސް އެޅެން އޮތް އެންމެ މުހިއްމު ފިޔަވަޅަކީ ގޭގައި މަޑުކުރުންކަން ފާހަގަކުރައްވާފައެވެ. އެގޮތުން މި ބަލި ޖެހިފައި ހުރީ ކާކަށްކަން މިހާރު ނޭނގޭ ކަމަށާއި އެހެންކަމުން ބޭރަށް ގޮސް ގެއަށް އަންނައިރު ތިމާއަށް ނޭނގި ބަލި ހިފައިގެން އައުމުގެ ފުރުސަތު ވެސް އޮވެދާނެ ކަމަށް ޑރ.ލަތީފް ވިދާޅުވިއެވެ.\nމިއީ ނާޒުކު ވަގުތެއްކަން ފާހަގަކުރައްވަމުން ޑރ. ލަތީފް ވަނީ މިވަގުތު އެކަކު އަނެކަކަށް އެހީތެރިވުމަށް ވެސް ގޮވާލާފައެވެ.


ޓޯބީ މެގުއެއަރ - ވިކިޕީޑިއާ\n(1975-06-27) ޖޫން 27, 1975 (47 އަހަރު )\nސެންޓާ މޯނިކާ، ކުލިފޯރނިޔާ\nJennifer Meyer (fiancée)\nޓޯބިއަސް ވިންސެންޓް މެގުއެރ (އުފަންވީ 27 ޖޫން 1975 ގައެވެ.) އަކީ އެމެރިކާގެ މަޝްހޫރު ފިލްމީ އެކްޓަރެކެވެ. މީނާ އާންމުންގެ ތެރެއަށް އެންމެ މަޝްހޫރު ވެފައިވަނީ އެނާ ސްޕައިޑަރ މޭންގެ ސިލްސިލާ ފިލްމުތަކުގައި އަދާ ކޮށްފައިވާ ޕީޓާރ ޕާކާރގެ ރޯލުންނެވެ.\n1 ކުރީގެ ހަޔާތް\n3 ކުރީގެ ކެރިއަރ\n4 ސްޕައިޑަރ މޭން ރޯލް\n5 އަމިއްލަ ދިރިއުޅުން\nކުރީގެ ހަޔާތް[އުނިއިތުރު ގެންނަވާ]\nމެގުއެރ އުފަންވީ ކެލިފޯނިޔާގެ ސަންޓާ މޮނިކާ އަށެވެ. މެގުއެއަރ ގެ ބައްޕަ ވިންސެންޓް އަކީ އިމާރާތް ކުރުމުގެ ދާއިރާގައި މަސައިކަތް ކުރާ މީހެކެވެ. އަދި މޮޅު ކައްކާ މީހެއްވެސް މެއެވެ. އެހެންނަމަވެސް ވިންސެންޓްގެ އާއިލާ އަކީ ފަޤީރު އާއިލާ އެކެވެ. 1993 ގައި ވިންސެންޓް ބޭންކެއް ފަޅާލައި ވައްކަން ކުރުމުން އޭގެ އެއް ގަޑިއިރު ފަހުން އަތުލައިގަނެވުނެވެ. އަދި2އަހަރަށް ޖަލަށް ލުމަށް ފަހު މެގުއެއަރ ގެ ބައްޕައަށް ޖަލުން ދޫކޮށްލެވުނެވެ. މެގުއެއަރ ގެ މަންމަ ވެންޑީ ބްރައުން އަކީ ސެކްރެޓަރީ އެކެވެ. އެހެންނަމަވެސް ފަހުން އޭނާ އަކީ ސްކްރީން ރައިޓަރ އެއް އަދި ޕްރޮޑިއުސަރެކެވެ. 2006 ގައި ވެންޑީ އޭޝިއާ އާއި ބެހޭގޮތުން ހެދޭ ފިލްމެއް ހެދުމުގެ މަސައްކަތުގައި ބައިވެރިވިއެވެ.\nކުރީގެ ކެރިއަރ[އުނިއިތުރު ގެންނަވާ]\nޓޯބީ އަކީ އޭނާގެ އުމުރުން 13 އަދި 14 އަހަރު ތެރޭގައި ވެސް ފިލްމީ ދާއިރާގައި މަސައްކަތް ކުރި ޒުވާން އެކްޓަރެކެވެ. ގިނަ އިޝްތިހާރުތަކުގައި އާއި ބައެއް ފިލްމުތަކުގައި އޭނާ ވަނީ ހަރަކާތްތެރި ވެފައެވެ. އޭނާ އެންމެ ފުރަތަމަ އަދާ ކޮށްފައިވާ ރޯލް އަދީ ކޮށްފައިވަނީ 1998 ގެ ފިލް ދަ ވިޒާރޑް ގައެވެ.\nސްޕައިޑަރ މޭން ރޯލް[އުނިއިތުރު ގެންނަވާ]\nމާރވެލް ކޮމިކްގެ ސްޕައިޑަރމޭންގެ މައްޗަށް ބިނާ ކޮށް ހެދޭ ފިލްމު ސްޕައިޑަރމޭން ގައި ޓޯބީ އަދާ ކޮށްފައިވާ ރޯލުގެ ސަބަބުން ދުނިޔޭގެ މަޝްހޫރުކަން އޭނާ ހޯދިއެއެވެ. އެހެންނަމަވެސް އެއީ ޓޯބީގެ ނަމުންނެއް ނޫނެވެ. އެއީ ޕީޓާރ ޕާރކާގެ ނަމުންނެވެ. މިފިލްމުގައި ޓޯބީ އާއި އެއްކޮށް ދެން ހަރަކާތްތެރިވާ އިތުރު ތަރިންނަކީ ކިރްސްޓެން ޑަންސްޓް އަދި ވިލެމް ޑެފޯ އެވެ. މިއީ ސެމް ރެއިމީގެ ޑައިރެކްޓަރު ކަމުގެ ދަށުން ހެދޭ ފިލްމެކެވެ. އެކެޑަމީ އެވޯރޑް ކާމިޔާބު ކުރާ ސްޕައިޑަރ މޭން2ގައިވެސް ޓޯބީ ވަނީ އޭނާގެ ހުނަރު ދައްކާފައެވެ. މިފިލްމު ރިލީޒް ކުރެވިފައިވަނީ 2004 ވަނަ އަހރުއެވެ. ސްޕައިޑަރ މޭން2އަށް ފަހު ސްޕައިޑަރ މޭން3ގައިވެސް ޓޯބީ ވަނީ ހަރަކާތް ތެރިވެފައެވެ. މިފިލްމު ޒިލީޒް ކުރެވޭނެ ކަމަށް ބުނަމުން އަންނަނީ މިހިނގާ 2007 ވަނަ އަހަރުއެވެ. ކޮލަމްބިޔާ ޕިކްޗާރސް އިން ވަރަށް އަވަހަށް ސްޕައިޑަރ މޭން4ގައި އޭނާ ބައިވެރިކުރުމާއި ބެހޭގޮތުން ޓޯބީ އާއި ވާހަކަ ދައްކަން ފަށާނެ ކަމުގެ ވާހަކަތައް ވަނީ އިވެން ފަށާފައެވެ.\nއޭޕްރިލް 2006 ގައި ޓޯބީ ޖެނިފަރ މޭޔަރ އާއި އެންގޭޖް ވިއެވެ. ޖެނިފަރ އަކީ ޔުނިވާރސަލް ސްޓޫޑިޔޯސް ގެ އެކްސެކުއުޓިވް ރޮން މޭޔަރ ގެ ދަރިފުޅެވެ. ޓޯބީ އާއި ޖެނިފާރ އެކުގައި ބޭރަށް ދާން ފެށީ 2003 ގައެވެ. މިދެމީހުންވެސް ގަސްދު ކޮށްގެން ތިބީ އެދެމީހުންގެ ފުރަތަމަ ދަރިފުޅު އުފަންވުމުގެ ކުރިން ކައިވެނި ކުރުމަށެވެ. މިދެމީހުންގެ ދަރިފުޅަކީ ރޫބީ ސްވީޓް ހާރޓް ނަމަކަށް ކިޔާ އަންހެން ކުއްޖެކެވެ.


ބްރެޒިލާއި ބެލްޖިއަމް ކްއާރޓާރ ފައިނަލަށްމިކަލް ނޫސް\nވަރުގަދަ ކަމަށް ކިޔާ ޓީމުތަކުގެ ތެރެއިން ކުއާރޓަރ ފައިނަލުގެ ޖާގަ ހޯދި ފުތރަތަމަ ޓީަމކަށް ބްރެޒިލް. ފޮޓޯ: ފީފާ\nބްރެޒިލާއި ބެލްޖިއަމް ކްއާރޓާރ ފައިނަލަށް\n3 ޖުލައި 2018, 15:38 |\nމިހާރު ރަޝިއާގައި ކުރިޔަށްދާ ވޯލްޑް ކަޕް 2018 ފުޓްބޯޅަ މުބާރާތުގެ ކްއާރޓާރ ފައިނަލަުން ބްރެޒިޅާއި ބެލްޖިއަމްން ޖާގަ ހޯދައިފިއެވެ. ފުޓުބޯޅައިގެ ބާރުގަދަ ގިނަ ޓީމުތަކެއް މިފަހަރުގެ ވޯލްޑް ކަޕްުގެ ގްރޫޕް ސްޓޭޖުންނާއި ދެވަނަ ބުރުން ކަޓާފައި ވާއިރު ރޭގައި ކުޅުނު މެޗުން ބެރެޒިލް ކާމިޔާބު ހޯދީ ފަސޭހަކަމާއެކު 2-0ން މެދުތެރޭ އެމެރިކާގެ މެކްސިކޯ ބަލިކޮށްގެންނެވެ.\nނަމަވެސް މުބާރާތުގެ މޮޅު ކުލޫމެއް ދައކަމުންއައި ބެލްޖިއަމަށް ޖަޕާން އަތުން ސަލާމްތް ވެވުނީ ވރަށް އުދަގުލުން މެޗުގެ ފަހުހާފުގެ އިތުރު ވަގުތުގައެވެ.\nދެވަނަ ބުރުގައި ގިނަ ބަޔަކު ހައިރާން ކުރިވަނިވި ނަތީޖާ ތަކެއް ނިކުންނަމުން އައި ކަމުގައިވިޔަސް ރޭގެ ނަތީޖާ ތައް ދިޔައީ ގިނަބަޔަކު ކުރިން ލަފާ ކުރި ގޮތަށެވެ.\nބްރެޒިލް2–0މެކްސިކޯ\nރޭ ގެ ފުރަތަމަ މެޗުގައި އެމެރިކާ ބައްރަށް ނިސްބަތްވާ ދެ ޓީމުކަމަށްވާ މެކްސިކޯއާއި ބްރެޒިލާއި މެކްސިކޯ ބައްދަލުކުރި މެޗު ނިމުނީ 2-0 ން ބްރެޒިލް ކްއާޓަރ ފައިނަލުގެ ޖާގަ ހޯދައިގެންނެވެ.\nބްރެޒިލްގެ ތަރި ނޭމާ ވޯލްޑް ކަޕްގައި ޖެހި ގޯލުގެ އަދަދު6އަށް ހަމަކޮށް، މެޗުގައި މޮޅު ކުޅުމެއް ދައްކަމުން ރޭގެ ފުރަތަމަ ގޯލު އޭނާ ކާމިޔާބުކޮށް ދިނީ މެޗުގެ 51 ވަނަ މިނިޓްގައެވެ.\nމެޗުފަށައިގެން ފުރަތަމަ 20 މިނިޓެއް ހާއިރު މެކްސިކޯގެ ބާރު ގަދަވެ ހަމަލާތައް އިދިކޮޅު ގޯލަށް ދެމުން ދިޔައެވެ. ނަމަވެސް ބްރެޒިލުން މެކްސިކޯ ހިފަހެއްޓުމުގައި އިންޑިވިޑުއަލް މޮޅު ކުޅުންތެރިންގެ ހުނަރު ފާހަގަ ވިއެވެ. ރޭގެ މެޗުގައި ބްރެޒިްލގެ ނޭމާގެ އިތުރުން ވިލިއަން، ޖެޒޫޒްގެ ކުޅުން ފާހަގަ ވެގެންދިޔައެވެ.\nމެޗުގެ ދެވަނަ ގޯލު ބްރެޒިލަށް ކާމިޔާބުކޮށްދިނީ ނޭމާގެ ޕާހަކުން ބަދަލު ކުޅުންތެރިޔާ ފާމީނޯ، މެޗު ނިމެން2މިނިޓަށް ވެފައިވަނިކޮށެވެ.\nމިނަތީޖާއާއކު ވޯލްޑްކަޕްގައި ޖަރުމަނުން ޖެހި ގޯލަށ ްވުރެ ބްރެޒިްލގެ ގޯލުގެ އަދަދު މިވަނީ އިތުރުވެފައެވެ. ބްރެޒިލުން މިވަނީ ވޯލްޑްކަޕްގައި 227 ގޯލު ޖަހާފައެވެ. ނޭމާ ވަނީ މިހާތަނަށް ގައުމީ ޓީމަށް 89 މެޗު ކުޅެ 57 ގޯލު ޖަހައި ދިފައެވެ.\nބްރެޒިލްގެ ކޯޗާއެކު އެޓީމުން ކުޅުނު 25 މެޗުގެ ތެރެއިން ބައިކޮޅަށް ގޯލެއް ނުވަދެ މިވަނީ 19 މެޗް ހަމަކޮށްފައެވެ. މިމެޗުގެ މޮޅު ކުޅުންތެރިއަކީ ނޭމާ އެވެ.\nބެލްޖިއަމް2–0ޖަޕާން\nރޭގައި ކުޅޭވުނު ދެވަނަ މެޗުގައި ޖަޕާނުން ވަނީ މޮޅުކުޅުމެއް ދައކައި ދެގޯލުވެ ޖަހާފައެވެ. ނަމަވެސް މުބާރާތުގެ އެންމެ ވަރުގަދަ ކަމަށް ބެލެބޭ ބެލްޖިއަމުން ވަނީ ފަހަތުން އަރައި3ގޯލު ޖަހަިއ 3-2 ން މެޗު އެޓީމު ކޮޅަށް އަނބުރާލާފައެވެ.\nރޭ ޖަޕާން ތީމުން ދެއްކި މޮޅު ކުޅުމާއެކު އެޓީމު ދެވަނަ ބުރަށް ދިޔައީ ހައްގު ނޫން ގޮތަކަށް ކަމަށް ދެކެވޭ ވާހަކަ ތަކަށް ފުރިހަމަ ޖަވާބެއް ލިބޭނެ ކަމަށް ބެލެވެއެވެ. އެޓީަމށ ްފާޑު ކިޔުން އަމާޒު ވީ ފީފާގެ ޑިސިޕްލިން އުސުލުގެ ދަށުން ރިނދޫ ކާޑު މަދުން ދައްކާފައި ވާތީ ސެނަގާލް ގެ މައްޗަށް ކކުރި ލިބި ދެވަނަ ބުރަށް ކޮލިފައި ވުމުންނެވެ.\nމުޅި މި ވޯލްޑް ކަޕްގައި ވެސް އެންމެ ވަރުގަދައަށް ކުޅޭ ކަމަށް ބެލެވޭ ބެލްޖިއަމް ޓީމު ރޭގެ މެޗަށް ނިކުތް އިރު މި މުބާރާތުގައި އެންމެ ގިނަ ގޯލުޖަހައި (9)، ފުރިހަމަ9ޕޮއިންޓްގެ ރެކޯޑާއެކު ދެވަނަ ބުރަށް އެޓީމުންނެވެ.\nމެޗުގެ ކުރި ކޮޅު ދެޓީމުންވެސް އޯޕަން ރީތި ފުޓުބޯޅައެއް ކުޅެ، އިދިކޮޅު ގޯލަށް ހަމަލާ ދެމުން ދިޔައެވެ. އަދި ޖަޕާނުގެ ހަމަލާތަކާއި ކުޅުން ވަރުގަދަކަން ސާބިތުކޮށްދިނެވެ. އެއިގެ ނެތީޖާއަކީ ދެވަނަ ހާފު ފެށިގެންނާއެކު ހެން ޖަޕާނެގެ ހަރަގޫޗީ ވަނީ ގޯލެއް ޖަހައި މެޗުގެ ލީޑު ނަގާފައެވެ. އަދި އެއިގެ އިރުކޅެއް ފަހުން މެޗުގެ 52 ވަނަ މިނިޓުގައި އެޓީމުގެ ޓަކަށި އިނުއީގެ ގޯލަކުން ތަފާތު 2-0 އަށް ބަދަލު ކުރިއެވެ.\nމެޗުން ޖަޕާން މޮޅުވެގެން ނިމޭނެ ކަމަށ ްގިނަ ބަޔަކު ހިކޮށްގެންތިއްބާ ބެލްޖިއަމަގެ ކޯޗު ރޮބާރޓޯ މާޓިނޭޒް ކުރި ޓެކްނިކަލް ބަދަލުން ޓީމަށ ްފައިދާލިބެން ފެށިއެވެ. ހަމަލާތަކަށް އިސްކޮޅުން ދިގު ލުކުންތެރިން ނެރުނެވެ. އެގޮތުން6ފޫޓު4އިންޗީގެ މަރުއާން ފިލޭނީ އާއި ޗާޑްލީ ހިމެނެއެވެ. މެޗުގެ ފުރތަމަ ގޯލެއް ބެލްޖިއަމަށް ކާމިޔާބުކުރެވުނި ޖަޕާނު ކީޕަރުގެ މިސްޓޭކަކުން ދޫކޮށްލެވުނު ބޯޅައެއް ގޮސް ގޯލުގެ މަތީކަނަށް އޮހިގެންނެވެ.\nދެވަނަ ގޯލު މަރުއާން ފެލެއިނީ ބޮލުން ކާމިޔާބުކުރީ މެޗުގެ 74 ވަނަ މިނިޓްގައެވެ. މިނަތީޖާއާއެކު ދެ ޓީމު 2-2ން އެއްވަރުވެގެން ކުޅުން އިރު ދެޓީމުން ވެސް އިދިކޮޅު ގޯލަށް ހަމަލާ ދެމުން ދިޔަ ހަލުވި ކުޅުމެއް ރޭގައި ފެނިގެންދިޔައެވެ.\nމެޗު އިތުރު ވަގުތަށ ްދާނެކަމަށ ްބެލެވިގެން ތިއްބައި މެޗުގެ އިތުރު ވަގުތުގެ ވެސް ފަހު މިނިޓްގައި ޖަޕާންުގެ އޭޓކަަކަށ ްފަހު ބެލްޖިއމްުން އުފެއްދި ކައުންޓާއެޓޭކެއްގައި އެޓީމުގެ ބަދަލު ކުޅުންތެރިޔާ އަށް ލިބުނު ރީތި ހުރަހެއް ފައިން ރީއްޗަށް ޖައސާލައިގެން މެޗުން މޮޅުވި ގޯލު ކާމިޔާބުކޮށްދިނެވެ.\nދެވަނަ ހާފު ފެށިގެން ރޭގައި ކެޕްޓަން ހަޡާދުގެ ކުޅުން އިތުރަށް ވަރުގަދަކޮށް، ގޯލެއް ނުޖެހުނު ކަމުގައި ވިޔަސް މޮޅުވުމުގައި މުހިންމު ރޯލެއް އަދާކުރިއެވެ. މިމެޗުގެ މޮޅު ކުޅުންތެރިއަކީ ހަޒާޑެވެ.\nކްއާރޓަރ ފައިނަލުގައި ބެލްޖިއމާއި ވާދަކުރާނި ބްރެޒިލެވެ.


Salman Miskithah Dhivehi Sarukaarun Kuri Haradhu Hoadhany\nސަލްމާން މިސްކިތަށް ދިވެހި ސަރުކާރުން ކުރި ހަރަދު ހޯދަނީ\n23 ނޮވެންބަރ 2021 - 13:39:33\nސައުދީ ސަރުކާރުގެ ހިލޭ އެހީގެ ދަށުން ބިނާކުރި ކިން ސަލްމާން މިސްކިތަށް ދިވެހި ސަރުކާރުން ކުރި ހަރަދު ހޯދުމަށް މަސައްކަތް ކުރަމުން އަންނަކަމަށް މިނިސްޓްރު އޮފް ޕެލޭނިން ހައުސިން އެން އިންފްރާ ސްޓްރަކްޗާ މުހައްމަދު އަސްލަމް ވިދާޅުވެއްޖެ އެވެ.\nބުދަ ދުވަހު ރައްޔިތުންގެ މަޖިލީހުގެ ޖަލްސާގައި ދާންދޫ ދާއިރާ މެމްބަރު ޔައުގޫބް އަބްދުﷲ ކުރި ސުވާލަކަށް ޖަވާބުދެއްވަމުން މިނިސްޓަރު އަސްލަމް ވިދާޅުވީ އެ މިސްކިތަކީ ސައުދީ ސަރުކާރުގެ އެހީގައި ކުރަން ފެށި މަސައްކަތެއް ކަމަށެވެ. ނަމަވެސް މިހާތަނަށް ކުރި މަސައްކަތުގެ ބޮޑު ހަރަދެއްކޮށްފައިވަނީ ދިވެހި ދައުލަތުގެ ބެޖެޓުން ކަމަށް މިނިސްޓަރު އަސްލަމް ފާހަގަކުރެއްވި އެވެ.\nއޭގެ އިތުރުން މިނިސްޓަރު އަސްލަމް ވަނީ ދިވެހި ދައުލަތުން ކިންގް ސަލްމާން މިސްކިތައް ކުރި ހަރަދު ސައުދީ ސަރުކާރުން އަނބުރާ ދޭނެކަމަށް ވިދާޅުވެފައެވެ.\n"އަޅުގަނޑަށް ހަމަ ޔަގީން ސައުދީ ސަރުކާރުގެ ނިޔަތް އެބައޮތްކަން އަދި ދެއްވާނެކަން. އެ ލާރި ރިއިންބާސްކޮށްދެވާނެކަން. އެ ވާހަކަތައް ސަރުކާރުގެ ކަމާބެހޭ މުއައްސަސާތަކުން ސައުދީ ސަރުކާރާއެކު އެބަ ވާހަކަދައްކަވަމުންދޭ. އަދި ސައުދީ ސަރުކާރުން އެ ހަރަދު ކުރައްވާނެކަން އަޅުގަނޑަށް ހަމަ ޔަގީން." މިނިސްޓަރު އަސްލަމް ވިދާޅުވިއެވެ.\nމިނިސްޓަރު އަސްލަމް މިހެން ވިދާޅުވެފައި މިވަނީ ކިންގް ސަލްމާން މިސްކިތް ނުހުޅުވި ލަސްވެފައިވާތީ ފާޑުކިއުން ވަނީ އަމާޒުވާތާ ގިނަ ދުވަސްވެފައިވަނިކޮށެވެ. ސަލްމާތް މިސްކިތުގެ މަސައްކަތް ނިންމައި އެ މިސްކިތް ސަރުކާރާ ހަވާލުކުރީ މިދިޔަ އަހަރު ކުރީކޮޅު އެވެ. ގާތްގަނޑަކަށް 24 މިލިއަން ޑޮލަރު (370 މިލިއަން ރުފިޔާ) ހޭދަކޮށްގެން ހެދި ފަސްބުރީގެ ސަލްމާން މިސްކިތުގައި އެއް ފަހަރާ 4،000 އެއްހާ މީހުންނަށް ނަމާދު ކުރެވޭނެ އެވެ. އެ މިސްކިތުގެ ފުރަތަަމަ ދެ ފަންގިފިލާ ނަމާދުކުރެވޭ ގޮތަށް ހާއްސަކޮށްފައިވާ އިރު ތިނެއް އަދި ހަތަރު ވަނަ ފަންގިފިލާ ބޭނުންކުރާނީ އޮޑިޓޯރިއަމްއެއްގެ ގޮތުގަ އެވެ. އަދި ފަސް ވަނަ ފަންގިފިލާގައި ބޮޑު ހޯލެއް ހިމެނޭ އިރު އެކި އެކި އިވެންޓްތައް އެތަނުގައި ބޭއްވޭނެ އެވެ.\nދާދި ފަހުން ރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީ އަށް ހާޒިރުކޮށް ސަލްމާން މިސްކިތާ ގުޅޭގޮތުން މެންބަރުން ކުރެއްވި ސުވާލުތަކަށް ޖަވާބު ދެއްވަމުން އިސްލާމިކް މިނިސްޓަރު ޑރ. އަހްމަދު ޒާހިރު ވިދާޅުވީ، މިހާރު މިސްކިތް އެޅިފައި އެހުރިތަނަށް ބަލާއިރު އެ މިސްކިތަކީ ވަރަށް ހަރަދުބޮޑު ބަލަހައްޓަން އުދަގޫ މިސްކިތެއް ކަމަށެވެ. އެކަމާއި ގުޅިގެން ބައެއް ފަރާތްތަކުން މިނިސްޓަރަށް ފާޑުކިއިރު އަނެއް ބަޔަކު ވަނީ އެ މިސްކިތް އެތާގައި އަޅަން ނިންމީތީ ކުރީ ސަރުކާރަށް ފާޑުކިޔާފައެވެ.\nސަލްމާން ރަސްގެފާނުމަޖިލިސްރައްޔިތުންގެ މަޖިލިސްމުހައްމަދު އަސްލަމްމިނިސްޓަރު އަސްލަމް ރާއްޖެ - ސައުދީސައުދީ އަރަބިއްޔާ\nރައީސް ވިދާޅުވި ގޯތިތައް ދޫކުރުން މި މަހުގެ ސައްބީހުގައި


ފުވައްމުލަކުގެ ވޯޓުލުމުގެ ހައްގުލިބިފައިވާ މީހުންގެ އަދަދު 8 ހާހަށްވުރެ ގިނަމިކަލް ނޫސް\nފުވައްމުލަކުގެ ވޯޓުލުމުގެ ހައްގުލިބިފައިވާ މީހުންގެ އަދަދު 8 ހާހަށްވުރެ ގިނަ\n29 ޖުލައި 2018, 14:32 |\nއަންނަ ސެޕްޓެމްބަރ މަހު 23 ވަނަ ދުވަހު ބެއްވުމަށް ހަމަޖެހިފައިވާ ރިއާސީ އިންތިޚާބުގެ ވޯޓުލުމުގެ ހައްގު ލިބިފައިވާ ފުވައްމުލަކު ރައްޔިތުންގެ އަދަދު 8 ހާހަށްވުރެ އިތުވެއްޖެއެވެ. އިލެކްޝަންސް ކޮމިޝަނުން މިދިޔަ ޖޫން މަހު ނެރުނު ވޯޓުލުމުގެ ހައްގު ލިބިފައިވާ މީހުންގެ އަދަދަށް ބަލާލާއިރު ފުވައްމުލަކުގައި އެހައްގު ލިބިފައިވާ 8823 ރައްޔިތުން ތިބިއިރު އެންމެ ގިނަ މީހުން ތަމްސީލުކުރަނީ ފުވައްމުލަކު އެންމެ އާބާދީ ބޮޑު ދޫޑިގަމުންނެވެ.\nދޫޑިގަމުގެ ވޯޓުލުމުގެ ހައްގު ލިބިފައިވަނީ 1456 މީހުންނަށެވެ. ދެވަނައަށް އެންމެ އާބާދީ ބޮޑު މިސްކިތްމަގުގައި ވޯޓުލުމުގެ ހައްގު ލިބިފައިވާ 1364 މީހުން ތިބިއިރު ދަޑިމަގުގައި ވޯޓުލުމުގެ ހައްގު ލިބިފައި ތިބީ 1202 މީހުންނަށެވެ.\nވޯޓް ލުމުގެ ހައްގު ލިބިފައިވާ އަވަށް\nރާއްޖޭގެ ތިންވަނަ އަށް އެންމެ އާބާދީބޮޑު ފުވައްމުލަކަކީ ސިޔާސީ މައިދާނުގައި ފަހަކަށްއައިސް ރަނިން މޭޓުން ތަމްސީލުކުރާ ސިޓީއެކެވެ. އެގޮތުން، މިހާރުގެ ސަރުކާރުގެ ފުރަތަމަ ނާއިބު ރައީސަކަށް ފުވައްމުލަކު ރައްޔިތަކު ވެފައިވާއިރު މިފަހަރުގެ ރިއާސީ އިންތިޚާބަށް ވާދަކުރާ އިދިކޮޅު ކެންޑިޑޭޓުގެ ރަނިންމޭޓަކީވެސް ފުވައްމުލަކުގެ ރައްޔިތެކެވެ. އިއްތިފާގުން މިރަނިންމޭޓުންވެސް އައިސްފައިވަނީ ފުވައްމުލަކު ދެކުނު ދާއިރާއިން ނެވެ.\nރައްޔިތުންގެ ޚާއްސަ މަޖިލީހުގެ ފުވައްމުލައް ތަމްސީލުކުރައްވާފައިވާ އަދި މިހާރުގެ ކާށިދޫ ދާއިރާގެ މެމްބަރު ފައިސަލް ނަސީމު ރަނިންމޭޓަކަށް ހޮވުމާއި ގުޅިގެން ފުވައްމުލަކުން އިދިކޮޅު އިއްތިހާދަށް ރަގަޅު ނަތީޖާއެއް ލިބޭނެކަމަށް އިދިކޮޅު ފަރާތްތަކުން ހާމަކުރެއެވެ.


އިންޑިއާގައި ކޮވިޑު-19 ގެ ހާލަތު އިތުރަށް ގޯސް ވަނީ\nމަރިޔަމް ލީނާ 17 ސެޕްޓެމްބަރު 2020 11:33\nއިންޑިއާގައި ބުދަ ދުވަހު 98،000 މީހުންނަށް ކޮވިޑު-19 ޖެހިއްޖެއެވެ.\nއެ ޤައުމުގެ އިދާރާތަކުން ހާމަކޮށްފައިވާ ގޮތުގައިި 98،000 މީހުންނަށް ބުދަ ދުވަހު ކޮވިޑު-19 ޖެހިފައިވާއިރު 1140 މީހުން ވަނީ އެ ބަލީގައި މަރުވެފައެވެ. އިންޑިއާގެ ކަމާބެހޭ މާހިރުން ލަފާ ކުރާ ގޮތުގައި ކުރިއަށް އޮތް ދުވަސް ތަކުގައި ކޮވިޑު-19 އަށް ޕޮޒިޓިވް ވާ މީހުން ގިނަވެ އެ ބަލީގައި މަރުވާ މީހުންވެސް ވަރަށް ގިނަ ވާނެއެވެ.\nއެހެން ނަމަވެސް އިންޑިއާގެ މައި ސަރުކާރުންނާއި ސްޓޭޓު ތަކުގެ ސަރުކާރުތަކުން ދަނީ ކޮވިޑު-19 އާއި ގުޅިގެން އަޅާފައިވާ ފިޔަވަޅުތައް އުވާލައި، އެ ޤައުމުގެ އިޤްތިސާދު ހުޅުވާލުމަށް މަސައްކަތް ކުރަމުންނެވެ. އޭޑީބީ އިން ލަފާކޮށްފައިވާ ގޮތުގައި އިންޑިއާގެ އިޤްތިސާދު މިއަހަރު 10 އިންސައްތައިން ކުޑަވާނެއެވެ.\nއަލުން ހުޅުވާލަން މަސައްކަތް ކުރިނަމަވެސް އިންޑިއާގައި ކޮވިޑު-19 ކޭސްތައް އިތުރުވަމުން ދަނީ ވަރަށް ބާރު ސްޕީޑެއްގައެވެ. މިގޮތުން ދުނިޔޭގެ އެހެން އެއްވެސް ޤައުމެއްގައި ނުފެންނަ ވަރަށް ކޮންމެ ދުވަހަކުވެސް އިންޑިއާގައި ކޮވިޑު-19 ކޭސްތައް ފެންނަމުން ދެއެވެ. މިވަގުތު އެމެރިކާއަށްފަހު އެންމެ ގިނަ މީހުން ކޮވިޑު-19 އަށް ޕޮޒިޓިވް ވެފައި ތިބީވެސް އިންޑިއާގައެވެ.\nމިހާތަނަށް އިންޑިއާގައި 5.1 މިލިއަން މީހުންނަށް ކޮވިޑު-19 ޖެހިފައިވާއިރު 82،000 މީހުން ވަނީ މަރުވެފައެވެ.\nކޮވިޑު-19 އިންޑިއާ ބަލިމަޑުކަން\nJuly 23, 2020 11:24:01\nއިންޑިއާގައި ރެކޯޑު އަދަދަކަށް މީހުން ކޮވިޑު-19 އަށް ޕޮޒިޓިވްވެއްޖެ\nMarch 16, 2020 12:30:21\nއިންޑިއާގައި އަނެއްކާވެސް ކޮވިޑު-19 އަށް ޝައްކު ކުރެވޭ ބަޔަކު ފިލައިފި


Saffron theluge faidhaathah gina | Mihaaru\nސެފްރޯން ތެލަކީ ސިއްހީ ފައިދާތައް ގިނަ އެއްޗެއް.\n18 ޖޫން 2018 - 08:196comments\nމިއީ ކެލްސިއަމާއި ޕޮޓޭސިއަމާއި މެގްނީޒިއަމް އަދި ވިޓަމިން ސީ އާއި ވިޓަމިން އޭ އިން މުއްސަނދިވެފައިވާ އެއްޗެކެވެ. އެހެންވެ ތަފާތު އެކި ގޮތްގޮތަށް ސެފްރޯން ބޭނުންކުރެ އެވެ. ރީތިވާން ބޭނުން ކުރާ ކޮސްމެޓިކް ބާވަތްތައް އުފައްދަން ވެސް ސެފްރޯން ބޭނުން ކުރެ އެވެ.\nހަމައެގޮތަށް ސެފްރޯފީން ތެލަކީ ވެސް އެހާމެ ފައިދާތައް ގިނަ އެއްޗެކެވެ.\nސިއްހީ ތަޖުރިބާރުން ބުނާ ގޮތުގައި ކެއުމުގައި ސެފްރޯން ތެޔޮ ބޭނުންކުރާ ނަމަ ބަރުދަން ލުއިވާން އެހީއަކަށްވެ، ހަކަރު ބަލިން ވެސް ދުރުކޮށް ދޭނެ އެވެ. މި ތެޔޮ ކާނާގައި ބޭނުން ކުރުމުން، ހަށިގަނޑު ހަކުރުގެ މިންވަރު ކޮންޓްރޯލްކޮށް ދެ އެވެ.\nތަޖުރިބާކާރުން ބުނަނީ ސެފްރޯން ބޭނުންކޮށްގެން ތައްޔާރުކުރާ ކާނާ ކެއުމުން، ބަނޑުހައިވުން ވެސް ކުޑަކޮށް ދޭ ކަމަށެވެ. އޭގެ ނަތީޖާއަކަށް ވާނީ ބަރުދަން އިތުރުވިޔަ ނުދީ ހިފަހައްޓައި ދިނުމެވެ.\nބޮލުން އިސްތަށި ފޭބުމަކީ ވަރަށް ގިނަ މީހުން ނުތަނަވަސް ކުރުވާ ކަމެކެވެ. އެހެންވެ އެކަމަށް ހައްލެއް ބޭނުން ނަމަ ސެފްރޯން ތެލުން ނަތީޖާ ނެރެދޭނެ އެވެ. މި ތެޔޮ ބޭނުން ކުރުމުން ހަލާކުވެފައިވާ އިސްތަށިގަނތައް ވެސް ތާޒާކޮށްދީ، އިސްތަށިގަނޑަށް އުޖާލާ ގެނުވައި ދޭނެ އެވެ.\nސެފްރޯން: މިއީ ވަރަށް އަގު ބޮޑު އެއްޗެއް.\nނަފުސާނީ މައްސަލަތަކަށް ވެސް ސެފްރޯނަކީ އެހީއެކެވެ. ޑިޕްރެޝަނާއި ސްޓްރެސް ތަޖުރިބާ ކުރަން ޖެހިފައިވާ މީހުންނަށް ސެފްރޯންގެ ތެލިުގެ ވަހުން ލުއިކޮށް ދެ އެވެ. އޭގެ ހިތްގައިމު އެރޯމާގެ ސަބަބުން ސިކުނޑި އަރާމުކަން އިހުސާސް ކުރެވި، ނިދުމަށް ވެސް ފަސޭހަވެ އެވެ.\nހަމަ މިއާއެކު ނޭވާ ހިއްލުމާއި ކެއްސުން ފަދަ އުނދަގޫތަކަށް ސެފްރޯން ތެލަކީ ފަރުވާއެކެވެ.\nއޮމާން އަދި ރީތި ހަންގަނޑަކަށް އެދޭ ނަމަ، ސެފްރޯން ތެޔޮ ހަމުގައި އުނގުޅުމަކީ ވެސް އުޖާލާކަން ގެނުވައި ދޭނެ ކަމެކެވެ. މި ތެޔޮ އުނގުމުން މޫނުގައި ހުންނަ ބިހިތަކާއި ކަޅު ލައްތައް ނައްތާލަދީ، ހަންގަނޑުގައި ހަލާކުވެފައި ހުންނަ ތަންތަން ފަސޭހަ ވެސް ކޮށް ދެ އެވެ. އަދި މިއާ ސެފްރޯން ތެލުން ހަށިގަނޑު މަސާޖް ކުރުމުން، ލޭ ހޮޅިތަކަށް ވެސް ލުއިކަން ގެނެސްދެ އެވެ.\nއިތުރު ލިޔުންތައް ސިއްހަތު ހާސްވުން ޑިޕްރެޝަން ބަރުދަން ލުއިކުރުން ހަކުރު ބަލި ކެއްސުން އިސްތަށިގަނޑު ހަލާކުވުން\nކުރިން 96 ކިލޯ، މިހާރު 60: ބޭނުންވަނީ ހިތްވަރު!


Japan Aai EU Leaders Govaalanee Taiwan Gai Amaan Kan Gaaimvumah - Vaguthu\nޖަޕާނުގެ ބޮޑުވަޒީރު އީޔޫއާއި އެކު ވާޗުއަލް ބައްދަލުވުމެއްގަ\nތައިވާނުގައި ހަމަޖެހުމާއި އަމާންކަން ގާއިމްކުރުމަށް ޖަޕާނުގެ ބޮޑުވަޒީރު ޔޮޝިހީޑެ ޝުގާ އާއި ޔޫރަޕިއަން ޔޫނިއަން ލީޑަރުން ގޮވާލައިފިއެވެ.\nވާޗުއަލްކޮށް ބޭއްވި ބައްދަލުވުމުގައި ޔޫރަޕިއަން ކައުންސިލްގެ ރައީސް ޗާލްސް މީޝެލް އާއި ޔޫރަޕިއަން ކޮމިޝަންގެ ރައީސް އާސުލާ ވޮން ޑާ ލެޔެން ވަނީ ޖަޕާނުގެ ބޮޑުވަޒީރު ޝުގާ އާއި ބައިވެރިވެ، އަމާންކަމާއި ހަމަޖެހުން ގާއިމްކުރުމާ ގުޅިގެން މަޝްވަރާކޮށް، އަމާން ސަރަހައްދަކަށް ހަދައި، އިންޑޯ-ޕެސިފިކް ސަރަހައްދު ހުޅުވާލާނެ ކަމަށް ވައުދުވެފައެވެ.\nޖަޕާނުގެ ފޮރިން މިނިސްޓްރީ އޮފިޝަލުން މައުލޫމާތުދޭ ގޮތުގައި، ތައިވާނާއި ގުޅޭގޮތުން އީޔޫ އާއި ޖަޕާނުން މަޝްވަރާކުރި މިއީ ފުރަތަަމަ ފަހަރެެވެ.\nޝުގާ އާއި އީޔޫ ލީޑަރުން ވަނީ ކަނޑުގެ ސަރަހައްދުތަކުގައި ޗައިނާއިން ނުފޫޒު ފޯރުވަން އުޅޭތީ އެކަމާ ކަންބޮޑުވުން ފާޅު ކޮށްފައެވެ.\nބެއިޖިންގްއިން ޖަޕާނުގެ ވެރިކަމުގެ ދަށުގައި އޮންނަ ސެންކާކޫ އައިލެންޑާއި ތައިވާނަށް ދަނީ ނުފޫޒު ފޯރުވަމުންނެވެ. ޗައިނާއިން ދަނީ ކޯސްޓްގާޑް އުޅަނދުތައް ފޮނުވައި އެރަށް ބާރުގެ ދަށަށް ގެނައުމުގެ މަސައްކަތް ކުރަމުންނެވެ.\nޗައިނާގެ ނުފޫޒު މުޅި ސައުތް ޗައިނާގެ ކަނޑާއި، ތައިވާން، ވިއެޓްނާމް، މެލޭޝިއާ، ފިލިޕީންސް އަދި ބްރުނެއީ ފަދަ ޓެރިޓަރީ ތަކަށް ވެސް ދަނީ ނުފޫޒު ފޯރުވަމުންނެވެ.\nއީޔޫގެ ލީޑަރުން ވަނީ ޖުލައި މަހުގެ 23 ވަނަ ދުވަހު ބާއްވަން ހަމަޖެހިފައިވާ ޓޯކްޔޯ އޮލިމްޕިކްސް ކޮވިޑާ ގުޅިގެން އެކުލަވާލައިފައިވާ ގަވާއިދުތަކާ އެއްގޮތުގެ މަތިން ކުރިޔަށް ގެންދިޔުމަށް ހިތްވަރު ދީފައެވެ.\nއޭގެ އިތުރުން ޝުގާ އާއި އީޔޫގެ ލީޑަރުން ވަނީ ފިނި ހޫނުމިނަށް އަންނަ ބަދަލުތަކާއި، 2050 ވަނަ އަހަރަށް ތައްޔާރުވެ ނުރައްކާތެރި އެއްވެސް ގްރީންހައުސް ގޭހެއް ބޭރުނުކުރާ ގައުމަކަށް ހެދުމާއި، އިތުރު ވަޒީފާތަކެއްގެ ފުރުސަތު ހުޅުވާލުމުގެ މަޝްވަރާތަކެއް ވެސް ކޮށްފައެވެ.


SunOnline: Argentina aai Hungary ge safeerun raeesah faikolhu aruvaifi\nއާޖެންޓީނާ އާއި ހަންގޭރީގެ ސަފީރުން ރައީސަށް ފަތްކޮޅު އަރުވައިފި\nރުގިއްޔާ މުހައްމަދު މޫސާ 13 Sep 2021, 16:42\nއާޖެންޓީނާގެ ސަރުކާރުން ރާއްޖެއަށް ކަނޑައެޅުއްވި އާ ސަފީރު ޑރ. އޫގޯ ހާވިއެރް ގޯބީ -- ފޮޓޯ: ރައީސް އޮފީސް\nއާޖެންޓީނާ އާއި ހަންގޭރީގެ ސަރުކާރުން ރާއްޖެއަށް ކަނޑައެޅުއްވި އާ ސަފީރުން މިއަދު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ސަފީރުކަމުގެ ފަތްކޮޅު އަރުވައިފިއެވެ.\nމިއަދު މެންދުރު ފަހު ރައީސް އޮފީހުގައި ބޭއްވި ދެ ރަސްމިއްޔާތެއްގައި ރައީސަށް ފަތްކޮޅު އެރުވީ އާޖެންޓީނާގެ ސަފީރު ޑރ. އޫގޯ ހާވިއެރް ގޯބީ އާއި ހަންގޭރީގެ ސަފީރު އަންޑުރޭޒް ލެސްޒްލޯ ކިރަލީ އެވެ.\nއެ ރަސްމިއްޔާތަށް ފަހު ރައީސް، ދެ ސަފީރުންނާ ބައްދަލު ކުރެއްވިއެވެ. އަދި އދ. ގެ އާންމު މަޖިލީހުގެ 76 ވަނަ ދައުރުގެ ރައީސްކަން ރާއްޖެއަށް ކަށަވަރުކުރުމަށް އާޖެންޓީނާ އާއި ހަންގޭރީން ދިން އެއްބާރުލުން ފާހަގަކުރައްވައި، ޝުކުރު އަދާކުރެއްވިއެވެ.\nއެ ބައްދަލުވުމުގައި އާޖެންޓީނާގެ ސަފީރު ވިދާޅުވީ އެގައުމުން އަބަދުވެސް ރާއްޖެއަށް އެއްބާރުލުން ދޭނެ ކަމަށާއި ބައިނަލްއަގުވާމީ މައިދާނުގައި ރާއްޖެ އިސް ދައުރެއް އަދާކުރާތަން ދެކިވަޑައިގަތުމަށް ބޭނުންފުޅުވާ ކަމަށެވެ. އަދި މޫސުމަށް އަންނަ ނޭދެވޭ ބަދަލުތައް ކުޑަކުރުމާ ގުޅޭގޮތުން، ހާއްސަކޮށް ކަނޑުފަޅު ހިމާޔަތްކުރުމާ ގުޅިގެން ދިވެހިރާއްޖެ މިސާލަކަށް ބަލައި މަސައްކަތް ކުރުމަށް ޝައުގުވެރިވެވަޑައިގަންނަވާކަން ސަފީރު ހާމަކުރެއްވިއެވެ.\nހަންގޭރީގެ ސަފީރު އަންދްރާޝް ލާޒްލޯ ކިރާލީ ރައީސަށް ފަތްކޮޅު އަރުވަނީ -- ފޮޓޯ: ރައީސް އޮފީސް\nމީގެ އިތުރުން ރައީސާއި ހަންގޭރީގެ ސަފީރުގެ ބައްދަލުވުމުގައި ދެބޭފުޅުން ވަނީ މަތީ ތައުލީމުގެ ދާއިރާއިން ދެގައުމުން ގުޅިގެން ކުރެވޭނެ މަސައްކަތްތަކާ ބެހޭ ގޮތުން ވާހަކަ ދައްކަވާފައެވެ. އެގޮތުން ސަފީރު ކިރަލީ ވަނީ ދިވެހި ދަރިވަރުންނަށް ކިޔެވުމުގެ ހުރިހާ ހަރަދެއް ދޭނެ ސްކޮލާޝިޕްތައް ފޯރުކޮށްދިނުމުގެ މަސައްކަތް ހަންގޭރީގެ ސަރުކާރުން ކުރަމުންދާ ކަމަށް ވިދާޅުވެފައެވެ.\nހަމައެއާއެކު ކާނާގެ ފުދުންތެރިކަމާއި ފަތުރުވެރިކަމާއި ފެނުގެ ހިދުމަތާ ގުޅުން ހުރި ކަންކަމުގައިވެސް ހަންގޭރީން ރާއްޖެއަށް އެހީ ފޯރުކޮށްދިނުމުގެ ޝައުގު އޮތްކަން ސަފީރު ފާހަގަ ކުރެއްވިއެވެ.\nއެ ދެ ބައްދަލުވުމަށް ފަހުވެސް ރައީސާއި ސަފީރުން ވަނީ އެގައުމުތަކާއި ރާއްޖެއާ ދެމެދު އޮތް ގުޅުން އިތުރަށް ވަރުގަދަ ކުރުމަށް މަސައްކަތް ކުރައްވާނެ ކަަމަށް ވިދާޅުވެފައެވެ.\nއިންޑިއާއިން ރާއްޖެއަށް އާ ސަފީރަކު ހަމަޖައްސަައިފި\nއާޖެންޓީނާގެ ސަފީރު ރައީސަށް ފަތްކޮޅު އަރުވައިފި\nޗައިނާއިން ރާއްޖެއަށް އާ ސަފީރަކު އައްޔަންކޮށްފި